CELEX: 32013D0719
Language: sk
Date: 2013-11-16 00:00:00
Title: 2013/719/EÚ: Rozhodnutie Komisie zo 16. novembra 2012 – Štátna pomoc SA.33305 (2012/C) a SA.29832 (2012/C) poskytnutá Holandskom spoločnosti ING [oznámené pod číslom C(2012) 8238]  Text s významom pre EHP

14.12.2013   
               
               
                  SK
               
               
                  Úradný vestník Európskej únie
               
               
                  L 337/1
               
            
         ROZHODNUTIE KOMISIE
         zo 16. novembra 2012
         Štátna pomoc SA.33305 (2012/C) a SA.29832 (2012/C) poskytnutá Holandskom spoločnosti ING
         [oznámené pod číslom C(2012) 8238]
         (Iba anglické znenie je autentické)
         (Text s významom pre EHP)
         (2013/719/EÚ)
         EURÓPSKA KOMISIA,
         so zreteľom na Zmluvu o fungovaní Európskej únie, a najmä na jej článok 108 ods. 2 prvý pododsek,
         so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),
         po vyzvaní členských štátov a ďalších zainteresovaných strán, aby predložili pripomienky v súlade s týmito ustanoveniami (1),
         keďže:
         I.   POSTUP
         
         
                     (1)
                  
                  
                     Dňa 22. októbra 2008 Holandsko oznámilo Komisii navýšenie kapitálu o 10 miliárd EUR (ďalej len „rekapitalizačné opatrenie“) v spoločnosti ING Groep N.V. (ďalej len „ING“) vo forme cenných papierov kapitálu Core Tier 1 (ďalej len „cenné papiere kapitálu CT1“).
                  
               
                     (2)
                  
                  
                     Komisia svojím rozhodnutím z 12. novembra 2008 (ďalej len „rozhodnutie o záchrane“) (2) dočasne schválila rekapitalizačné opatrenie ako pomoc na záchranu vzhľadom na celý rad záväzkov, ktoré Holandsko a spoločnosť ING poskytli. Patril medzi ne záväzok opätovne oznámiť rekapitalizačné opatrenie, ak nastane jedna z nasledujúcich situácií, v ktorej by bolo oveľa menej pravdepodobné, že sa dosiahne celková návratnosť vo výške aspoň 10 % ročne (3):
                     
                                 —
                              
                              
                                 ak sa nevyplatia žiadne dividendy za obdobie dvoch po sebe idúcich rokov alebo za tri roky počas nasledujúcich piatich rokov alebo
                              
                           
                                 —
                              
                              
                                 ak po prechodnom období jedného roka od dátumu tohto rozhodnutia zostane priemerná cena akcií počas obdobia dvoch po sebe idúcich rokov pod hranicou 13 EUR.
                              
                           
               
                     (3)
                  
                  
                     V rozhodnutí o záchrane Komisia konštatovala, že hoci rekapitalizačné opatrenie by v prípade uskutočnenia niektorého zo scenárov opätovného oznámenia samo osebe nebolo spochybnené, takáto situácia by mohla spochybniť podmienky zlučiteľnosti opatrenia, a že by najmä mohli byť potrebné ďalšie obmedzenia určitého druhu správania, aby bolo toto opatrenie naďalej zlučiteľné s vnútorným trhom.
                  
               
                     (4)
                  
                  
                     Dňa 22. októbra 2009 Holandsko predložilo reštrukturalizačný plán, ktorý obsahoval zoznam záväzkov. Komisia svojím rozhodnutím z 18. novembra 2009 (4) (ďalej len „rozhodnutie o reštrukturalizácii z roku 2009“) schválila pomoc na reštrukturalizáciu, ktorá bola alebo mala byť poskytnutá spoločnosti ING, ako aj jej reštrukturalizačný plán. V článku 1 tohto rozhodnutia Komisia ukončila konanie vo veci formálneho zisťovania, ktoré začala v súvislosti s podporou znehodnotených aktív poskytnutých Holandskom spoločnosti ING, pričom toto opatrenie schválila na základe záväzkov, ktoré dalo Holandsko. V článku 2 tohto rozhodnutia Komisia v prvom odseku uvádza, že pomoc na reštrukturalizáciu poskytnutá Holandskom spoločnosti ING predstavuje štátnu pomoc. V druhom odseku uvádza, že pomoc je zlučiteľná so spoločným trhom pod podmienkou splnenia záväzkov uvedených v prílohe II k tomuto rozhodnutiu.
                  
               
                     (5)
                  
                  
                     Dňa 17. novembra 2011 Holandsko oznámilo Komisii žiadosť o zmenu záväzkov, z ktorých vychádzalo rozhodnutie o reštrukturalizácii z roku 2009. Oznámenie bolo zaregistrované ako vec SA.29832. Namiesto toho, aby spoločnosť ING odpredala banku Westland Utrecht Bank (ďalej len „banka WUB“) v súlade so záväzkami, z ktorých vychádzalo rozhodnutie o reštrukturalizácii z roku 2009 (ďalej len „záväzok týkajúci sa banky WUB“), Holandsko navrhlo, aby spoločnosť ING zlúčila časti banky WUB s bankou Nationale Nederlanden Bank (ďalej len „banka NN Bank“) a odpredala tento zlúčený subjekt ako časť spoločnosti ING Insurance Europe. Holandsko požiadalo aj o predĺženie lehoty na odpredaj banky WUB uvedenej v rozhodnutí o reštrukturalizácii z roku 2009.
                  
               
                     (6)
                  
                  
                     Dňa 21. novembra 2011 Holandsko opätovne oznámilo Komisii rekapitalizačné opatrenie vo veci SA.33305. Toto oznámenie bolo iniciované tým, že spoločnosť ING nevyplatila Holandsku kupón počas dvoch po sebe idúcich rokov (v roku 2010 za rok 2009 a v roku 2011 za rok 2010).
                  
               
                     (7)
                  
                  
                     Dňa 5. decembra 2011 Komisia dostala informáciu od banky Mediobanca, ktorá obvinila spoločnosť ING Direct (5) Italia z porušenia zákazu vedúceho postavenia pri stanovovaní cien, ktorý mala spoločnosť ING dodržiavať na základe záväzkov Holandska v rámci reštrukturalizačného opatrenia z roku 2009 (6).
                  
               
                     (8)
                  
                  
                     Holandsko a spoločnosť ING sa pokúsili o čiastočné zrušenie rozhodnutia o reštrukturalizácii z roku 2009 v spoločných veciach T-29/10 a T-33/10. Všeobecný súd vo svojom rozsudku z 2. marca 2012 (7) zrušil prvý a druhý odsek článku 2 rozhodnutia o reštrukturalizácii z roku 2009 a prílohu II k tomuto rozhodnutiu (8).
                  
               
                     (9)
                  
                  
                     Keďže Všeobecný súd zrušil tieto ustanovenia, Komisia musela znova preskúmať pomoc na reštrukturalizáciu, čím sa dostala do situácie, aká platila 18. novembra 2009. Komisia preto 11. mája 2012 prijala nové rozhodnutie (ďalej len „rozhodnutie o reštrukturalizácii z roku 2012“) (9), v ktorom konštatovala, že zmena (10) podmienok splatenia cenných papierov kapitálu CT1 predstavuje štátnu pomoc a že toto opatrenie a všetky ďalšie opatrenia pomoci na reštrukturalizáciu prijaté v súvislosti s reštrukturalizačným plánom v prospech spoločnosti ING sú zlučiteľné s vnútorným trhom. Komisia svoje konštatovanie o zlučiteľnosti založila okrem iného na záväzkoch poskytnutých v rámci reštrukturalizačného plánu z 22. októbra 2009, ktoré sú uvedené v prílohe k rozhodnutiu o reštrukturalizácii z roku 2012 (11).
                  
               
                     (10)
                  
                  
                     Rozhodnutím z 11. mája 2012 (ďalej len „rozhodnutie o začatí konania“) (12) Komisia začala konanie stanovené v článku 108 ods. 2 Zmluvy o fungovaní Európskej únie s cieľom preskúmať tieto tri otázky:
                     
                                 —
                              
                              
                                 či bola protihodnota za rekapitalizačné opatrenie naďalej primeraná vzhľadom na to, že od roku 2009 spoločnosť ING nevyplatila štátu kupóny, čo viedlo k opätovnému oznámeniu z dôvodov uvedených v odôvodnení 2,
                              
                           
                                 —
                              
                              
                                 či navrhované zmeny záväzkov a najmä alternatíva navrhnutá Holandskom ako náhrada za záväzok týkajúci sa banky WUB zaisťujú zlučiteľnosť pomoci na reštrukturalizáciu,
                              
                           
                                 —
                              
                              
                                 či spoločnosť ING Direct uplatňovala agresívnu cenovú politiku, najmä v Taliansku.
                              
                           
               
                     (11)
                  
                  
                     Rozhodnutie o začatí konania bolo uverejnené v Úradnom vestníku Európskej únie30. augusta 2012. Komisia vyzvala zainteresované strany, aby predložili svoje pripomienky. Komisia dostala pripomienky od viacerých tretích strán.
                  
               
                     (12)
                  
                  
                     Holandsko poslalo elektronickou poštou z 13. júna 2012 Komisii reakciu v súvislosti s podstatou rozhodnutia o začatí konania. Okrem informácií týkajúcich sa spoločnosti ING Direct a konkrétnejšie spoločnosti ING Direct Italia táto reakcia obsahovala dokument s odpoveďami na otázky položené v rozhodnutí o začatí konania v súvislosti s alternatívou k záväzku týkajúcemu sa banky WUB a žiadosť o odklad termínu odpredaja a vymenovania správcu pre odpredaj.
                  
               
                     (13)
                  
                  
                     Dňa 15. júna 2012 Holandsko navrhlo aj ďalšie záväzky vrátane záväzku dodržať pevne stanovený harmonogram splácania pre zvyšné cenné papiere kapitálu CT1. Holandsko okrem toho uviedlo, že je potrebné zmeniť harmonogram odpredaja spoločnosti ING Insurance (13), ktorý je súčasťou reštrukturalizačného plánu z 22. októbra 2009, a v tejto súvislosti predložilo návrh na predĺženie platnosti opatrení týkajúcich sa správania, ktoré musela spoločnosť ING plniť. Holandsko sa domnievalo, že na základe týchto návrhov by Komisia mohla dospieť k záveru, že pomoc na reštrukturalizáciu bola zlučiteľná s vnútorným trhom.
                  
               
                     (14)
                  
                  
                     Dňa 19. júna 2012 sa Komisia stretla so zástupcami spoločnosti ING, banky NN Bank a Holandska. Počas tohto stretnutia banka NN Bank predstavila Komisii dodatok k podnikateľskému plánu opísanému v rozhodnutí o začatí konania (14).
                  
               
                     (15)
                  
                  
                     Uskutočnili sa aj ďalšie stretnutia medzi Komisiou, spoločnosťou ING a Holandskom, konkrétne 25. júla, 24. augusta, 6., 17., 18. a 26. septembra a 1. októbra 2012. Súbežne s týmito rokovaniami Holandsko poskytlo informácie o procese odpredaja spoločnosti ING Insurance, o obchodnom modeli banky NN Bank a o cenovej politike spoločnosti ING Direct Europe, a to konkrétne 23. augusta, 14., 24. a 25. septembra 2012.
                  
               
                     (16)
                  
                  
                     Dňa 23. augusta 2012 Holandsko predložilo štúdiu spoločnosti RBB Economics, v ktorej boli opísané možné spôsoby zabránenia negatívnym dôsledkom zákazu vedúceho postavenia spoločnosti ING Direct Europe pri stanovovaní cien na hospodársku súťaž. Tento zákaz platil na základe záväzku Holandska uvedeného v prílohe k rozhodnutiu o reštrukturalizácii z roku 2012. Elektronickou poštou z 5. septembra 2012 Komisia položila viacero otázok o tejto štúdii a požiadala o kvantitatívne údaje, ktorými by sa podložili tvrdenia spoločnosti RBB Economics. Dňa 13. septembra 2012 Holandsko poskytlo správu od spoločnosti RBB Economics z 11. septembra 2012, ktorá obsahovala odpovede na otázky Komisie, ale neobsahovala ďalšie kvantitatívne údaje. Dňa 14. septembra 2012 spoločnosť ING poskytla niektoré ďalšie údaje, ktoré použila spoločnosť RBB Economics, a počas technického stretnutia s Komisiou 17. septembra 2012 poskytla ďalšie informácie.
                  
               
                     (17)
                  
                  
                     Dňa 14. septembra 2012 Holandsko predložilo aktualizované prognózy súvahy pre banku NN Bank („podnikateľský plán banky NN Bank“).
                  
               
                     (18)
                  
                  
                     Dňa 31. októbra 2012 Holandsko predložilo Komisii formálnu žiadosť o zmenu rozhodnutia o reštrukturalizácii z roku 2012, najmä pokiaľ ide o termíny odpredaja spoločnosti ING Insurance, a predstavilo nový zoznam záväzkov, ktorý zahŕňa požadovanú zmenu termínov odpredaja poisťovacej divízie, upravuje predtým oznámenú žiadosť tak, aby obsahovala zmenu termínu odpredaja banky WUB, a upravuje pôvodnú žiadosť o zmenu opísanú v rozhodnutí o začatí konania. Nový zoznam záväzkov by menil niektoré prvky reštrukturalizačného plánu z 22. októbra 2009 a nahradil by záväzky uvedené v prílohe k rozhodnutiu o reštrukturalizácii z roku 2012 (15). Tieto záväzky by nadobudli účinnosť od dátumu rozhodnutia Komisie zmeniť rozhodnutie o reštrukturalizácii z roku 2012. K zoznamu záväzkov sú priložené dva samostatné dokumenty. V prvom dokumente sú uvedené podrobnosti o zákaze vedúceho postavenia spoločnosti ING Direct Europe pri stanovovaní cien, ktorý by nebol súčasťou rozhodnutia o zmene, ale predstavoval by pre Komisiu základ pre monitorovanie zmeneného rozhodnutia o reštrukturalizácii z roku 2012. Druhý dokument obsahuje zásady, ktoré sa majú uplatňovať pri internej likvidácii obchodných činností spoločnosti ING v oblasti variabilných anuít (ďalej len „VA“) v USA a finančných produktov v USA, a považuje sa za samostatnú prílohu.
                  
               
                     (19)
                  
                  
                     Komisia uvádza, že Holandsko výnimočne súhlasí s prijatím tohto rozhodnutia v anglickom jazyku.
                  
               II.   SKUTKOVÁ PODSTATA
         
         2.1   OPIS SPOLOČNOSTI ING
         
                     (20)
                  
                  
                     Spoločnosť ING tvorí materská holdingová spoločnosť ING Groep N.V., ktorá kontroluje bankové činnosti spoločnosti ING prostredníctvom banky ING Bank N.V. (ďalej len „banka ING Bank“) a jej poisťovacie činnosti prostredníctvom spoločnosti ING Verzekeringen N.V. (ďalej len „spoločnosť ING Insurance“).
                  
               
                     (21)
                  
                  
                     Vo svojom segmentovom výkazníctve spoločnosť ING ďalej člení banku ING Bank na základe obchodných činností na divízie retailového bankovníctva, komerčného bankovníctva a spoločnosti ING Direct. Spoločnosť ING Insurance, naopak, používa geografickú štruktúru výkazníctva: Insurance Benelux [ktorá zahŕňa holandskú poisťovňu patriacu spoločnosti ING „Nationale Nederlanden“ (známu aj ako „NN“), Insurance Central & Rest of Europe, Insurance US a Insurance Asia/Pacific]. Podrobnejší opis obchodných segmentov spoločnosti ING sa nachádza v odôvodneniach 20 až 37 rozhodnutia o reštrukturalizácii z roku 2012.
                  
               
                     (22)
                  
                  
                     Tabuľka 1 obsahuje súhrn kľúčových finančných údajov spoločnosti ING za obdobie rokov 2007 – 2011. Napriek tomu, že spoločnosť ING bola v rokoch 2010 a 2011 zisková, svojim akcionárov nevyplatila dividendy. Preto ani nevyplatila žiadne kupóny Holandsku.
                     
                        Tabuľka 1
                     
                     
                        Kľúčové finančné parametre spoločnosti ING v rokoch 2007 – 2011
                     
                     
                                 Rok
                              
                              
                                 2007
                              
                              
                                 2008
                              
                              
                                 2009
                              
                              
                                 2010
                              
                              
                                 2011
                              
                           
                                 Celkové príjmy (v mil. EUR)
                              
                              
                                 73 672 
                              
                              
                                 64 248 
                              
                              
                                 46 928 
                              
                              
                                 54 105 
                              
                              
                                 55 794 
                              
                           
                                 Čistý výsledok (v mil. EUR)
                              
                              
                                 9 238 
                              
                              
                                 – 868 
                              
                              
                                 –1 006 
                              
                              
                                 2 810 
                              
                              
                                 5 766 
                              
                           
                                 Celkové aktíva (v mld. EUR)
                              
                              
                                 1 313 
                              
                              
                                 1 332 
                              
                              
                                 1 164 
                              
                              
                                 1 247 
                              
                              
                                 1 279 
                              
                           
                                 Celkový vlastný kapitál (v mld. EUR)
                              
                              
                                 37 
                              
                              
                                 17 
                              
                              
                                 34 
                              
                              
                                 41 
                              
                              
                                 47 
                              
                           
                                 Nevyplatená predpokladaná suma cenných papierov kapitálu CT1 (v mld. EUR)
                              
                              
                                  
                              
                              
                                 10 
                              
                              
                                 5 
                              
                              
                                 5 
                              
                              
                                 3 
                              
                           
               2.2   REŠTRUKTURALIZAČNÝ PLÁN SCHVÁLENÝ V RÁMCI ROZHODNUTIA O REŠTRUKTURALIZÁCII Z ROKU 2012
         
                     (23)
                  
                  
                     Spoločnosť ING v súčasnosti uskutočňuje reštrukturalizačný plán z 22. októbra 2009 na základe záväzkov uvedených v prílohe k rozhodnutiu o reštrukturalizácii z roku 2012. Správca pre monitorovanie monitoruje okrem iného plnenie záväzku týkajúceho sa banky WUB spoločnosťou ING a záväzkov spoločností ING a ING Direct Europe dodržiavať zákazy vedúceho postavenia pri stanovovaní cien.
                  
               2.3   ŤAŽKOSTI PRI PLNENÍ ZÁVÄZKOV, Z KTORÝCH VYCHÁDZAJÚ ROZHODNUTIE O ZÁCHRANE A ROZHODNUTIE O REŠTRUKTURALIZÁCII Z ROKU 2012
         
            Opätovné oznámenie rekapitalizačného opatrenia
         
         
                     (24)
                  
                  
                     Spoločnosť ING je povinná vyplácať Holandsku kupóny z cenných papierov kapitálu CT1 len vtedy, keď vypláca dividendy z bežných akcií. V čase rozhodnutia o záchrane spoločnosť ING uviedla, že bude pokračovať v dividendovej politike, ktorú v tom čase uplatňovala, ak to umožní situácia na trhu. Keďže však spoločnosť ING nevyplácala dividendy v rokoch 2010 a 2011, Holandsko 21. novembra 2011 opätovne oznámilo rekapitalizačné opatrenie v súlade so svojimi záväzkami, z ktorých vychádza rozhodnutie o záchrane. Cieľom záväzku týkajúceho sa opätovného oznámenia bolo zaistiť dostatočnú protihodnotu vzhľadom na neistotu vyplácania kupónov typickú pre cenné papiere kapitálu CT1.
                  
               
            Ťažkosti pri plnení záväzku týkajúceho sa banky WUB a záväzkov týkajúcich sa odpredaja poisťovacích činností (16) – zmena týchto záväzkov s cieľom zaistiť zlučiteľnosť pomoci na reštrukturalizáciu
         
         
                     (25)
                  
                  
                     Na jeseň roku 2010 spoločnosť ING uskutočnila prieskum trhu s cieľom otestovať, či majú aktéri na trhu záujem o kúpu banky WUB. Spoločnosť ING oslovila množstvo strán na trhu (17). O banku WUB nebol žiadny skutočný záujem. Správca pre monitorovanie informoval o tomto prieskume trhu vo svojich správach zo septembra 2010, novembra 2010 a januára 2011 (18). Holandsko preto prepracovalo záväzok týkajúci sa banky WUB a zmenu oznámilo Komisii. V novom návrhu sa predpokladalo začlenenie častí banky WUB do banky NN Bank, ktorá je súčasťou európskej poisťovacej činnosti spoločnosti ING. Túto štruktúru, v rámci ktorej by sa časti banky WUB začlenili do banky NN Bank a veľkú časť historického portfólia hypotekárnych úverov (v sume 34 miliárd EUR) by si ponechala spoločnosť ING, nazývajú Holandsko a spoločnosť ING scenár Van Gogh.
                  
               
                     (26)
                  
                  
                     Okrem ťažkostí pri plnení záväzku týkajúceho sa banky WUB čelila spoločnosť ING aj problémom pri plnení záväzku odpredať spoločnosť ING Insurance. Spoločnosť ING chcela pôvodne splniť záväzok odpredať spoločnosť ING Insurance prostredníctvom počiatočnej verejnej ponuky (initial public offer, ďalej len „IPO“), ktorá by sa týkala celej spoločnosti Insurance, ale neskôr sa rozhodla namiesto jednej IPO použiť dve samostatné IPO: jednu pre spoločnosť EurAsia Insurance (19) a druhú pre Insurance US (Spojené štáty). Vzhľadom na zhoršujúce sa hospodárske a trhové prostredie v Európe však spoločnosť ING zmenila svoj základný scenár s IPO pre poisťovacie činnosti spoločnosti EurAsia Insurance a má v úmysle preskúmať možnosti samostatného odpredaja niektorých zložiek týchto činností.
                  
               
                     (27)
                  
                  
                     Podľa Holandska sa odpredaj spoločnosti ING Insurance oddialil v dôsledku makroekonomického vývoja a vývoja v oblasti regulácie, nepriaznivých ocenení a skutočnosti, že na samotnú spoločnosť ING doľahli aj problémy celého odvetvia. Pokiaľ ide o makroekonomické prostredie, dlhodobé úrokové sadzby v Holandsku i Spojených štátoch aj naďalej klesajú, v dôsledku čoho sa zvýšili pasíva poisťovacích spoločností. Vystupňovanie európskej krízy štátneho dlhu malo navyše vplyv na hodnotu aktív poskytovateľov životného poistenia. Panuje neistota v súvislosti s novými pravidlami Solventnosť II (20), v dôsledku čoho je pre verejných investorov a priemyselných partnerov náročné presne oceniť poisťovaciu spoločnosť. Podľa Holandska sa zhoršili parametre oceňovania, pričom indexy životného poistenia v Európe a Spojených štátoch sa obchodujú na historických minimách blízko hodnôt 0,4-násobku účtovnej hodnoty vlastného majetku (pokles z 0,9-násobku účtovnej hodnoty v druhej polovici roka 2009).
                  
               
                     (28)
                  
                  
                     Okrem toho […] (*1) Nationale Nederlanden bola […] pretrvávajúcou neistotou v súvislosti s celoodvetvovým prípadom nekorektného predaja v Holandsku (takzvaný Woekerpolissen). Pokiaľ ide o spoločnosť ING Insurance US, spoločnosť ING uviedla, že […] v súvislosti s produktmi VA, ktoré predstavujú veľkú časť súvahy spoločnosti ING Insurance US (21).
                  
               
                     (29)
                  
                  
                     V tejto situácii už spoločnosť ING nebude schopná odpredať svoju poisťovaciu činnosť do konca roka 2013, čo potvrdilo Holandsko v reakcii na rozhodnutie Komisie o začatí konania.
                  
               
            Údajná agresívna cenová stratégia spoločnosti ING Direct Italia
         
         
                     (30)
                  
                  
                     V liste z 5. decembra 2011 banka Mediobanca tvrdila, že spoločnosť ING pôsobila z pozície vedúceho postavenia pri stanovovaní cien na talianskom trhu v rozpore so zákazom vedúceho postavenia pri stanovovaní cien, ktorý musela dodržiavať. Presnejšie tvrdila, že v štvrtom týždni septembra 2011 (19. – 25. septembra) spoločnosť ING Direct Italia zvýšila svoju dvanásťmesačnú hrubú úrokovú sadzbu pre nových zákazníkov z 3,50 % (sadzba platná v predchádzajúcom týždni, ktorá platila minimálne od štvrtého týždňa júna 2011) na 4,20 %, čím si zaistila vedúce postavanie pri stanovovaní cien. Podľa banky Mediobanca v dôsledku novej ponuky spoločnosti ING Direct Italia banka Banca Sistema zvýšila svoju dvanásťmesačnú hrubú úrokovú sadzbu pre všetkých zákazníkov na 4,25 % v poslednom týždni septembra 2011 (26. – 30. septembra), čím sa stal tento produkt – aspoň teoreticky – konkurencieschopnejším (22).
                  
               III.   ODÔVODNENIE ROZHODNUTIA O ZAČATÍ KONANIA
         
         
                     (31)
                  
                  
                     V rozhodnutí o začatí konania Komisia uviedla nasledujúce pochybnosti v súvislosti so zmenami navrhovanými Holandskom a ich schopnosťou naďalej zaistiť zlučiteľnosť rekapitalizačného opatrenia a pomoci na reštrukturalizáciu s vnútornými trhom:
                  
               
            Pochybnosti o primeranosti protihodnoty za rekapitalizačné opatrenie
         
         
                     (32)
                  
                  
                     Zdá sa, že spoločnosť ING uplatňuje oportunistickú stratégiu protihodnoty vo vzťahu k cenným papierom kapitálu CT1, čo je v rozpore s predtým deklarovaným zámerom v súvislosti s politikou vyplácania dividend. Spoločnosť ING podľa Komisie uplatňovala politiku vyplácania, ktorá obmedzovala vyplácanie kupónov štátu, hoci spoločnosť ING bola v pozícii vyplácať dividendy z realizovaných ziskov. Komisia preto vyjadrila pochybnosti, či bez zásadného obmedzenia správania v súvislosti s podmienkami poskytovania protihodnoty vo vzťahu k cenným papierom kapitálu CT1 bude môcť naďalej považovať rekapitalizačné opatrenie za zlučiteľné s vnútorným trhom bez akejkoľvek úpravy v súlade s výhradami, ktoré vyjadrila v odôvodnení 32 rozhodnutia o záchrane.
                  
               
                     (33)
                  
                  
                     Konkrétne sa zdalo, že obmedzenia určitého druhu správania boli potrebné na riešenie otázky „arbitráže o štátnej pomoci“, prostredníctvom ktorej príjemca prijíma strategické rozhodnutia s cieľom minimalizovať návratnosť členského štátu, ktorú by členský štát dosiahol, ak by príjemca postupoval zvyčajným spôsobom. Týmito obmedzeniami by podľa názoru Komisie mohlo byť zvýšenie protihodnoty, vyjasnenie harmonogramu splácania alebo nejaká kombinácia týchto opatrení.
                  
               
            Pochybnosti v súvislosti s navrhovanou zmenou záväzkov s cieľom zaistiť zlučiteľnosť pomoci na reštrukturalizáciu
         
         
                     (34)
                  
                  
                     Spoločnosť ING navrhla zlúčenie hlavnej časti banky WUB s bankou NN Bank, ako je to opísané v odôvodnení 4. Návrh odpredať banku WUB po jej začlenení do novovytvorenej banky NN Bank bol oznámený Komisii. Na základe predbežného posúdenia finančných informácií a prognóz uvedených v odôvodneniach 39 až 78 rozhodnutia o začatí konania Komisia vyjadrila pochybnosti v súvislosti s tým, či bude banka NN Bank samostatným subjektom a či by jej odpredaj mal rovnakú konkurenčnú hodnotu ako pôvodný záväzok týkajúci sa banky WUB.
                  
               
                     (35)
                  
                  
                     Komisia konkrétne vyjadrila pochybnosti v súvislosti s tým, či je banka NN Bank svojím zameraním a ponukou produktov porovnateľná so záväzkom týkajúcim sa banky WUB (keďže prvá menovaná banka má nižšie podiely na trhu a finančné parametre ako druhá), a nenadobudla presvedčenie, že banka NN Bank bude v dohľadnej budúcnosti rásť dostatočne rýchlo na to, aby sa stala významným aktérom.
                  
               
                     (36)
                  
                  
                     Komisia ďalej vyjadrila pochybnosti, či by banka NN Bank bola v pozícii pôsobiť ako nezávislý aktér na trhu. Poskytnuté informácie Komisii neumožnili s dostatočnou istotou určiť, či má banka NN Bank kritickú veľkosť a dostatočný prístup k financovaniu na zachovanie a rast svojich obchodných činností. Na základe týchto informácií takisto nebolo možné stanoviť životaschopnosť tohto subjektu. Komisia navyše uvažovala aj o tom, či vzhľadom na vývoj na trhu na základe posledných dostupných informácií možno aj naďalej považovať za platný harmonogram predaja spoločnosti ING Insurance do roku 2013, ktorý mal zaistiť nezávislosť novej banky, a vyžiadala si aktualizovaný harmonogram odpredaja spoločnosti ING Insurance Europe. Na tomto základe Komisia vyjadrila pochybnosti, či by navrhovaná zmena aj naďalej zaisťovala zlučiteľnosť pomoci.
                  
               
            Pochybnosti v súvislosti s cenovým správaním spoločnosti ING Direct Italia
         
         
                     (37)
                  
                  
                     Komisia sa rozhodla preskúmať cenové správanie spoločnosti ING Direct Italia. Ak sa potvrdí, že spoločnosť ING Direct uplatňuje cenové správanie tak, ako to tvrdí banka Mediobanca, vznikli by pochybnosti, či spoločnosť ING splnila záväzok, z ktorého vychádza rozhodnutie o záchrane, teda nerozširovať svoje obchodné činnosti, ktoré by inak nerozširovala, ak by nebola príjemcom rekapitalizačného opatrenia. Skúmanie Komisie sa týka aj otázky, či je relevantným trhom pre posúdenie cenovej stratégie spoločnosti ING Direct celý trh so sporením a hypotekárnymi produktmi, alebo špecializovanejší trh s internetovým sporením a hypotekárnymi úvermi.
                  
               IV.   PRIPOMIENKY TRETÍCH STRÁN
         
         
                     (38)
                  
                  
                     Komisia dostala tieto pripomienky od tretích strán:
                  
               
            Pripomienky spoločnosti ING
         
         
                     (39)
                  
                  
                     Podľa spoločnosti ING záväzok týkajúci sa opätovného oznámenia v rozhodnutí o záchrane umožňuje Komisii posúdiť len to, či je pravdepodobné, že spoločnosť ING bude vyplácať protihodnotu vo výške aspoň 10 % ročne.
                  
               
                     (40)
                  
                  
                     Dňa 21. decembra 2009 spoločnosť ING splatila 500 miliónov cenných papierov kapitálu CT1 (s nominálnou hodnotou 5 miliárd EUR) s návratnosťou pre Holandsko vo výške 15 %. Dňa 13. mája 2011 spoločnosť ING okrem toho splatila ďalších 200 miliónov cenných papierov kapitálu CT1 (s nominálnou hodnotou 2 miliardy EUR) s návratnosťou pre Holandsko vo výške 19,5 %, čím poskytla Holandsku celkovú návratnosť zo splatených 7 miliárd EUR vo výške 17 % ročne. Podľa spoločnosti ING preto nemôžu byť žiadne vážne pochybnosti o tom, že štát získa celkovú návratnosť aspoň 10 % ročne.
                  
               
                     (41)
                  
                  
                     Podľa spoločnosti ING sa v rozhodnutí o záchrane nezohľadňoval (a nemohol zohľadniť) vývoj v nasledujúcich niekoľkých rokoch (kríza štátneho dlhu). V rozhodnutí o reštrukturalizácii z roku 2012 Komisia prijala reštrukturalizačný plán spoločnosti ING, v ktorom sa uvádzalo, že spoločnosť ING očakáva, že bude schopná vyplácať dividendy z bežných akcií až od roku 2013. Nebol preto žiadny dôvod predpokladať, že spoločnosť ING bude vyplácať dividendy v období medzi rokmi 2008 a 2013. V odpovedi na rozhodnutie o začatí konania spoločnosť ING tvrdí, že jej dividendová politika nebola oportunistická. Hoci spoločnosť ING hlásila v rokoch 2010 a 2011 zisky, musela si ich nechať, aby mohla zvýšiť úroveň kapitálu a splniť tak nové požiadavky rámca Bazilej III (23).
                  
               
                     (42)
                  
                  
                     Spoločnosť ING poukazuje na to, že scenár Van Gogh predstavuje lepšiu príležitosť na dosiahnutie cieľa Komisie vytvoriť životaschopný a konkurencieschopný podnik, ktorý je samostatný a oddelený od obchodných činností, ktoré si ponechala spoločnosť ING.
                  
               
                     (43)
                  
                  
                     V rámci scenára Van Gogh bude mať banka NN Bank prístup k vyššiemu počtu zákazníkov a bude pôsobiť pod omnoho silnejšou retailovou značkou, ako sa predpokladalo v rámci záväzku týkajúceho sa banky WUB. Scenár Van Gogh ďalej zahŕňa dlhodobejšie financovanie portfólia, ako umožňoval záväzok týkajúci sa banky WUB, takže banka by na súčasných trhoch mala konkurenčnú výhodu, pretože by nemala portfólio existujúcich hypotekárnych úverov a mala by diverzifikovanejšie možnosti financovania. Prostredníctvom svojej kombinácie s bankou WUB je banka NN Bank v dobrej pozícii rásť na súčasnom náročnom trhu.
                  
               
                     (44)
                  
                  
                     Až do IPO pre spoločnosť ING Insurance Europe budú spoločnosť ING Insurance Europe i banka WUB naďalej pôsobiť oddelene od zvyšku spoločnosti ING, aby sa zaručila ich nezávislosť. Spoločnosť ING navyše navrhla ďalšie obmedzujúce opatrenia na posilnenie záruky nezávislosti subjektu, ktorý vznikne zlúčením banky WUB a novovytvorenej banky NN Bank. Scenár Van Gogh teda podľa spoločnosti ING spĺňa a dokonca prekračuje ciele Komisie.
                  
               
                     (45)
                  
                  
                     Spoločnosť ING poukazuje na to, že neexistujú žiadne dôkazy o tom, že by spoločnosť ING Direct Italia porušila zákaz vedúceho postavenia pri stanovovaní cien. Sťažnosť banky Mediobanca v súvislosti s dodržiavaním zákazu vedúceho postavenia pri stanovovaní cien spoločnosťou ING Direct Italia je neopodstatnená. Banka Mediobanca uviedla len jeden konkrétny prípad (september 2011), ktorý je však fakticky nesprávny, pretože banka Banca Sistema ponúkla lepšiu úrokovú sadzbu ako spoločnosť ING. Konkrétne banka Banca Sistema ponúkala úrokovú sadzbu 4,25 % už 30. augusta 2011, čo je zdokumentované v informáciách poskytnutých Komisii 13. júna 2012.
                  
               
                     (46)
                  
                  
                     Pochybnosti Komisie v súvislosti s tým, či by spoločnosť ING dosiahla svoj podiel na trhu bez pomoci, sú podľa spoločnosti ING nepodložené. Spoločnosť ING preukázala, že jej podiel na talianskom trhu sa od prijatia pomoci nezvýšil. V každom prípade sa však žiadna pomoc, ktorú dostala spoločnosť ING, netýkala spoločnosti ING Direct Europe (vrátane ING Direct Italia).
                  
               
                     (47)
                  
                  
                     Spoločnosť ING tvrdí, že neuplatňovala stratégiu s vysokým rizikom. Straty, ktoré spoločnosť ING zaznamenala zo svojich investícií, ako aj rezervy na krytie strát z úverov (loan loss provisions, ďalej len „LLP“), ktoré vytvorila, sú dôsledkom krízy a špecifických opatrení na zníženie rizika, ktoré spoločnosť ING prijala na ochranu pred vplyvom tejto krízy.
                  
               
                     (48)
                  
                  
                     Spoločnosť ING tvrdí, že medzi Komisiou, správcom pre monitorovanie a spoločnosťou ING sa dohodlo, že ukazovateľom dodržiavania zákazu vedúceho postavenia pri stanovovaní cien je celý trh: internetový i tradičný, zahŕňajúci malých i veľkých konkurentov. Spoločnosť ING sa takisto domnieva, že neexistuje žiadny dôvod rozlišovať medzi internetovým a tradičným trhom s finančnými produktmi, pretože už neexistujú banky, ktoré by pôsobili výlučne na internete alebo tradičným spôsobom.
                  
               
            Pripomienky banky De Nederlandsche Bank NV
         
         
                     (49)
                  
                  
                     Banka De Nederlandsche Bank NV (ďalej len „banka DNB“) je orgán dohľadu nad obozretným podnikaním finančných inštitúcií v Holandsku a z tejto pozície chce reagovať na nasledujúce záležitosti:
                     
                                 —
                              
                              
                                 primeranosť protihodnoty za rekapitalizačné opatrenie a rozhodnutie spoločnosti ING nevyplácať dividendy počas troch po sebe idúcich rokov,
                              
                           
                                 —
                              
                              
                                 náhrada odpredaja banky WUB scenárom Van Gogh.
                              
                           
               
                     (50)
                  
                  
                     Pokiaľ ide o otázku protihodnoty, banka DNB tvrdí, že spoločnosť ING – podľa jej názoru – nebola v pozícii vyplácať dividendy svojim akcionárom. Banka DNB v tejto súvislosti vysvetľuje, že ceteris paribus (24) vyplácanie dividend znižuje kapitál inštitúcie, a preto je potrebné analyzovať ho z hľadiska obozretného podnikania. Banka DNB ďalej vysvetľuje, že jej analýzy obozretného podnikania sú výhľadové, takže zohľadňujú napríklad aj meniace sa regulačné požiadavky. Banka DNB konkrétne uvádza zavedenie požiadaviek rámca Bazilej III, ktorým sa výrazne zvýšia kapitálové požiadavky na banky. Podľa názoru banky DNB „jediným najdôležitejším spôsobom, ako splniť tieto nové požiadavky, je ponechať si zisky“. Banka DNB uvádza, že v roku 2010 i v roku 2011 viedli spoločnosť ING a banka DNB nepretržitý dialóg, v rámci ktorého sa spoločnosť ING snažila maximalizovať splácanie štátnej pomoci pod podmienkou, že kapitálové postavenie musí zostať prijateľné z hľadiska obozretného podnikania. Kapitálové postavenie spoločnosti ING preto nedávalo nijaký priestor na vyplácanie dividend ani na vykonávanie žiadnych iných činností, ktoré by ďalej oslabovali jej postavenie z hľadiska základného kapitálu.
                  
               
                     (51)
                  
                  
                     Banka DNB sa vyjadrila aj k životaschopnosti scenára Van Gogh. Banka DNB na základe samostatného posúdenia banky WUB tvrdí, že veľká väčšina obchodných činností banky WUB je založená skôr na aktívach (pôžičky) ako na pasívach (úspory). Pre obchodný model banky WUB založený na aktívach je preto prirodzené, že vždy bude mať určité nedostatky v oblasti retailového financovania. Vzhľadom na ťažkosti pri získavaní dostatočného veľkoobchodného financovania v súčasnej hospodárskej situácii je pre banku WUB rozhodujúce nájsť silnú materskú spoločnosť, ktorá dokáže poskytnúť dostatočnú sumu finančných prostriedkov na zaistenie životaschopnosti banky WUB. Vzhľadom na nedostatky vo financovaní banky WUB považuje banka DNB za pochopiteľné, že spoločnosť ING nedokázala nájsť kupujúceho pre banku WUB, ktorý by bol ochotný a schopný poskytnúť značnú sumu finančných prostriedkov, ktoré banka WUB potrebuje.
                  
               
                     (52)
                  
                  
                     Z pohľadu banky DNB je hlavnou výhodou scenára Van Gogh v porovnaní so záväzkom týkajúcim sa banky WUB to, že základ majetku banky WUB, ktorý sa presunie v rámci scenára Van Gogh, je nižší ako v rámci záväzku týkajúceho sa banky WUB. Na pokrytie týchto aktív je potrebných menej finančných prostriedkov, takže scenár Van Gogh je životaschopnejším návrhom. Banka DNB dospela k záveru, že akvizíciu väčšieho podniku s činnosťou založenou na aktívach bankou NN Bank by neprijala, ale veľkosť spoločnosti, s ktorou sa počíta v scenári Van Gogh, je z hľadiska obozretného podnikania prijateľným riešením.
                  
               
            Pripomienky spoločnosti Nationale Nederlanden (25)
         
         
                     (53)
                  
                  
                     Spoločnosť Nationale Nederlanden sa vyjadruje k otázke životaschopnosti a konkurenčnej sily banky NN Bank v prípade scenára Van Gogh. Spoločnosť Nationale Nederlanden tvrdí, že nemá žiadne pochybnosti o životaschopnosti banky NN Bank a že banky NN Bank a WUB v kombinácii budú mať vyššiu konkurenčnú silu ako jednotlivé podniky samostatne. Spoločnosť Nationale Nederlanden v tejto súvislosti poukazuje na vyrovnanejší a rozmanitejší obchodný model banky NN Bank, silnejšiu súvahu, ktorá by poskytla stabilný prístup k financovaniu (kľúčový faktor úspechu v konkurenčnom boji), prístup k 2,5 miliónu zákazníkov, rozsiahlejší distribučný model a vyššie povedomie o značke.
                  
               
                     (54)
                  
                  
                     Spoločnosť Nationale Nederlanden považuje banku bez fyzickej siete pobočiek za atraktívnejšiu ako banku s prevádzkovými nákladmi na sieť pôvodných pobočiek. Pokiaľ ide o bežné účty, domnieva sa, že ponuka bežných účtov by bola pre banku NN Bank skôr strategickou záťažou ako konkurenčnou výhodou.
                  
               
                     (55)
                  
                  
                     Spoločnosť Nationale Nederlanden dospela k záveru, že scenár Van Gogh zvýši možnosti a rozsah činností retailového bankovníctva rýchlejšie, ako by to dosiahla banka NN Bank samostatne.
                  
               
            Pripomienky Rady zamestnancov banky WUB
         
         
                     (56)
                  
                  
                     Rada zamestnancov banky WUB má pripomienky k scenáru Van Gogh a uvádza, že je potrebné skutočne zabezpečiť, aby bola nová banka životaschopná z dlhodobého hľadiska. Rada zamestnancov uvádza niekoľko príkladov, keď bude musieť nová banka na tieto účely vypracovať dynamickú politiku (inovácia produktov s cieľom predvídať novú vládnu politiku v oblasti hypotekárnych úverov, nový vývoj v súvislosti so sprostredkovateľmi, nové distribučné kanály a informačné technológie).
                  
               
                     (57)
                  
                  
                     Rada zamestnancov trvá na tom, že rýchle rozhodnutie zo strany Komisie by bolo aj v záujme zamestnancov banky WUB.
                  
               
            Pripomienky banky WUB
         
         
                     (58)
                  
                  
                     Výkonná rada banky WUB sa vyjadruje k otázke životaschopnosti a konkurenčnej sily novej banky NN Bank po začlenení banky WUB. Výkonná rada sa domnieva, že spoločnosť je životaschopná a konkurencieschopná z viacerých dôvodov.
                  
               
                     (59)
                  
                  
                     Po prvé, podľa výkonnej rady potrebuje malá banka, ako je NN Bank, silnú matku, ako je Nationale Nederlanden, čím sa zlepší napríklad jej prístup na veľkoobchodný trh.
                  
               
                     (60)
                  
                  
                     Po druhé, výkonná rada pozoruje, že holandský hypotekárny trh je náročný a že hlavné distribučné kanály (nezávislí sprostredkovatelia) prechádzajú výraznými zmenami. Nová banka NN Bank bude schopná uplatňovať multidistribučnú stratégiu (napríklad prostredníctvom viazaných sprostredkovateľov a priamej distribúcie).
                  
               
                     (61)
                  
                  
                     Po tretie, výkonná rada vidí pridanú hodnotu aj v skutočnosti, že spoločnosť Nationale Nederlanden má solídne meno a povesť na trhu.
                  
               
                     (62)
                  
                  
                     Výkonná rada napokon konštatuje, že scenár Van Gogh umožní banke NN Bank sústrediť zdroje na jednu organizáciu a jednu značku. Zvyšuje tak účinnosť organizácie a zlepšuje konkurenčný vplyv.
                  
               
                     (63)
                  
                  
                     Výkonná rada na záver takisto uvádza, že scenár Van Gogh je v súčasnosti jedinou dostupnou uskutočniteľnou možnosťou odpredaja.
                  
               
                     (64)
                  
                  
                     V samostatnom liste vyjadrujú nezávislí riaditelia pre dohľad banky WUB svoju podporu pozícii výkonnej rady, pričom výslovne uvádzajú, že sa stotožňujú s listom výkonnej rady.
                  
               
            Pripomienky združenia Vereniging Eigen Huis
         
         
                     (65)
                  
                  
                     Holandské združenie vlastníkov domov a bytov Vereniging Eigen Huis, ktoré zastupuje 700 000 holandských držiteľov hypotekárnych úverov, predložilo dokumentárny film s názvom „Uw hypotheek als melkkoe“ („Vaša hypotéka ako dojná krava“), ktorý sa zaoberá holandským hypotekárnym trhom (záležitosťami, ako sú napríklad rastúce ceny hypotekárnych úverov v Holandsku, zmenou konkurenčného prostredia v Holandsku a zákazmi vedúceho postavenia pri stanovovaní cien). Združenie považuje tieto informácie za relevantné pre tretie posúdenie (t. j. cenové správanie spoločnosti ING Direct Italia).
                  
               
            Reakcia Holandska na pripomienky tretích strán
         
         
                     (66)
                  
                  
                     Holandsko vzalo na vedomie skutočnosť, že tretie strany predložili pripomienky k otázkam životaschopnosti v súvislosti s bankou WUB a scenárom Van Gogh. Všetci predkladatelia pripomienok podporujú scenár Van Gogh ako prijateľnú alternatívnu k pôvodnému záväzku týkajúcemu sa banky WUB. Holandsko navyše berie na vedomie pripomienku banky DNB, že scenár Van Gogh je prijateľným riešením z hľadiska obozretného podnikania.
                  
               
                     (67)
                  
                  
                     Po prečítaní všetkých pripomienok Holandsko naďalej verí, že scenár Van Gogh bude viesť k vzniku životaschopného a konkurencieschopného nového aktéra na holandskom retailovom trhu. Holandsko takisto berie na vedomie všetky úvahy o negatívnom vplyve obdobia neistoty napríklad na zamestnancov a ďalšie zainteresované strany. Holandsko verí, že rozhodnutie o zmenách reštrukturalizačného plánu spoločnosti ING poskytne banke WUB a jej zamestnancom potrebnú istotu. Napokon, pokiaľ ide o pripomienky združenia Vereniging Eigen Huis, Holandsko poukazuje na to, že dokumentárny film sa týka holandského hypotekárneho trhu, a navrhuje, aby sa združenie v tejto záležitosti obrátilo na holandský orgán zaoberajúci sa hospodárskou súťažou. Holandsko konštatuje, že tretia otázka, ktorú má Komisia skúmať, sa týka sťažnosti banky Mediobanca v súvislosti s dodržiavaním zákazu vedúceho postavenia pri stanovovaní cien spoločnosťou ING Direct v Taliansku.
                  
               V.   POZÍCIA HOLANDSKA
         
         5.1   VPLYV HOSPODÁRSKEHO VÝVOJA NA PLNENIE REŠTRUKTURALIZAČNÉHO PLÁNU Z 22. OKTÓBRA 2009 SPOLOČNOSŤOU ING
         
                     (68)
                  
                  
                     Podľa Holandska sa v čase, keď spoločnosť ING 22. októbra 2009 predložila svoj reštrukturalizačný plán, neočakávala súčasná kríza v Európe a jej vplyv jednoznačne nebol zohľadnený vo finančných prognózach predložených v tom období.
                  
               
                     (69)
                  
                  
                     Napriek náročnému prostrediu banka ING Bank naďalej dosahovala dobré finančné výsledky. V roku 2011 sa banka ING Bank zúčastnila na záťažovom teste v celej Únii (v júli a októbri), ktorý uskutočnil Európsky orgán pre bankovníctvo (ďalej len „EBA“) (26). Orgán EBA navrhol nový cieľ pre cenné papiere kapitálu Core Tier 1 vo výške 9,0 % od júna 2012, ktorý spoločnosť ING dokázala splniť. Aj v oblasti poisťovníctva prijala spoločnosť ING razantné opatrenia na zlepšenie výkonu, zvýšenie zabezpečenia proti riziku a prípravu svojich poisťovacích spoločností na samostatnú budúcnosť.
                  
               
                     (70)
                  
                  
                     Situácia spoločnosti ING z hľadiska financovania a likvidity navyše zostala zdravá. Spoločnosť ING napríklad nevyužila dlhodobé refinančné operácie, ktoré sprístupnila ECB v decembri 2011 alebo v marci 2012.
                  
               
                     (71)
                  
                  
                     Následkom krízy štátneho dlhu musela spoločnosť ING napríklad čeliť výrazným stratám vo svojom portfóliu gréckych štátnych dlhopisov, ktorých účtovná hodnota sa musela znížiť o takmer 80 % v dôsledku zapojenia gréckeho súkromného sektora. Toto zníženie účtovnej hodnoty viedlo ku kumulatívnej strate spoločnosti ING vo výške približne 1 miliardy EUR.
                  
               5.2   NOVÝ NÁVRH HOLANDSKA
         
                     (72)
                  
                  
                     Dňa 31. októbra 2012 predložilo Holandsko Komisii nový návrh pozostávajúci zo série zmien reštrukturalizačného plánu z 22. októbra 2009 zameraných na riešenie obáv uvedených v rozhodnutí o začatí konania. Zaviazalo sa tým k dodržaniu nových termínov odpredaja spoločnosti ING Insurance a k predĺženiu obdobia reštrukturalizácie.
                  
               
            Záväzok týkajúci sa banky NN Bank nahrádzajúci záväzok týkajúci sa banky WUB
         
         
                     (73)
                  
                  
                     Nový návrh Holandska v súvislosti s odpredajom banky NN Bank vychádza z návrhu uvedeného v odôvodneniach 39 až 78 rozhodnutia o začatí konania. Podľa nového návrhu si má zlúčená banka NN Bank vo svojom účtovníctve ponechať hypotekárne úvery a súvisiace finančné prostriedky v hodnote približne 3 miliardy EUR (27), kým spoločnosť ING si ponechá hypotekárne portfólio v hodnote 34 miliárd EUR, ktoré by čiastočne spravovala banka NN Bank.
                  
               
            Štruktúra a mix produktov
         
         
                     (74)
                  
                  
                     Holandsko obnovuje svoj záväzok, že spoločnosť ING vytvorí novú spoločnosť na odpredaj v danom členskom štáte (ďalej len „odpredávaný podnik“), ktorý sa odčlení od súčasnej činnosti spoločnosti ING v oblasti holandského retailového bankovníctva. Výsledkom musí byť to, že nová spoločnosť bude životaschopným a konkurencieschopným podnikom, ktorý je samostatný a oddelený od obchodných činností, ktoré si ponechá spoločnosť ING. Táto nová spoločnosť bude pozostávať z častí obchodných činností už odčlenenej banky WUB a súčasných (obmedzených) činností nedávno založenej bankovej divízie spoločnosti Nationale Nederlanden (NN Bank).
                  
               
                     (75)
                  
                  
                     Odpredávaný podnik sa začlení do spoločnosti ING Insurance/Investment Management (IM) Europe, ktorá má dlhodobé strategické záväzky na holandskom retailovom trhu, a bude pôsobiť pod značkou „Nationale Nederlanden“ (ako „NN Bank“) s vlastnými možnosťami financovania a rozsiahlou distribučnou sieťou. Banka NN Bank sa teda odpredá ako súčasť spoločnosti ING Insurance Europe najneskôr 31. decembra 2015. Tento odpredaj sa pravdepodobne uskutoční prostredníctvom IPO.
                  
               
                     (76)
                  
                  
                     Banka NN Bank bude ponúkať široký a súvislý rad produktov v oblasti hypotekárnych úverov, úspor, bankových anuít, investícií a spotrebiteľských úverov v kombinácii s kľúčovými produktmi retailového poisťovníctva spoločnosti Nationale Nederlanden (ktoré zahŕňajú len produkty životného poistenia a produkty poistenia majetku a neživotného poistenia). Banka NN Bank bude oslovovať zákazníkov prostredníctvom integrovaného viackanálového distribučného modelu, pričom bude zamestnávať nezávislých finančných poradcov a viazaných sprostredkovateľov s celoštátnou pôsobnosťou na poskytovanie poradenstva v oblasti zložitých finančných situácií a produktov a čoraz viac bude využívať internetové a telefonické kontaktné centrá v oblasti predaja a služieb. Tieto distribučné kanály kumulatívne poskytujú prístup k viac než 2,5 milióna zákazníkov spoločnosti Nationale Nederlanden.
                  
               
                     (77)
                  
                  
                     Predpokladaná súvaha banky NN Bank je podľa podnikateľského plánu banky NN Bank poskytnutého 11. júla 2012 takáto:
                     
                        Obrázok č. 1
                     
                     
                        Podnikateľský plán banky NN Bank (v mil. EUR)
                     
                     
                                 
                                    Aktíva
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 Hypotekárne úvery
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Spotrebiteľské financie
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Hotovosť a peňažne ekvivalenty
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 
                                    Vlastný majetok
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 
                                    Pasíva
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 
                                    Zákaznícke vklady
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 Vklady úspor
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Úspory spoločností/levensloop
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Bankové anuity – hypotekárne úvery
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Bankové anuity – Lijfrente
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 
                                    Veľkoobchodné financovanie
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 Financovanie banky ING Bank
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Kapitálové trhy
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 
                                    Rizikovo vážené aktíva
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 
                                    Podiel kapitálu Tier 1
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
               
            Kapitálová návratnosť
         
         
                     (78)
                  
                  
                     Predpokladá sa, že nový podnikateľský zámer v rámci scenára Van Gogh vrátane ďalších záväzkov bude mať kapitálovú návratnosť (return on equity, ďalej len „RoE“) po piatich rokoch približne [7 – 12] %, kým z dlhodobého hľadiska sa RoE zvýši na [9 – 15] %.
                  
               
            Cieľ produkcie pre kľúčové produkty
         
         —   Hypotekárne úvery
         
                     (79)
                  
                  
                     V oblasti hypotekárnych úverov bude mať banka NN Bank priemernú ročnú novú produkciu (vrátane obnovených hypotekárnych úverov z portfólia vlastneného bankou ING Bank (so značkou NN)) aspoň [1,5 – 6] miliárd EUR ročne a [2 – 9] % celkovej produkcie hypotekárnych úverov na holandskom trhu s maximom [2 – 8] miliárd EUR ročne v období rokov 2013 (28) až 2015. Ak tieto kritériá nebudú splnené, spoločnosť ING sa zaväzuje uskutočniť tieto opatrenia:
                     
                                 —
                              
                              
                                 prevedie individuálne klientské vzťahy prostredníctvom prevodu hypotekárnych úverov na banku NN Bank na základe individuálnych ponúk hypotekárnym klientom banky ING Bank (29), (30) a
                              
                           
                                 —
                              
                              
                                 prevedie vlastníctvo týchto hypotekárnych úverov bez ďalších poplatkov pre klienta alebo banku NN Bank a
                              
                           
                                 —
                              
                              
                                 umožní banke NN Bank využívať distribučné kanály banky ING Bank na ponúkanie hypotekárnych úverov banky NN Bank klientom banky ING Bank s cieľom dosiahnuť cieľové hodnoty.
                              
                           
               —   Spotrebiteľské úvery
         
                     (80)
                  
                  
                     V oblasti spotrebiteľských úverov bude mať banka NN Bank ročnú novú produkciu aspoň [10 – 100] miliónov EUR a aspoň [0,5 – 4] % celkovej produkcie spotrebiteľských úverov na holandskom trhu do 31. decembra 2013 (31). Banka NN Bank bude mať ročnú novú produkciu aspoň [40 – 140] miliónov EUR ročne a aspoň [0,5 – 6] % celkovej produkcie spotrebiteľských úverov na holandskom trhu podľa údajov nameraných k 31. decembru 2015 s maximom [100 – 200] miliónov EUR. Ak tieto kritériá nebudú splnené, spoločnosť ING sa zaväzuje:
                     
                                 —
                              
                              
                                 previesť individuálne klientske vzťahy prostredníctvom prenosu klientskeho portfólia spotrebiteľských úverov banky ING Bank Netherlands (32) na banku NN Bank (33) a
                              
                           
                                 —
                              
                              
                                 previesť vlastníctvo týchto spotrebiteľských úverov bez ďalších poplatkov pre klienta alebo banku NN Bank.
                              
                           
               —   Platobný nástroj
         
                     (81)
                  
                  
                     Spoločnosť ING sa zaväzuje zahrnúť platobný nástroj banky NN Bank vo forme kreditnej karty so značkou NN na náklady spotrebiteľa, ktoré nebudú vyššie ako náklady na debetnú kartu. Čo sa týka držiteľov kreditných kariet so značkou NN, spoločnosť ING poskytne bezplatný prístup k svojim bankomatom počas troch rokov po zavedení tejto kreditnej karty a najviac do 31. decembra 2015.
                  
               
                     (82)
                  
                  
                     Spoločnosť pošle marketingový list v súvislosti s bankou NN Bank 350 000 svojich klientov v súlade s holandskými právnymi predpismi o ochrane osobných údajov. Spoločnosť ING bude môcť svojim klientom vysvetliť, že list bol odoslaný s cieľom, aby spoločnosť ING dosiahla súlad s pravidlami štátnej pomoci Únie.
                  
               
            Zákaz v súvislosti s prepojením
         
         
                     (83)
                  
                  
                     Spoločnosť ING sa zaväzuje, že ročná produkcia hypotekárnych úverov (okrem obnovených hypotekárnych úverov) banky ING Bank nebude vyššia ako [2 – 4]-násobok novej produkcie banky NN Bank. Štvrťročne nesmie nová produkcia spoločnosti ING presiahnuť [2,5 – 5]-násobok novej produkcie banky NN Bank v rovnakom štvrťroku a [2,25 – 4,5]-násobok novej produkcie banky NN Bank za polročné obdobie. Ak nová produkcia banky NN Bank za ročné obdobie prekročí [2 – 8] miliárd EUR, neplatia žiadne obmedzenia pre novú produkciu banky ING Bank [čo znamená, že ak za jeden semester (pol roka) prekročí nová produkcia banky NN Bank [1 – 4] miliardy EUR, spoločnosť ING nebude obmedzená, pokiaľ ide o objem jej novej produkcie v nasledujúcom semestri].
                  
               
                     (84)
                  
                  
                     Pomer [2 – 4]-násobku medzi novou produkciou spoločnosti ING okrem obnovených hypotekárnych úverov a novou produkciou banky NN Bank je založený na hodnotách uvedených na obrázku č. 2, ktoré poskytlo Holandsko. Od januára 2011 do júna 2012, teda v období, za ktoré Holandsko poskytlo údaje, bola priemerná anualizovaná produkcia [5 – 15] miliárd EUR, čo po vydelení sumou [1,5 – 6] miliárd EUR ročne (teda minimálnou produkciou banky NN Bank, ku ktorej sa zaviazala spoločnosť ING), zodpovedá stanovenému pomeru.
                     
                        Obrázok č. 2
                     
                     
                        Produkcia nových hypotekárnych úverov spoločnosťou ING v období roku 2011 a prvej polovice roku 2012
                     
                     Hyp. úvery v Holandsku: nová produkcia a obnovené hyp. (okrem hyp. úverov banky WUB)
                     
                     
                        
                     
                                 SUMA × 1 mil. EUR
                              
                              
                                 jan-11
                              
                              
                                 feb-11
                              
                              
                                 mar-11
                              
                              
                                 apr-11
                              
                              
                                 máj-11
                              
                              
                                 jún-11
                              
                              
                                 júl-11
                              
                              
                                 aug-11
                              
                              
                                 sept-11
                              
                           
                                 nová produkcia
                              
                              
                                 878 
                              
                              
                                 835 
                              
                              
                                 1 020 
                              
                              
                                 856 
                              
                              
                                 921 
                              
                              
                                 888 
                              
                              
                                 762 
                              
                              
                                 679 
                              
                              
                                 549 
                              
                           
                                 obnovené hyp.
                              
                              
                                 [500-1 000 ]
                              
                              
                                 [300-800]
                              
                              
                                 [300-800]
                              
                              
                                 [500-1 000 ]
                              
                              
                                 [500-1 000 ]
                              
                              
                                 [500-1 000 ]
                              
                              
                                 [600-1 100 ]
                              
                              
                                 [600-1 200 ]
                              
                              
                                 [600-1 200 ]
                              
                           
                                  
                              
                              
                                 okt-11
                              
                              
                                 nov-11
                              
                              
                                 dec-11
                              
                              
                                 jan-12
                              
                              
                                 feb-12
                              
                              
                                 mar-12
                              
                              
                                 apr-12
                              
                              
                                 máj-12
                              
                              
                                 jún-12
                              
                           
                                 nová produkcia
                              
                              
                                 485 
                              
                              
                                 369 
                              
                              
                                 466 
                              
                              
                                 403 
                              
                              
                                 421 
                              
                              
                                 624 
                              
                              
                                 627 
                              
                              
                                 571 
                              
                              
                                 547 
                              
                           
                                 obnovené hyp.
                              
                              
                                 [600-1 200 ]
                              
                              
                                 [500-1 000 ]
                              
                              
                                 [600-1 200 ]
                              
                              
                                 [600-1 200 ]
                              
                              
                                 [500-1 000 ]
                              
                              
                                 [400-900]
                              
                              
                                 [600-1 200 ]
                              
                              
                                 [600-1 200 ]
                              
                              
                                 [600-1 200 ]
                              
                           
               
                     (85)
                  
                  
                     Banka NN Bank musí každý mesiac poskytovať údaje o novej produkcii (nové návrhy, prijaté návrhy) a prognózy spoločnosti ING bez akéhokoľvek neprípustného oneskorenia. Dodržiavanie stropu sa bude merať na základe parametrov produkcie publikovaných registrom Kadaster (34).
                  
               
                     (86)
                  
                  
                     Obmedzenie opísané v odôvodnení 85 platí od 1. januára 2013 do 31. decembra 2015. Spoločnosť ING sa zaväzuje k maximálnej novej produkcii (okrem obnovených hypotekárnych úverov) v prechodnom období do začatia činnosti banky NN Bank [2 – 4]-krát [1,5 – 6] miliárd EUR ([3 – 24] miliárd EUR) za ročné obdobie. Spoločnosť ING bude raz za štvrť roka predkladať správu o pokroku.
                  
               
            Záväzok samofinancovania
         
         
                     (87)
                  
                  
                     Banka NN Bank bude do veľkej miery samofinancovaná prostredníctvom úspor jednotlivcov a prebytku finančných prostriedkov z poisťovacích činností, ktoré podľa potreby doplní externé financovanie. Spoločnosť Nationale Nederlanden má prístup k financovaniu a kapitálu na dosiahnutie rastu a produkcie hypotekárnych úverov, čo v súčasných podmienkach na trhu predstavuje konkurenčnú výhodu.
                  
               
                     (88)
                  
                  
                     Banka NN Bank musí samofinancovať svoju súvahu. Profil financovania banky NN Bank bude v súlade s prognózami súvahy, ktoré sa navrhujú v podnikateľskom zámere. Spoločnosť ING nezvýši svoje financovanie banky NN Bank v absolútnych sumách nad úroveň súm uvedených v podnikateľskom pláne banky NN Bank pre každý rok, pričom maximálne financovanie poskytnuté spoločnosťou ING v roku 2015 bude 2,7 miliardy EUR.
                  
               
                     (89)
                  
                  
                     Financovanie poskytnuté spoločnosťou ING na konci roka 2015 (s maximálnou sumou 2,7 miliardy EUR) musí mať formu obchodovateľných cenných papierov, pričom spoločnosť ING bude môcť za trhové ceny nakupovať nezabezpečené alebo zabezpečené bankové dlhopisy, napríklad kryté dlhopisy alebo cenné papiere kryté hypotekárnymi úvermi na bývanie (residential mortgage-backed securities, ďalej len „RMBS“). Bankové dlhopisy môžu nakupovať aj iní investori ako ING, pričom 100 % bankových dlhopisov musí mať pri vydaní lehotu splatnosti päť rokov alebo viac, 66 % lehotu splatnosti sedem rokov alebo dlhšiu a 33 % lehotu splatnosti desať rokov alebo dlhšiu. Stanovenie ceny na základe nezávislého vzťahu sa uskutoční buď stanovením ceny samotného cenného papiera, alebo, ak bude spoločnosť ING jediným kupujúcim cenného papiera, sekundárnymi trhovými cenami porovnateľných konkurentov, ktorých navrhne správca pre monitorovanie.
                  
               
                     (90)
                  
                  
                     Suma financovania banky NN Bank (celkové vklady a veľkoobchodné financovanie) (35) bude vo výške aspoň 75 % v prvom roku, 80 % v druhom roku a 85 % v treťom roku (s maximálnym veľkoobchodným financovaním [1 – 4] miliardy EUR) oproti prognózam v rámci základného scenára.
                  
               
                     (91)
                  
                  
                     Ak bude v dôsledku významných zmien regulačného prostredia a/alebo situácie na trhu skutočné financovanie pod týmto rozsahom, následkom čoho bude potrebné aktualizovať prognózy súvahy, spoločnosť ING túto skutočnosť oznámi správcovi pre monitorovanie a Komisii. Správca pre monitorovanie po konzultácii s Komisiou navrhne, aké opatrenia by sa mali prijať na zabezpečenie životaschopnosti banky NN Bank. Tieto opatrenia schvaľuje Komisia.
                  
               
                     (92)
                  
                  
                     Úroveň financovania spoločnosťou ING sa bude skúmať každý rok od začiatku činnosti banky NN Bank, teda od chvíle, keď sa opísaná štruktúra banky NN Bank stane funkčnou, do 31. decembra 2015.
                  
               
                     (93)
                  
                  
                     Ak do konca každého roka nebudú splnené prognózy financovania v podnikateľskom pláne banky NN Bank, spoločnosť ING prijme nasledujúce nápravné opatrenia opísané v odôvodneniach 94 až 96.
                  
               
                     (94)
                  
                  
                     Po uplynutí prvého roka pošle spoločnosť ING marketingový list v súvislosti s bankou NN Bank ďalším 50 000 svojich klientov, ak bude skutočné financovanie pod 80 %, a ďalším 100 000 svojich klientov, ak bude skutočné financovanie pod 75 % prognózy v rámci základného scenára pre prvý rok. Po uplynutí druhého roka pošle spoločnosť ING marketingový list v súvislosti s bankou NN Bank ďalším 100 000 svojich klientov, ak bude skutočné financovanie pod 85 %, a ďalším 150 000 svojich klientov, ak bude skutočné financovanie pod 80 % prognózy v rámci základného scenára pre druhý rok. Listy sa budú odosielať v súlade s holandskými právnymi predpismi o ochrane osobných údajov. Spoločnosť ING bude môcť svojim klientom vysvetliť, že list musel byť odoslaný, aby spoločnosť ING dosiahla súlad s pravidlami štátnej pomoci Únie.
                  
               
                     (95)
                  
                  
                     Po uplynutí prvého roka poskytne spoločnosť ING banke NN Bank doplnkový marketingový rozpočet vo výške 1 milión EUR, ak bude skutočné financovanie pod 80 %, a 2 milióny EUR, ak bude skutočné financovanie pod 75 % prognózy v rámci základného scenára pre prvý rok. Po uplynutí druhého roka poskytne spoločnosť ING banke NN Bank doplnkový marketingový rozpočet vo výške 2 milióny EUR, ak bude skutočné financovanie pod 85 %, a 4 milióny EUR, ak bude skutočné financovanie pod 80 % prognózy v rámci základného scenára pre druhý rok. Po uplynutí tretieho roka poskytne spoločnosť ING banke NN Bank doplnkový marketingový rozpočet vo výške 5 miliónov EUR, ak bude skutočné financovanie pod 85 %, a 6 miliónov EUR, ak bude skutočné financovanie pod 80 % prognózy v rámci základného scenára pre tretí rok. Banka NN Bank využije tieto marketingové rozpočty na nový marketing týkajúci sa priameho predaja (36).
                  
               
                     (96)
                  
                  
                     Ak bude skutočné financovanie v roku 2015 nižšie ako 85 % prognózy v rámci základného scenára pre rok 2015, spoločnosť ING okrem nápravných opatrení opísaných v odôvodneniach 94 až 95 poskytne držiteľom kreditných kariet so značkou NN dvojročné predĺženie prístupu k bankomatom spoločnosti ING (do 31. decembra 2017).
                  
               
                     (97)
                  
                  
                     Komisia preskúma záväzky stanovené odôvodneniach 73 až 96 po odpredaji viac než 50 % spoločnosti ING Insurance Europe, prípadne banky NN Bank, alebo do 31. decembra 2015, podľa toho, ktorá situácia nastane skôr. Platnosť záväzkov sa skončí dátumom odpredaja viac než 50 % spoločnosti ING Insurance Europe, prípadne banky NN Bank, pokiaľ nebude uvedené inak.
                  
               
                     (98)
                  
                  
                     Vytvorenie banky NN Bank sa uskutoční pod dohľadom v súčasnosti vymenovaného správcu pre monitorovanie. Spoločnosť ING obmedzí pôsobenie banky NN Bank až do odpredaja viac než 50 % spoločnosti ING Insurance Europe, pričom toto obmedzenie bude monitorovať správca pre monitorovanie. Hlavnou zásadou pri realizácii obmedzenia bude to, že banka NN Bank a spoločnosť NN Insurance budú môcť primerane uskutočňovať integrovanú obchodnú stratégiu medzi retailovým poisťovníctvom a retailovými bankovými produktmi a službami.
                  
               
                     (99)
                  
                  
                     Spoločnosť ING sa počas dočasného obdobia 12 mesiacov po odpredaji banky NN Bank (odpredaji viac než 50 % spoločnosti ING Insurance Europe a banky NN Bank) zdrží aktívneho oslovovania zákazníkov banky NN Bank v súvislosti s produktmi, ktoré týmto zákazníkom poskytuje banka NN Bank v deň prijatia tohto rozhodnutia.
                  
               
            Kapitalizácia
         
         
                     (100)
                  
                  
                     Tým, že sa splní podnikateľský plán banky NN Bank, si spoločnosť ING zachová časť existujúceho portfólia hypotekárnych úverov banky WUB. Súvaha banky NN Bank bude na začiatku skromná, aby predstavovala primeranú kombináciu aktív a pasív a aby mohla táto banka rýchlo rásť na úroveň stredne veľkého aktéra. Kapitalizácia banky NN Bank bude dostatočná na uskutočnenie jej dlhodobého plánu rastu: spoločnosť ING prevedie hospodárske výhody portfólia, ktoré si ponechá [350 miliónov EUR na základe čistej aktuálnej hodnoty (hospodárskych) výnosov tohto portfólia], ako predbežnú kapitálovú injekciu a poskytne doplnkový kapitál (do 120 miliónov EUR), ak a keď to bude potrebné, ale najneskôr bezprostredne pred odpredajom (ak sa pomer pákového efektu podľa rámca Bazilej III stane povinným a keď bude banka NN Bank potrebovať kapitál na uskutočnenie svojho podnikateľského plánu). Tento plánovaný vývoj kapitalizácie banky NN Bank zaručí rast až približne do roku 2016. Potom bude banka NN Bank schopná financovať svoj rast sama. Celkovo možno skonštatovať, že spoločnosť ING bude niesť všetky náklady a riziká zachovaného portfólia hypotekárnych úverov (až po splatnosť), pričom výnosy prevedie na banku NN Bank.
                  
               
                     (101)
                  
                  
                     Spoločnosť ING sa zaväzuje, že minimálna cielená úroveň kapitálu Tier 1 banky NN Bank bude 12 % (čo je výrazne nad úrovňou minimálnej regulačnej požiadavky) do 31. decembra 2015 alebo do odpredaja viac než 50 % spoločnosti ING Insurance/IM Europe, prípadne banky NN Bank, podľa toho, ktorá situácia nastane skôr.
                  
               
            Záväzok odpredaja
         
         
                     (102)
                  
                  
                     Spoločnosť ING naďalej znižuje svoju súvahu o približne 45 % v porovnaní s údajmi z tretieho štvrťroka 2008 prostredníctvom odpredaja (37) alebo iných opatrení zameraných na zníženie veľkosti súvahy (napríklad redukcia portfólií) (38) do 31. decembra 2015. Sľúbené zníženie súvahy je založené na údajoch z tretieho štvrťroka 2008 a nezohľadňuje možný vplyv organického rastu, zmien devízových kurzov, zmien úrokových sadzieb alebo ďalších nárastov v dôsledku potenciálnych nových regulačných požiadaviek, napríklad v prípade, že banky budú musieť mať v držbe podstatne vyššie rezervy likvidity v dôsledku nových právnych predpisov platných pre celú Úniu.
                  
               
                     (103)
                  
                  
                     Spoločnosť ING nebude mať žiadne obmedzenie organického rastu (teda rastu nesúvisiaceho s akvizíciami) súvahy svojej obchodnej činnosti. Spoločnosť ING sa naďalej riadi všeobecnou politikou využívania rastu finančných prostriedkov zverených klientmi najmä na zvýšenie poskytovania úverov reálnej ekonomike (podnikom a spotrebiteľom) a naďalej znižuje svoju expozíciu triedam rizikovejších aktív v rámci cenných papierov krytých komerčnými hypotékami a RMBS. Nebude začínať nové iniciatívy, ktoré zvyšujú jej priamu expozíciu operáciám s nehnuteľnosťami (39) v súlade so všeobecnou politikou znižovania rizík spoločnosti ING.
                  
               
                     (104)
                  
                  
                     Spoločnosť ING sa zaväzuje odpredať viac než 50 % prevádzok spoločnosti ING Insurance Asia do 31. decembra 2013, viac než 50 % prevádzok spoločnosti ING Insurance US do 31. decembra 2014 a viac než 50 % prevádzok spoločnosti ING Insurance Europe do 31. decembra 2015 (40) okrem subjektov/obchodných činností, ktoré už spoločnosť ING odpredala, dala do likvidácie alebo dokončila a ktoré sú uvedené v odôvodnení 77 rozhodnutia o reštrukturalizácii z roku 2012 a v najnovšej správe o pokroku, ktorá sa predkladá dvakrát ročne (41). V súvislosti s činnosťami spoločnosti Insurance US sa spoločnosť ING navyše zaväzuje odpredať aspoň 25 % obchodných činností do 31. decembra 2013 (42).
                  
               
                     (105)
                  
                  
                     Odpredaj kontroly nad viac než 50 % podielu spoločnosti ING (merané v akciách) v obchodnej činnosti sa kvalifikuje ako splnenie požiadavky na odpredaj. Spoločnosť ING v takom prípade stratí väčšinu v rade a dekonsoliduje obchodnú činnosť (v súlade s pravidlami účtovníctva medzinárodných štandardov finančného výkazníctva). Spoločnosť ING odpredá svoj zostávajúci podiel i) v spoločnosti ING Insurance Europe do 31. decembra 2018; ii) v spoločnosti ING Insurance US do 31. decembra 2016 a iii) v spoločnosti ING Insurance Asia do 31. decembra 2016.
                  
               
                     (106)
                  
                  
                     Spoločnosť ING sa zaväzuje odstrániť dvojitý pákový efekt. Na tieto účely sa po uskutočnení odpredaja poisťovacích činností výnosy z odpredaja použijú na zníženie dvojitého pákového efektu – pokiaľ výnosy nie sú potrebné na zachovanie pákového efektu zostávajúcich poisťovacích činností na prijateľnej úrovni –, čo bude nakoniec viesť k úplnému odstráneniu dvojitého pákového efektu. Pokiaľ sa nadbytočný kapitál tvorí ako prebytok k tomu, čo je potrebné na splnenie potrieb rámca Bazilej III alebo Solventnosť II, môžu dividendy pre skupinu ING samostatne tvoriť ďalší zdroj na podporu urýchlenia odstránenia dvojitého pákového efektu.
                  
               
            Zmenené záväzky týkajúce sa správania
         
         
            Zákaz akvizície
         
         
                     (107)
                  
                  
                     Holandsko sa ďalej zaväzuje, že spoločnosť ING bude dodržiavať zákaz akvizície.
                  
               
                     (108)
                  
                  
                     Spoločnosť ING nebude vykonávať akvizície finančných inštitúcií počas ďalšieho obdobia do 18. novembra 2015 alebo do dňa, keď bude odpredaných viac než 50 % prevádzok spoločnosti ING Insurance Asia, 50 % prevádzok spoločnosti ING Insurance US a 50 % prevádzok spoločnosti ING Insurance Europe, podľa toho, ktorý dátum nastane skôr (43). Spoločnosť ING navyše v rovnakom období nebude vykonávať akvizície žiadnych iných obchodných činností, ktoré by spomalili splácanie cenných papierov kapitálu CT 1 Holandsku.
                  
               
                     (109)
                  
                  
                     Bez ohľadu na tento zákaz môže spoločnosť ING po získaní súhlasu Komisie získavať obchodné činnosti, najmä ak by to bolo nevyhnutné na zabezpečenie finančnej stability alebo hospodárskej súťaže na príslušných trhoch.
                  
               
            Zákaz vedúceho postavenia pri stanovovaní cien
         
         
                     (110)
                  
                  
                     Holandsko sa ďalej zaväzuje, že banka ING Bank bude dodržiavať zákaz vedúceho postavenia pri stanovovaní cien (price leadership ban, ďalej len „PLB“).
                  
               
                     (111)
                  
                  
                     Na účely monitorovania tohto záväzku Holandsko vymenuje správcu pre monitorovanie, ktorého predbežne vyberie a navrhne spoločnosť ING (ďalej len „správca pre monitorovanie PLB“). Vymenovanie správcu pre monitorovanie PLB podlieha schváleniu Komisiou.
                  
               
            ING EU (nie ING Direct) > podiel na trhu vo výške 5 %
         
         
                     (112)
                  
                  
                     Pre Holandsko nebude platiť žiadny zákaz vedúceho postavenia pri stanovovaní cien [hypotekárne úvery, úspory, vklady malých a stredných podnikov (MSP), súkromné bankovníctvo atď.]. Pre ostatné obchodné činnosti v EÚ, ktoré sa netýkajú spoločnosti ING Direct, s podielom na trhu viac než 5 % platia obmedzenia v odôvodneniach 113 až 114.
                  
               
                     (113)
                  
                  
                     Spoločnosť ING nebude bez predchádzajúceho súhlasu Komisie ponúkať priaznivejšie ceny za štandardizované produkty spoločnosti ING (na trhoch, ktoré sú vymedzené v odôvodnení 114) ako jej traja priami konkurenti s najlepšími cenami na trhoch v EÚ, na ktorých má spoločnosť ING podiel na trhu vyšší ako 5 %. Spoločnosť ING teda môže prinajlepšom ponúknuť určitú cenu, len ak sú na trhu aspoň tri produkty s lepšou cenou.
                  
               
                     (114)
                  
                  
                     Tento záväzok sa obmedzuje na štandardizované produkty spoločnosti ING na trhoch s týmito produktmi: i) na trhu s úsporami jednotlivcov; ii) na trhu s hypotekárnymi úvermi pre jednotlivcov; iii) na trhu súkromného bankovníctva, ak zahŕňa hypotekárne produkty alebo sporiace produkty, alebo iv) na trhu vkladov pre MSP (MSP sú vymedzené podľa definície MSP, ktorú spoločnosť ING zvyčajne alebo v súčasnosti využíva pri svojej činnosti v príslušnej krajine). Len čo sa spoločnosť ING dozvie, že ponúka priaznivejšie ceny za svoje produkty ako jej traja konkurenti s najlepšími cenami, podľa možnosti čo najskôr bezodkladne (44) upraví svoju cenu na úroveň, ktorá bude v súlade s týmto záväzkom. Vo chvíli, keď spoločnosť ING stanoví svoje ceny, posúdi, či sú v súlade s obmedzeniami vedúceho postavenia pri stanovovaní cien. Spoločnosť ING s cieľom minimalizovať rozpor medzi zákazom vedúceho postavenia pri stanovovaní cien a právnymi a regulačnými obmedzeniami úpravy cien obmedzí platnosť svojich ponúk na trhu na maximálne tri mesiace.
                  
               
            ING Direct EU
         
         
                     (115)
                  
                  
                     Na podporu dlhodobej životaschopnosti spoločnosti ING navyše spoločnosť ING Direct bez prechádzajúceho súhlasu Komisie nebude ponúkať priaznivejšie cenu ako jej priami konkurenti s najlepšími cenami (spomedzi desiatich finančných inštitúcií (45) s najväčším podielom na trhu s príslušným produktom) (46) v súvislosti so štandardizovanými produktmi spoločnosti ING na trhu s hypotekárnymi úvermi pre jednotlivcov a na trhu s úsporami jednotlivcov v EÚ. Spoločnosť ING teda môže prinajlepšom ponúknuť určitú cenu, len ak je na trhu aspoň jeden produkt s lepšou cenou. Na porovnanie možno použiť všetky ceny ponúkané takouto finančnou inštitúciou (vrátane cien sekundárnych značiek a dcérskych spoločností).
                  
               
                     (116)
                  
                  
                     Len čo sa spoločnosť ING Direct dozvie, že získala vedúce postavenie pri stanovovaní cien na trhoch s hypotekárnymi úvermi alebo úsporami jednotlivcov v EÚ, upraví svoju cenu na úroveň, ktorá bude v súlade s týmto záväzkom podľa možnosti čo najskôr a bezodkladne (47). Vo chvíli, keď spoločnosť ING Direct stanoví svoje ceny, posúdi, či sú v súlade s obmedzeniami. Spoločnosť ING Direct s cieľom minimalizovať rozpor medzi zákazom vedúceho postavenia pri stanovovaní cien a právnymi a regulačnými obmedzeniami úpravy cien obmedzí platnosť svojich ponúk na trhu na maximálne tri mesiace.
                  
               
                     (117)
                  
                  
                     V prípade, že pri porovnávaní na základe najlepšej sadzby od jednotlivých finančných inštitúcií z prvej desiatky je počet cien nižší než desať, použije sa 11., 12., 13. atď. najväčšia finančná inštitúcia, kým sa nezíska desať cien od rôznych finančných inštitúcií.
                  
               
                     (118)
                  
                  
                     Pre každú krajinu a skupinu produktov sa schválil vopred stanovený zoznam desiatich najväčších finančných inštitúcií (je súčasťou doplnkovej technickej prílohy, ktorá bude základom pre monitorovanie), ktorý sa bude používať do 30. júna 2013 a bude sa pravidelne aktualizovať. V druhom štvrťroku 2013 správca pre monitorovanie PLB (48) preskúma zoznam a v prípade potreby navrhne zmeny.
                  
               
                     (119)
                  
                  
                     V prípade Španielska, Francúzska a Talianska sa prijali osobitné dohody o porovnávaní. V osobitnom prípade Talianska (základná sadzba) sa spoločnosť ING zaväzuje k cene nižšej ako základná sadzba číslo 1 v Taliansku v porovnaní s celým trhom s úsporami (okrem troch špecializovaných aktérov: […]). Nové subjekty na trhu bude posudzovať správca pre monitorovanie PLB. Porovnávacia hodnota talianskych akciových variabilných sadzieb pre sporenie sa tvorí na základe desiatich najväčších finančných inštitúcií. Pre každú finančnú inštitúciu sa zoberie do úvahy najvyššia akciová variabilná sadzba pre sporenie. Ak finančná inštitúcia neponúka akciovú variabilnú sadzbu pre sporenie, namiesto nej sa použije najvyššia ponuka pre [1 – 12]-mesačný vklad s fixnou dobou. Ak však viac než [2 – 6] spomedzi desiatich najväčších finančných inštitúcií ponúka akciovú variabilnú sadzbu pre sporenie, možnosť použitia [1 – 12]-mesačných vkladov s fixnou dobou už neplatí. Spoločnosť ING sa zaväzuje ponúkať nižšiu cenu, ako je najlepšia ponuka na tomto porovnávacom zozname. Podrobnosti o výnimkách a ďalšie objasnenia sa nachádzajú v prílohe uvedenej v odôvodnení 118.
                  
               
                     (120)
                  
                  
                     Spoločnosť ING navyše nebude ponúkať akvizičné stimuly (napríklad peňažné bonusy) vyplácané pri otvorení sporiaceho účtu, ktoré sú v kombinácii s ponúkanou úrokovou sadzbou výhodnejšie ako najvyššia kombinácia úrokovej sadzby a akvizičných stimulov na trhu s úsporami. V prípade ponuky balíka produktov (vrátane sporiaceho účtu) navyše akákoľvek kombinácia úrokových sadzieb a akvizičných stimulov pre tento balík nebude vyššia ako najvyššia kombinácia úrokových sadzieb a akvizičných stimulov na trhu s úsporami alebo pre podobný balík. Balík zahŕňa ocenenie samotného produktu. Na účely výpočtu kombinovanej hodnoty ponuky sa hodnota akvizičného stimulu zníži o priemerný prvý vklad na dvanásť mesiacov v rámci danej kampane spoločnosti ING, čím sa dostane efektívna kombinovaná úroková sadzba. V prípade spoločnosti ING Retail (49) sa budú balíky porovnávať s tromi priamymi konkurentmi s najlepšími cenami. V prípade spoločnosti ING Direct sa balíky budú porovnávať s desiatimi finančnými inštitúciami, ktoré majú najvyšší podiel na trhu s príslušným produktom.
                  
               
                     (121)
                  
                  
                     V prípade zmien na trhu, ktoré budú viesť k neexistencii významnej hospodárskej súťaže v určitej porovnávacej kategórii aj po zahrnutí všetkých finančných inštitúcií, alebo v prípade konkurentov, i) ktorí poskytujú nesprávne alebo neúplné informácie zákazníkom v súvislosti so zákazom vedúceho postavenia spoločnosti ING pri stanovovaní cien alebo ii) ktorí sa snažia vystaviť spoločnosť ING riziku porušenia zákazu vedúceho postavenia pri stanovovaní cien, predloží správca pre monitorovanie PLB po vypočutí Komisie návrh a bude sa snažiť o dohodu Komisie a spoločnosti ING s cieľom nájsť riešenie v duchu riešení uvedených v prílohe.
                  
               
                     (122)
                  
                  
                     Záväzky týkajúce sa zákazu vedúceho postavenia pri stanovovaní cien, ktoré spoločnosť ING prijala v roku 2009 a ktoré sú súčasťou prílohy k rozhodnutiu o reštrukturalizácii z roku 2012, budú naďalej platiť počas prechodného obdobia troch mesiacov po prijatí tohto rozhodnutia. Zmenené obmedzenia stanovené v prílohe I nadobudnú účinnosť tri mesiace po prijatí tohto rozhodnutia. Zákaz vedúceho postavenia pri stanovovaní cien bude platiť do 18. novembra 2015 alebo do dňa, keď bude odpredaných viac než 50 % poisťovacích prevádzok v Ázii, 50 % poisťovacích prevádzok v USA (50) a 50 % poisťovacích prevádzok v Európe, podľa toho, ktorý dátum nastane skôr.
                  
               
            Predĺženie reštrukturalizačného obdobia a predĺženie ďalších záväzkov vyplývajúcich z reštrukturalizačného plánu
         
         
                     (123)
                  
                  
                     Spoločnosť ING bude pokračovať v orientovaní svojich finančných prostriedkov nepochádzajúcich z vkladov na dlhodobejšie financovanie vydaním väčšieho počtu dlhových nástrojov so splatnosťou dlhšou ako jeden rok. V rámci tejto stratégie sa bude predpokladať, že relatívny podiel nesplatených dlhodobých finančných prostriedkov (so splatnosťou viac než jeden rok) z časti súvahy spoločnosti ING, ktorá nepochádza z vkladov, bude naďalej rásť. Úspech tejto stratégie závisí od obnovy menej stresujúcich podmienok na trhoch.
                  
               
                     (124)
                  
                  
                     Pokiaľ ide o nákupné opcie na cenné papiere kapitálu Tier 1 a Tier 2, Holandsko sa zaväzuje, že spoločnosť ING predloží Komisii na schválenie každú nákupnú opciu alebo spätné odkúpenie kapitálu Tier 2 a hybridných nástrojov kapitálu Tier 1 do 18. novembra 2014 alebo do dátumu, keď spoločnosť ING plne splatí cenné papiere kapitálu CT1 Holandsku (vrátane príslušných nahromadených úrokov z kupónov týchto cenných papierov kapitálu CT1 a prémiových poplatkov za ukončenie opatrenia), podľa toho, ktorá situácia nastane skôr.
                  
               
                     (125)
                  
                  
                     Spoločnosť ING nebude povinná odložiť vyplácanie kupónov hybridných nástrojov.
                  
               
                     (126)
                  
                  
                     Holandské orgány chápu, že Komisia je proti tomu, aby príjemcovia štátnej pomoci dostávali odmeny z vlastných finančných prostriedkov (vlastného imania a podriadeného dlhu), keď ich činnosti neprinášajú dostatočné zisky, a že Komisia je v tejto súvislosti v zásade proti nákupnej opcii na kapitál Tier 2 a na hybridné nástroje kapitálu Tier 1.
                  
               
                     (127)
                  
                  
                     Bez ohľadu na obmedzenie stanovené v odôvodnení 126 bude môcť spoločnosť ING uplatniť nákupnú opciu vo výške 1,25 miliardy EUR na hybridný nástroj spoločnosti ING Verzekeringen NV (ISIN XS0130855108), ktorý obsahuje spúšťací mechanizmus zmeny kontroly, po ktorom spoločnosť ING Verzekeringen NV prestane plniť svoje záväzky. Uplatnenie nákupnej opcie na tento nástroj je predpokladom požadovanej reštrukturalizácie, ktorá umožní samostatnú poisťovaciu činnosť. Doložka o zmene kontroly bude aktivovaná po odpredaji spoločnosti ING Insurance Asia.
                  
               
                     (128)
                  
                  
                     Holandsko sa zaväzuje, že spoločnosť ING sa zdrží rozsiahleho marketingu upriamujúceho pozornosť na rekapitalizačné opatrenie ako na konkurenčnú výhodu.
                  
               
                     (129)
                  
                  
                     Holandsko sa zaväzuje, že úplné vykonanie reštrukturalizácie spoločnosti ING sa dokončí do 31. decembra 2015, pokiaľ nebude stanovené inak, napríklad v prípade odpredaja zvyšného podielu (t. j. podielu pod úrovňou 50 %) v ING Insurance.
                  
               
            Harmonogram splácania
         
         
                     (130)
                  
                  
                     Spoločnosť ING splatí Holandsku zostávajúcich 300 000 000 cenných papierov kapitálu Core Tier 1 podľa tohto harmonogramu: i) 1 125 miliónov EUR do 26. novembra 2012; ii) 1 125 miliónov EUR do 6. novembra 2013; iii) 1 125 miliónov EUR do 31. marca 2014 a iv) 1 125 miliónov EUR do 15. mája 2015. Ďalšie podrobnosti sú uvedené v nasledujúcom harmonograme splácania.
                     Harmonogram splácania
                     (v mld. EUR)
                     50 % prémia/nahromade ný úrok
                     spätné odkúpenie
                     spätné odkúpenie za nominálnu hodnotu prostredníctvom konverzie
                     Na to, aby celková platba dosiahla presne 4,5 miliardy EUR, bude spoločnosť ING musieť pre veľmi malú časť uplatniť možnosť prevodu cenných papierov kapitálu CT1, pretože spätným odkúpením na úrovni 150 % by došlo k nahromadeniu úroku, ak by sa neuskutočnilo každý rok 13. mája. V prípade (takého) prevodu (ktorý je opísaný aj v rámci tohto záväzku ďalej) sa holandský štát rozhodne pre spätné vykúpenie za nominálnu hodnotu v hotovosti.
                  
               
                     (131)
                  
                  
                     Toto splácanie sa prevažne uskutoční spätným odkúpením cenných papierov kapitálu CT1 od Holandska a zaplatením príslušnej prémie 50 %. Harmonogram prinesie celkové splatenie 4,5 miliardy EUR, čo znamená celkovú internú mieru návratnosti (internal rate of return, ďalej len „IRR“) presne 12,5 %. To je viac, ako celková návratnosť vo výške aspoň 10 % uvedená v rozhodnutí o záchrane. Spoločnosť ING využije svoju možnosť prevodu, pokiaľ sa iniciujú platby kupónov a/alebo pokiaľ bude nahromadený úrok splatný, a to tak, aby sa výnosy rovnali celkovej sume 4,5 miliardy EUR. V takom prípade sa platby kupónov a/alebo nahromadeného úroku vedúce k výnosom vyšším ako celková suma 4,5 miliardy EUR efektívne odpočítajú od platby prémie vo výške 50 %, prípadne sa do nej započítajú. Splatenie celkovej sumy 4,5 miliardy EUR možno dosiahnuť pomerným prevodom časti zvyšných cenných papierov namiesto ich spätného odkúpenia. Suma všetkých zostávajúcich platieb (predpokladaných platieb, prémie, kupónov a/alebo nahromadeného úroku) je celkovo 4,5 miliardy EUR.
                  
               
                     (132)
                  
                  
                     Skutočné splatenie tranží v súlade s uvedeným harmonogramom podlieha súhlasu banky DNB.
                  
               
                     (133)
                  
                  
                     Ambíciou spoločnosti ING je vyplatiť Holandsko čo najskôr a spoločnosť ING urýchli platby, ak to bude v aktuálnej finančnej situácii v súlade s obozretným podnikaním. Ak spoločnosť ING urýchli platby, bude to následne viesť k IRR vyššej ako 12,5 % (51).
                  
               
                     (134)
                  
                  
                     Ak nie je možné splatiť celú tranžu ani jej časť, spoločnosť ING to vynahradí príslušným zvýšením nasledujúcej tranže. Holandsko sa zaväzuje, že opätovne oznámi rekapitalizačné opatrenie v prípade, že spoločnosť ING v plnej miere nesplatí dve po sebe idúce tranže.
                  
               
                     (135)
                  
                  
                     Ak spoločnosť ING nesplatí celkovo 4,5 miliardy EUR do 15. mája 2015, ako je uvedené v harmonograme, holandský štát sa zaväzuje, že opätovne oznámi rekapitalizačné opatrenie.
                  
               
            Ďalšie pripomienky Holandska v súvislosti so splácaním cenných papierov kapitálu CT1
         
         
                     (136)
                  
                  
                     V súvislosti s harmonogramom splácania treba pripomenúť, že podľa podmienok cenných papierov kapitálu CT1 sa mohla spoločnosť ING – po troch rokoch od poskytnutia rekapitalizačného opatrenia – slobodne rozhodnúť medzi splatením cenných papierov kapitálu CT1 na úrovni 150 % alebo ich prevodom na akcie v pomere jedna k jednej (v takom prípade by Holandsko mohlo žiadať splatenie v hotovosti na úrovni 100 %). Holandsko pripomenulo, že právo spoločnosti ING previesť cenné papiere kapitálu CT1 na akcie bolo aktivované 12. novembra 2011.
                  
               
                     (137)
                  
                  
                     Holandsko poukazuje na to, že spoločnosť ING v rámci harmonogramu splácania s celkovou platbou 4,5 miliardy EUR využila svoje právo na prevod len vo veľmi obmedzenej miere. Harmonogram splácania, ktorý je súčasťou tohto rozhodnutia, vedie k IRR vo výške 12,5 %. […]
                  
               
                     (138)
                  
                  
                     Holandsko ďalej informovalo Komisiu, že banka DNB prijala 22. októbra 2012 rámcové rozhodnutie na základe opatrení týkajúcich sa odpredaja skúmaných v tomto rozhodnutí. Okrem rámcového súhlasu s opatreniami týkajúcimi sa odpredaja musí banka DNB súhlasiť aj s každou splatnou tranžou cenných papierov kapitálu CT1 v čase splatenia, aby bolo splatenie prijateľné z hľadiska obozretného podnikania. Splatenie 750 miliónov EUR v nominálnej hodnote a 1,125 miliardy EUR vrátane prémie za rok 2012 už banka DNB schválila. Holandsko vyjadruje presvedčenie, že ak sa zásadne nezmení situácia na trhu a spoločnosť ING splní svoj kapitálový plán, banka DNB schváli splatné tranže uvedené v prílohe I.
                  
               
            Záväzok týkajúci sa monitorovania a opätovného oznámenia
         
         
                     (139)
                  
                  
                     Úplné a správne plnenie všetkých záväzkov a povinností stanovených v prílohe I bude do 31. decembra 2015 nepretržite a dôkladne monitorovať vhodný kvalifikovaný správca pre monitorovanie, ktorý je nezávislý od spoločnosti ING. Spoločnosť, ktorej je v súčasnosti táto úloha zverená, bude aj naďalej monitorovať záväzok týkajúci sa scenára Van Gogh a všetky ostatné záväzky uvedené v prílohe I okrem monitorovania zákazu vedúceho postavenia pri stanovovaní cien. Zákaz vedúceho postavenia pri stanovovaní cien bude monitorovať nový správca pre monitorovanie PLB. Menovanie a prácu oboch správcov bude kontrolovať Komisia po šiestich mesiacoch a potom nepretržite. Náklady na všetkých správcov menovaných počas procesu reštrukturalizácie bude niesť spoločnosť ING.
                  
               
                     (140)
                  
                  
                     Spoločnosť ING a Holandsko sa zaväzujú, že správy o pokroku plnenia reštrukturalizačného plánu budú predkladať Komisii každých šesť mesiacov do 31. decembra 2013 a potom raz ročne do roku 2018 alebo do úplného odpredaja spoločnosti ING Insurance.
                  
               
                     (141)
                  
                  
                     Ak spoločnosť ING nesplní záväzok týkajúci sa odpredaja alebo akékoľvek záväzky týkajúce sa banky NN Bank, ktoré sa majú realizovať v roku 2015, Holandsko opätovne oznámi rekapitalizačné opatrenie Komisii.
                  
               5.3   ĎALŠIE INFORMÁCIE O SPOLOČNOSTI ING DIRECT
         
                     (142)
                  
                  
                     Podľa Holandska je tvrdenie banky Mediobanca nesprávne, pretože 30. augusta 2011 banka Banca Sistema zvýšila svoju sadzbu na 4,25 %. Spoločnosť ING poskytla dôkazy, že úroková sadzba, ktorú banka Banca Sistema ponúkala na svoj produkt SI Conto!, bola 30. augusta 2011 4,25 %.
                  
               
                     (143)
                  
                  
                     Podľa Holandska sa podiel spoločnosti ING na trhu s úsporami v Taliansku znížil z [1 – 4] % na konci roka 2008, keď bola prijatá štátna pomoc, na [1 – 4] % na konci roka 2011.
                  
               
                     (144)
                  
                  
                     Holandsko Komisii vysvetlilo, že hoci sa spoločnosť ING domnieva, že formálne dodržiava zákaz vedúceho postavenia pri stanovovaní cien v Taliansku, spoločnosť ING je ochotná prijať upravený zákaz vedúceho postavenia pri stanovovaní cien, aby sa vyhla nedorozumeniam a rozptýlila obavy Komisie, a tým sa vyhla podobným sťažnostiam ako v prípade banky MedioBanca v Taliansku. Na niektorých trhoch, napríklad v Taliansku, ponúka spoločnosť ING Direct produkty, ktoré bežné banky neponúkajú. Preto musela spoločnosť ING Direct niekedy porovnávať tieto produkty s nízkoobjemovými produktmi menších aktérov. Upravený zákaz vedúceho postavenia pri stanovovaní cien zaisťuje, aby sa ceny spoločnosti ING Direct porovnávali s desiatimi najväčšími bežnými finančnými inštitúciami (skupinami). Upravený zákaz vedúceho postavenia pri stanovovaní cien obsahuje aj (procedurálne) objasnenia a/alebo zmeny, napríklad v súvislosti s harmonogramom úpravy cien po tom, ako si spoločnosť ING uvedomila vedúce postavenie pri stanovovaní cien, v kombinácii s obmedzením platnosti ponúk na trhu.
                  
               
                     (145)
                  
                  
                     Holandsko poskytlo informácie v súvislosti s finančnou výkonnosťou spoločnosti ING Direct, podľa ktorých možno zníženie hodnoty spoločnosti ING Direct o 608 miliónov EUR pripísať zníženiu hodnoty gréckych štátnych dlhopisov v sume 347 miliónov EUR. Zníženie hodnoty o ďalších 187 miliónov EUR je dôsledkom zníženia expozície spoločnosti ING Direct nadmerne koncentrovaným aktívam v regióne, ktorý spoločnosť ING klasifikuje ako „južnú Európu“. Táto strata 187 miliónov EUR vznikla predajom expozícií v hodnote 2,3 miliardy EUR v tejto kategórii. A napokon zníženie hodnoty o 74 miliónov EUR súviselo s portfóliom RMBS spoločnosti ING Direct US.
                  
               
                     (146)
                  
                  
                     Podľa poskytnutých údajov je úroveň LLP za rok 2011 rozdelená medzi 326 miliónov EUR zaznamenaných spoločnosťou ING Direct US a len 136 miliónov EUR na iných miestach.
                  
               VI.   POSÚDENIE
         
         
                     (147)
                  
                  
                     Toto rozhodnutie sa týka posúdenia pochybností v súvislosti s opätovným oznámením rekapitalizačného opatrenia a zmeny reštrukturalizačného plánu z 22. októbra 2009 a záväzkov schválených v rozhodnutí o reštrukturalizácii z roku 2012. Holandsko s cieľom odstrániť tieto pochybnosti aktualizovalo svoj predtým predložený reštrukturalizačný plán a záväzky (52) (ďalej aj „zmena“), čo predstavuje základ tohto posúdenia. Komisia môže schváliť zmenu reštrukturalizačného plánu a záväzkov, pretože má právomoc umožniť tieto úpravy, pokiaľ sú rovnocenné so svojimi pôvodnými verziami v tom, že takisto zaisťujú zlučiteľnosť pomoci s vnútorným trhom a nezahŕňajú žiadnu ďalšiu pomoc.
                  
               6.1.   NEPOSKYTNUTIE ĎALŠEJ POMOCI
         
                     (148)
                  
                  
                     Aktuálna zmena nezahŕňa ďalšiu pomoc v prospech spoločnosti ING.
                  
               
                     (149)
                  
                  
                     Komisia v rozhodnutí o reštrukturalizácii z roku 2012 konštatovala, že spoločnosť ING dostala štátnu pomoc vo výške viac než 15 miliárd EUR, z ktorých rekapitalizačné opatrenie predstavuje 10 miliárd EUR. Komisia ďalej konštatovala, že zmena podmienok splácania cenných papierov kapitálu CT1 predstavovala pomoc v prospech spoločnosti ING.
                  
               
                     (150)
                  
                  
                     Komisia konštatuje, že oznámené zmeny nemenia podmienky splácania cenných papierov kapitálu CT1. Záväzok Holandska vypracovať harmonogram splácania je v súlade s podmienkami splácania schválenými v rámci rozhodnutia o záchrane. Tento harmonogram umožňuje čiastočné spätné odkúpenie na úrovni 150 % a čiastočný prevod (53). Oba mechanizmy spätného odkúpenia sú v súčasnosti možné za podmienok uvedených v rozhodnutí o záchrane, pričom si nevyžadujú zmenu podmienok splácania cenných papierov kapitálu CT1. Súčasná dostupnosť oboch mechanizmov kontrastuje so situáciou v roku 2009, keď mala spoločnosť ING len zmluvnú možnosť splácať na úrovni 150 %, pretože možnosť prevodu sa stala dostupnou až tri roky po poskytnutí cenných papierov kapitálu CT1.
                  
               
                     (151)
                  
                  
                     Na rozdiel od situácie v roku 2009 Holandsko neuzatvorilo ad hoc dohodu, na základe ktorej by urobilo investičné rozhodnutie prijatím úpravy existujúcej zmluvy. Keďže Holandsko prijalo harmonogram splácania spoločnosti ING, ku ktorému sa zaviazalo, nevznikla mu povinnosť urobiť investičné rozhodnutie. Komisia sa preto domnieva, že Holandsko sa podľa harmonogramu splácania nemohlo vzdať žiadnych výnosov.
                  
               
                     (152)
                  
                  
                     Komisia takisto konštatuje, že aktivácia záväzku k opätovnému oznámeniu v rámci rozhodnutia o záchrane nevedie k existencii ďalšej pomoci. Toto opätovné oznámenie sa týka výlučne problému zlučiteľnosti, pretože sa zaoberá otázkou, či Holandsko dostane primeranú protihodnotu. Záväzok spoločnosti ING dodržať pevne stanovený harmonogram splácania by sa teda mal posudzovať len s cieľom stanoviť zlučiteľnosť úprav reštrukturalizačného plánu.
                  
               6.2.   ZLUČITEĽNOSŤ POMOCI NA REŠTRUKTURALIZÁCIU
         
                     (153)
                  
                  
                     Keďže oznámené zmeny nezahŕňajú ďalšiu štátnu pomoc v prospech spoločnosti ING, zmeny možno považovať za nahradenie určitého počtu záväzkov inými záväzkami. Komisia musí preto preskúmať, či aj nahradené záväzky zaisťujú zlučiteľnosť pomoci poskytnutej v rokoch 2008 a 2009 (54).
                  
               
                     (154)
                  
                  
                     Záver rozhodnutia o reštrukturalizácii z roku 2012 v súvislosti so zlučiteľnosťou tejto pomoci by sa nemal zmeniť, pokiaľ možno preukázať, že nové záväzky aj naďalej zaisťujú životaschopnosť, primeraný stupeň rozdelenia záťaže a dostatočné opatrenia na odstránenie narušení hospodárskej súťaže (55).
                  
               
            Životaschopnosť
         
         
                     (155)
                  
                  
                     V prípade neexistencie ďalšej pomoci Komisia nebude nanovo posudzovať životaschopnosť spoločnosti ING. Bude skúmať len to, či úpravy reštrukturalizačného plánu spochybňujú záver týkajúci sa životaschopnosti spoločnosti ING, ku ktorému dospela v rozhodnutí o reštrukturalizácii z roku 2012. Oznámené zmeny ovplyvňujú životaschopnosť spoločnosti ING dvomi spôsobmi: prostredníctvom zníženia komplexnosti obchodného modelu a odstránenia dvojitého pákového efektu a prostredníctvom udržateľnosti cenovej stratégie spoločnosti ING Direct.
                  
               
                     (156)
                  
                  
                     V rozhodnutí o reštrukturalizácii z roku 2012 Komisia vychádzala pri svojom hodnotení životaschopnosti zo záväzku spoločnosti ING odstrániť dvojitý pákový efekt a zvýšiť svoje ukazovatele kapitálovej primeranosti, aby bola v lepšej pozícii čeliť možnému nepriaznivému hospodárskemu vývoju v budúcnosti a absorbovať neočakávané straty (56).
                  
               
                     (157)
                  
                  
                     Po prvé, nové termíny odpredaja spoločnosti ING Insurance Europe predlžujú záväzok znížiť komplexnosť a odstrániť dvojitý pákový efekt. Po odpredaji viac než 50 % všetkých poisťovacích subjektov do konca roka 2015 a strate kontroly v rade právnických osôb spoločnosti ING Insurance sa bude strategické rozhodovanie spoločnosti ING uskutočňovať len na bankovom trhu, teda už nie na poisťovacom trhu. Táto úprava navyše nespochybňuje záväzok spoločnosti ING úplne odstrániť dvojitý pákový efekt. Úplný odpredaj poisťovacích dcérskych spoločností bude viesť k odstráneniu dvojitého pákového efektu najneskôr v roku 2018.
                  
               
                     (158)
                  
                  
                     Upravený záväzok v súvislosti s odpredajom obchodných činností VA v USA […] spoločnosťou ING v porovnaní s rozhodnutím o reštrukturalizácii z roku 2012. […] prostredníctvom záväzku spoločnosti ING dodržať prísne ustanovenia o redukcii uvedené v prílohe II vrátane plného zabezpečenia expozície proti riziku a konzervatívnej politiky opätovného investovania. Navyše sa pravidelne musia skúmať možnosti predaja a zadržiavanie […] by preto malo byť len dočasné.
                  
               
                     (159)
                  
                  
                     Komisia okrem toho konštatuje, že spoločnosť ING dokázala pri plnení reštrukturalizačného plánu absorbovať neočakávané straty, napríklad straty na svojich gréckych dlhopisoch (57). Komisia ďalej konštatuje, že spoločnosť ING dokázala splniť požiadavky Európskeho orgánu pre bankovníctvo (EBA) na kapitálovú primeranosť, pričom nebol identifikovaný žiadny nedostatok kapitálu (58). Vzhľadom na preukázanú schopnosť spoločnosti ING absorbovať neočakávané šoky nemá predĺženie termínu odstránenia dvojitého pákového efektu vplyv na hodnotenie životaschopnosti spoločnosti ING v rozhodnutí o reštrukturalizácii z roku 2012.
                  
               
                     (160)
                  
                  
                     Po druhé, tvrdenie, že spoločnosť ING využila vedúce postavenie pri stanovovaní cien, bolo vyvrátené. Spoločnosť ING predložila dôkazy o tom, že nemala najlepšie ceny spomedzi všetkých účastníkov na trhu, takže neporušila zákaz vedúceho postavenia pri stanovovaní cien z rozhodnutia o reštrukturalizácii z roku 2009.
                  
               
                     (161)
                  
                  
                     Komisia konštatuje, že banka Banca Sistema ponúkla lepšie sadzby ako spoločnosť ING Direct v septembri 2011. Banka Banca Sistema však nepatrí medzi popredných aktérov na trhu z hľadiska podielu na trhu a známosti značky. Hoci Holandsko preukázalo, že spoločnosť ING Direct neporušila text záväzku o vedúcom postavení pri stanovovaní cien, postavenie spoločnosti ING Direct v Taliansku tesne za bankou Banca Sistema v každom prípade potvrdzuje, že stanovovanie cien je naďalej kľúčovým prvkom obchodnej stratégie spoločnosti ING Direct.
                  
               
                     (162)
                  
                  
                     V tejto súvislosti posilnený záväzok, ktorým sa ustanovuje vyváženejší zákaz vedúceho postavenia pri stanovovaní cien, spolu s prísnejšou definíciou skupiny konkurentov spoločnosti ING Direct zaistí, aby spoločnosť ING v budúcnosti nebola motivovaná prijímať investičné stratégie zamerané len na dosiahnutie výnosov, ktoré by ju mohli vystaviť zníženiu hodnoty, ako sa to stalo v prípade investičného portfólia v Spojených štátoch. Toto vyváženie je založené najmä na údajoch poskytnutých spoločnosťou ING v súvislosti so základnou dynamikou trhu (59). V prípade Talianska explicitné vylúčenie […] z porovnávacej vzorky zaistí, aby sa spoločnosť ING porovnávala len s aktérmi porovnateľnej sily.
                  
               
                     (163)
                  
                  
                     S cieľom vyhnúť sa spornej interpretácii a posilniť proces monitorovania sa navyše so spoločnosťou ING a Holandskom rokovalo o špecifických kritériách monitorovania pre jednotlivé trhy založených na produktoch ponúkaných spoločnosťou ING Direct Europe v každom členskom štáte, v ktorom pôsobí. Tieto kritéria boli vymedzené v samostatnom dokumente priloženom k zoznamu záväzkov (60). Monitorovanie a účinné plnenie záväzku sa zlepšia najmä jasnou definíciou skupiny konkurentov pre všetky tieto trhy.
                  
               
                     (164)
                  
                  
                     Na tomto základe by sa malo zaistiť, aby spoločnosť ING Direct neprijímala agresívnejšie cenové stratégie ako jej etablovaní konkurenti.
                  
               
                     (165)
                  
                  
                     Komisia napokon s uspokojením konštatuje, že spoločnosť ING včas splnila svoj záväzok odpredať spoločnosť ING Direct US, ktorý predstavoval kľúčové opatrenie reštrukturalizačného plánu na zaistenie životaschopnosti.
                  
               
                     (166)
                  
                  
                     Zmeny preto nespochybňujú analýzu životaschopnosti v rozhodnutí o reštrukturalizácii z roku 2012 a rozptýlili pochybnosti Komisie vyjadrené v rozhodnutí o začatí konania.
                  
               
            Rozdelenie záťaže
         
         
                     (167)
                  
                  
                     Pochybnosti, ktoré Komisia vyjadrila v rozhodnutí o začatí konania v súvislosti so správnosťou stratégie spoločnosti ING vo vzťahu k protihodnote za cenné papiere kapitálu CT1, boli rozptýlené navrhovaným novým harmonogramom splácania, ktorý obsahuje záväzok dosiahnuť IRR vo výške 12,5 %.
                  
               
                     (168)
                  
                  
                     Komisia však nemôže súhlasiť s argumentom spoločnosti ING uvedeným v odôvodneniach 39, 40 a 41, že Komisia nemala právo vyjadrovať sa k jej dividendovej politike, pretože rozhodnutie o záchrane sa týka len IRR na úrovni aspoň 10 %, a že nemôžu byť žiadne pochybnosti o tom, že sa dosiahne táto úroveň návratnosti. Komisia nemôže súhlasiť najmä s argumentom, že nemala právo opätovne preskúmať dividendovú politiku spoločnosti ING, pretože nezávisle od vyplácania kupónov by táto politika neviedla k návratnosti vyššej ako 8,5 %, a že nevyplácanie dividend (a teda kupónov) spoločnosťou ING preto nemôže byť spájané s úrovňou IRR. V rozpore s tým, čo tvrdí spoločnosť ING, nie je pravda, že Komisia v rozhodnutí o reštrukturalizácii z roku 2012 (ako aj v už zrušenom rozhodnutí o reštrukturalizácii z roku 2009) brala do úvahy dividendovú politiku spoločnosti ING.
                  
               
                     (169)
                  
                  
                     Tieto argumenty je nutné odmietnuť, pretože vychádzajú len z čiastočnej interpretácie odôvodnenia 32 rozhodnutia o záchrane. Na pochopenie kontextu záväzku, ktorý prijalo Holandsko a na ktorom je založené rozhodnutie o záchrane, je potrebné zobrať do úvahy pripomienky tohto členského štátu a spoločnosti ING uvedené v odôvodnení 31 tohto rozhodnutia. Vzhľadom na tieto skutočnosti je zrejmé, že Komisia si vytvorila kladný názor na rekapitalizačné opatrenie v súvislosti so záväzkom týkajúcim sa opätovného oznámenia práve preto, lebo členský štát uviedol, že príslušná návratnosť sa čiastočne zabezpečí prostredníctvom vyplácania kupónov, a preto, lebo spoločnosť ING uviedla, že bude pokračovať vo svojej predchádzajúcej dividendovej politike. Keďže Komisia si bola vedomá toho, že úroveň pomoci banke prostredníctvom priamej rekapitalizácie sa bude líšiť v závislosti od úrovne protihodnoty pre daný členský štát, Komisia bola v pozícii dočasne schváliť rekapitalizačné opatrenie práve vzhľadom na záväzok členského štátu týkajúci sa opätovného oznámenia, čo jej poskytlo určitý stupeň istoty, že banka nezíska štátnu pomoc bez zaplatenia primeranej kompenzácie.
                  
               
                     (170)
                  
                  
                     Komisia takisto zdôrazňuje, že keď schvaľuje určité opatrenie, robí to na základe všetkých sprievodných záväzkov, ktoré sú neoddeliteľnou súčasťou predmetného opatrenia. Záväzok týkajúci sa opätovného oznámenia bol teda súčasťou skúmaného opatrenia, ktoré bolo dočasne schválené v rámci rozhodnutia o záchrane. Keď Komisia opätovne skúmala rekapitalizačné opatrenie v rámci rozhodnutia o reštrukturalizácii z roku 2012, záväzok týkajúci sa opätovného oznámenia bol stále neoddeliteľnou súčasťou tohto opatrenia a nič v rozhodnutí z roku 2012 nenasvedčuje tomu, že by Komisia už záväzok týkajúci sa opätovného oznámenia nepovažovala za relevantný pre svoje hodnotenie. Zo samotného znenia záväzku týkajúceho sa opätovného oznámenia navyše vyplýva, že Komisia ho chápe tak, že bude platiť päť rokov a že Holandsko sa zaviazalo dodržať toto časové obdobie. Nič teda nenasvedčuje tomu, že to, že Komisia považovala rekapitalizačné opatrenie za súčasť pomoci na reštrukturalizáciu schválenú v rozhodnutí o reštrukturalizácii z roku 2012, malo vplyv na požiadavku na opätovné oznámenie.
                  
               
                     (171)
                  
                  
                     Opätovné oznámenie rekapitalizačného opatrenia a súvisiace skutočnosti teda mohli spochybniť zlučiteľnosť protihodnoty za cenné papiere kapitálu CT1. V súlade s rozhodnutím o záchrane z roku 2008 však možno zlučiteľnosť opatrenia v každom prípade zaistiť tak, že Holandsko prijme dostatočné záväzky týkajúce sa správania s cieľom zaistiť primeranú protihodnotu za štátny kapitál.
                  
               
                     (172)
                  
                  
                     Pevne stanovený harmonogram splácania je primeraným záväzkom týkajúcim sa správania, ktorý bol prijatý na účely splnenia záväzku týkajúceho sa opätovného oznámenia prijatého Holandskom v roku 2008. Navrhovaný pevne stanovený harmonogram splácania skutočne odstraňuje neistotu v súvislosti s protihodnotou, ktorú obsahuje rekapitalizačné opatrenie, a zaručuje Holandsku pevne stanovenú návratnosť vo výške 12,5 %. Komisia konštatuje, že aj iné finančné inštitúcie, ktoré boli rekapitalizované pomocou podobných kapitálových nástrojov, sa zaviazali k pevne stanovenému harmonogramu splácania (61). Skutočnosť, že banka DNB už schválila splatenie 750 miliónov EUR v nominálnej hodnote a 1,125 miliardy EUR vrátane prémie za rok 2012, navyše poskytuje Komisii dostatočnú istotu, že splatenie sa uskutoční.
                  
               
                     (173)
                  
                  
                     Komisia sa domnieva, že uvedená hodnota IRR vo výške 12,5 % vyplývajúca z harmonogramu splácania je prijateľná na účely tejto analýzy zlučiteľnosti bez ohľadu na to, že rozhodnutie o reštrukturalizácii z roku 2012 obsahovalo harmonogram splácania s vyššou IRR (62). Komisia konštatuje, že hodnota IRR dosiahnutá prostredníctvom harmonogramu splácania je 12,5 %, čo je menej ako sadzba prijatá v rozhodnutí o reštrukturalizácii z roku 2012 ako primeraná na splatenie prvej polovice cenných papierov kapitálu CT1 a menej ako orientačná hodnota IRR [15 – 25] %, ktorú spoločnosť ING predpokladala v reštrukturalizačnom pláne z 22. októbra 2009. Hodnota IRR vo výške 12,5 % vyplývajúca z harmonogramu splácania je však na rozdiel od predtým poskytnutých orientačných hodnôt istá. Je takisto v súlade s úrovňami IRR, ktoré boli schválené ako dostatočné na zaistenie zlučiteľnosti štátnej pomoci s vnútorným trhom v iných rozhodnutiach Komisie v súvislosti s pevne stanovenými harmonogramami splácania pre banky rekapitalizované pomocou podobných nástrojov (63). IRR vo výške 12,5 % možno považovať za primeranú protihodnotu.
                  
               
                     (174)
                  
                  
                     Po druhé, zmeny reštrukturalizačného plánu v súvislosti s obdobím odpredaja poisťovacích činností sa týkajú rozdelenia záťaže. Odpredaje mali spoločnosti ING umožniť získať potrebné zdroje na pokrytie nákladov reštrukturalizačného plánu (64) a najmä na splatenie štátnej pomoci. Zhoršením finančného prostredia (pozri odôvodnenie 26 a nasledujúce) sa však skomplikovali podmienky pre transakcie predaja poisťovacích činností (65).
                  
               
                     (175)
                  
                  
                     Termín odpredaja spoločnosti ING Insurance Europe, ktorý je hlavným dôvodom oneskorenia, však ovplyvnili rôzne iné aspekty, ktoré sa nedali v roku 2009 predpovedať a v dôsledku ktorých je splnenie termínov v roku 2013 takmer nemožné. Sú to, po prvé, pretrvávajúca neistota v súvislosti s pravidlami Solventnosti II, ako aj neistota v súvislosti s európskou krízou štátneho dlhu a jej priamym účinkom na odvetvie poisťovníctva vzhľadom na to, že poisťovacie spoločnosti predstavujú významnú skupinu investorov do štátnych dlhopisov. Po druhé, zmenilo sa zameranie spoločnosti ING Insurance Europe prostredníctvom začlenenia časti banky WUB do spoločnosti Nationale Nederlanden. Po tretie, existuje […] na domácom trhu spoločnosti Nationale Nederlanden (66). Toto zmenené zameranie, ako aj regulačné a makroekonomické prostredie z krátkodobého hľadiska značne zvýšili náročnosť procesu odpredaja spoločnosti ING Insurance Europe. Vzhľadom na tieto skutočnosti a na zachovanie zvýšeného rozdelenia záťaže v dôsledku súvisiaceho predĺženia zákazu akvizície a zákazu predajných opcií na hybridné nástroje a ich spätného odkúpenia možno predĺženie obdobia odpredaja do roku 2015 považovať za rozumné.
                  
               
                     (176)
                  
                  
                     Čo sa týka predĺženia termínu pre spoločnosť ING Insurance US, Komisia konštatuje […]. Výsledné oneskorenie odpredaja možno považovať za primerané, pretože spoločnosť ING uskutočnila redukciu obchodných činností VA a v budúcnosti bude musieť dodržiavať prísne záväzky uvedené v prílohe II […] (67). Spoločnosť ING je zároveň naďalej zaviazaná pokračovať v plánovanej IPO pre zvyšok spoločnosti ING Insurance US a zaväzuje sa znížiť obchodné činnosti spoločnosti ING Insurance US o 50 % do konca roka 2013 (pričom redukcia portfólia činností VA sa považuje za takéto zníženie), pokiaľ ide o príslušný kapitál. V roku 2014 teda spoločnosť ING odpredá 50 % obchodných činností okrem portfólia činností VA. Komisia považuje tento prístup za prijateľné riešenie […]. Je vhodné aj z hľadiska rozdelenia záťaže prostredníctvom súvisiaceho predĺženia zákazu akvizície a zákazu predajných opcií na hybridné nástroje a ich spätného odkúpenia.
                  
               
                     (177)
                  
                  
                     Spoločnosť ING by predovšetkým napriek oneskoreniam v predaji poisťovacích činností v Európe a Spojených štátoch mala byť naďalej schopná dodržať pevne stanovený harmonogram splácania do roku 2015. Toto hodnotenie sa nemení úpravou podrobných podmienok odpredaja, ktorý bude podľa upraveného záväzku v prvom rade prebiehať prostredníctvom predaja viac než 50 % príslušných poisťovacích činností. Hoci Komisia konštatuje, že predaj väčšiny príslušných obchodných činností umožní spoločnosti ING, aby ich odstránila z účtovníctva i z hľadiska regulácie, zároveň s uspokojením konštatuje, že Holandsko sa navyše zaväzuje, že spoločnosť ING odpredá poisťovacie činnosti v Ázii a Spojených štátoch do konca roka 2016 a spoločnosť ING Insurance Europe v plnej miere do konca roka 2018.
                  
               
                     (178)
                  
                  
                     Vzhľadom na uvedené skutočnosti sa Komisia domnieva, že zmeny nespochybňujú záver rozhodnutia o reštrukturalizácii z roku 2012 v súvislosti s úrovňou rozdelenia záťaže a rozptýlili obavy Komisie v súvislosti s protihodnotou za cenné papiere kapitálu CT1.
                  
               
            Narušenie hospodárskej súťaže
         
         
                     (179)
                  
                  
                     Zmeny oznámené Komisii sa týkajú najmä primeranej protihodnoty za štátnu pomoc a odpredaja novej konkurencieschopnej sily na holandskom retailovom trhu.
                  
               
                     (180)
                  
                  
                     Po prvé, Komisia konštatuje, že spoločnosť ING poskytla dostatočnú protihodnotu za cenné papiere kapitálu CT1 (68). Úroveň protihodnoty by sa mala posudzovať v spojení so splácaním. Kým primeraná úroveň protihodnoty je potrebná na riešenie existujúcich narušení hospodárskej súťaže, včasné splatenie obmedzí účinok štátnej pomoci. Komisia už stanovila, že podľa harmonogramu splácania je dosiahnutá hodnota IRR rekapitalizačného opatrenia určená na 12,5 %, čo považuje za primerané. Štátny kapitál bude navyše v súlade so záväzkami plne splatený do roku 2015.
                  
               
                     (181)
                  
                  
                     Po druhé, tým, že Holandsko a spoločnosť ING sa zaviazali odpredať banku WUB, podujali sa priviesť na holandský retailový trh životaschopnú a konkurencieschopnú novú silu. Holandsko a spoločnosť ING tento pôvodný záväzok nesplnili. Ako alternatívu navrhli scenár Van Gogh, v súvislosti s ktorým vyjadrila Komisia pochybnosti v rozhodnutí o začatí konania. Tieto nedostatky sa medzitým odstránili prostredníctvom troch kľúčových záväzkov, ktoré dohromady prepájajú stimuly spoločnosti ING zamerané na vytvorenie udržateľného nového aktéra na holandskom trhu.
                  
               
                     (182)
                  
                  
                     Komisia s uspokojením berie na vedomie záväzok týkajúci sa zákazu v súvislosti s prepojením opísaný v odôvodneniach 83 až 86, ktorý predstavuje strop novej produkcie hypotekárnych úverov spoločnosti ING ako násobku produkcie banky NN Bank. Zaisťuje, aby mala spoločnosť ING stimuly na dosiahnutie úrovne produkcie, ku ktorej sa zaviazala pre banku NN Bank, a tým aj podiel na trhu približne [2 – 9] %, ku ktorému sa zaviazala. Hodnota [2 – 4]-násobku, ktorá prepája produkciu hypotekárnych úverov spoločnosti ING a banky NN Bank, je založená na priemernej produkcii nových hypotekárnych úverov spoločnosťou ING s výnimkou obnovených hypotekárnych úverov od roku 2011 (69) v porovnaní s predpokladanou ročnou novou produkciou banky NN Bank [1,5 – 6] miliárd EUR. Ak bude výkonnosť banky NN Bank horšia v porovnaní s jej minimálnymi cieľmi novej produkcie, spoločnosť ING tým utrpí stratu podielu na trhu.
                  
               
                     (183)
                  
                  
                     V súčasnom makroekonomickom prostredí, v ktorom možno budúci vývoj veľkosti trhu predpovedať len s pomerne vysokou neistotou, je vhodnejšie pevne stanoviť strop produkcie v pomere k výkonnosti banky NN Bank ako stanoviť ho na absolútnu úroveň. Prepojením v rámci zákazu sa zaistí, aby mala spoločnosť ING v prípade vyššieho rastu alebo poklesu trhu, ako sa očakáva, potrebné stimuly na udržanie podielu banky NN Bank na trhu v súlade s predpokladanou úrovňou.
                  
               
                     (184)
                  
                  
                     Tento záväzok týkajúci sa zákazu v súvislosti s prepojením je ďalej posilnený záväzkom týkajúcim sa samofinancovania opísaným v odôvodneniach 87 až 96. Nová produkcia banky NN Bank by mala byť v podstate samofinancovaná, aby sa zaistila skutočná nezávislosť od spoločnosti ING v strednodobom horizonte. Zákaz v súvislosti s prepojením by mohol spoločnosť ING viesť k tomu, aby nabádala banku NN Bank na financovanie jej novej produkcie neudržateľným spôsobom, aby sa tak spoločnosť ING z krátkodobého hľadiska vyhla obmedzeniu produkcie. Spoločnosť ING sa zaviazala, že financovanie bude do veľkej miery pozostávať zo zákazníckych pasív, pretože celkové vklady a veľkoobchodné financovanie budú predstavovať aspoň 75 % finančných prostriedkov v prvom roku, 80 % v druhom roku a 85 % v treťom roku financovania oproti prognózam v rámci základného scenára, zatiaľ čo veľkoobchodné financovanie musí byť obmedzené na [1 – 4] miliardy EUR.
                  
               
                     (185)
                  
                  
                     S cieľom dosiahnuť kritickú výšku podielu na trhu [2 – 9] % je navyše prijateľné, aby spoločnosť ING financovala banku NN Bank do maximálnej sumy 2,7 miliardy EUR v súlade s podnikateľským plánom banky NN Bank až do okamihu odpredaja. Na to, aby sa dosiahla nezávislosť banky NN Bank ako nového aktéra na holandskom trhu retailového bankovníctva, však toto financovanie mimo odpredaja môže mať len formu cenných papierov, ktoré vydá banka NN Bank a zakúpi spoločnosť ING v rámci transakcií v súlade s trhovými podmienkami. Komisia s uspokojením konštatuje, že v rámci tohto záväzku spoločnosť ING nemôže ovplyvňovať obchodnú stratégiu banky NN Bank vyhrážkami, že náhle zastaví jej financovanie, pretože cenné papiere budú mať minimálnu dobu splatnosti päť až desať rokov.
                  
               
                     (186)
                  
                  
                     Podnikateľský zámer banky NN Bank predpokladá financovanie v sume [2 – 8] miliárd EUR udržateľným spôsobom. Ak sa dosiahne táto úroveň, banka NN Bank dosiahne dostatočnú veľkosť na to, aby sa stabilizovala ako nový subjekt. Preto je prijateľné, aby spoločnosť ING nebola vo svojej produkcii nad túto úroveň obmedzovaná.
                  
               
                     (187)
                  
                  
                     Dôveryhodnosť stratégie samofinancovania banky NN Bank je zaistená prostredníctvom nepretržitého monitorovania a uskutočňovania nápravných opatrení prijatých v rámci záväzkov Holandska. Tieto nápravné opatrenia sú zamerané na riešenie možných deficitov samofinancovania a vytváranie doplnkových stimulov pre spoločnosť ING, aby sa zaistilo dosiahnutie cieľov financovania banky NN Bank. Nepretržité monitorovanie umožní včasné zistenie nedostatkov pred konečným termínom odpredaja.
                  
               
                     (188)
                  
                  
                     Po tretie, pokiaľ ide o konkurenčný vplyv banky NN Bank na trh retailového bankovníctva v Holandsku, ktorý bude kľúčovým trhom, na ktorom bude spoločnosť ING naďalej pôsobiť po dokončení procesu reštrukturalizácie, Komisia s uspokojením konštatuje, že spoločnosť ING sa zaviazala k minimálnym hodnotám novej ročnej produkcie a podielu na trhu pre banku NN Bank v oblasti hypotekárnych úverov (70) i spotrebiteľských financií (71). Tento záväzok by mal zaistiť, aby banka NN Bank dosiahla kritickú veľkosť v týchto dvoch dôležitých obchodných činnostiach na strane aktív súvahy.
                  
               
                     (189)
                  
                  
                     Opäť treba poznamenať, že dôveryhodnosť týchto záväzkov zaisťuje skutočnosť, že spoločnosť ING prijme nápravné opatrenia, ak banka NN Bank nedosiahne svoje ciele. Komisia konštatuje, že spoločnosť ING sa zaviazala previesť individuálne klientske vzťahy prostredníctvom prevodu hypotekárnych úverov na banku NN Bank, pričom náklady na prevod bude v plnej miere a výlučne niesť spoločnosť ING. Tento mechanizmus zabráni rizikám nekvalitnej realizácie, napríklad prostredníctvom sekuritizácie starého portfólia, ktoré by banke NN Bank poskytlo málo obchodných príležitostí na zvýšenie jej podielu na trhu.
                  
               
                     (190)
                  
                  
                     Pokiaľ ide o zameranie sortimentu produktov banky NN Bank, Komisia konštatuje, že banka NN Bank bude pôsobiť v piatich produktových oblastiach, teda v oblasti hypotekárnych úverov, spotrebiteľských financií, úspor, bankových anuít a cenných papierov pre jednotlivcov. Skutočnosť, že banka NN Bank rozšírila svoje produktové zameranie v porovnaní s plánom v rámci záväzku týkajúceho sa banky WUB v rozhodnutí o reštrukturalizácii z roku 2012 vytvorením platobného nástroja vo forme kreditnej karty, ďalej prispieva k diverzifikácii obchodného modelu. Odstráni sa tým jeden z nedostatkov obchodného modelu banky WUB, konkrétne jej postavenie subjektu špecializujúceho sa výlučne na hypotekárne úvery.
                  
               
                     (191)
                  
                  
                     V rámci scenára Van Gogh sa vyriešilo viacero problémov súvisiacich so životaschopnosťou, ktoré sťažovali odpredaj banky WUB (najmä veľké nedostatky vo financovaní). Súčasné finančné prognózy banky NN Bank nasvedčujú tomu, že by mohla byť životaschopným subjektom. Pokiaľ ide o kapitálovú primeranosť, Komisia konštatuje, že solventnosť banky bude v strednodobom horizonte zaistená záväzkom spoločnosti ING poskytnúť banke NN Bank minimálny podiel kapitálu Tier 1 vo výške 12 %. Ponuka kreditnej karty banky NN Bank by zároveň mala pomôcť zlepšiť mieru zachovania sporiacich účtov. Komisia napokon konštatuje, že banka NN Bank bude profitovať z finančnej sily svojej materskej spoločnosti ING Insurance Europe. Opatrenia navrhované Holandskom dohromady predstavujú hodnoverný scenár pre životaschopnú a konkurencieschopnú silu na holandskom retailovom trhu. Záväzky a najmä jasne definované nápravné opatrenia a podnety by mali poskytnúť dostatočnú istotu úspešného plnenia. Toto hodnotenie podporujú aj pripomienky tretích strán, ktoré opakovane zdôrazňujú dôveryhodnosť obchodného modelu banky NN Bank.
                  
               
                     (192)
                  
                  
                     Komisia konštatuje, že predĺženie zákazu vedúceho postavenia pri stanovovaní cien na trhoch, na ktorých má spoločnosť ING podiel na trhu 5 % alebo vyšší, predstavuje ďalšie opatrenie na odstránenie narušení hospodárskej súťaže. Toto predĺženie neplatí v Holandsku, kde je zachovanie súčasného podielu spoločnosti ING na trhu s hypotekárnymi úvermi podmienkou úspechu banky NN Bank, a to prostredníctvom zákazu v súvislosti s prepojením. Bez ohľadu na to, že pripomienky združenia Vereniging Eigen Huis nie sú relevantné vo vzťahu k pochybnostiam, ktoré Komisia vyjadrila v rozhodnutí o začatí konania, a neodhaľujú priamu príčinnú súvislosť medzi zákazom vedúceho postavenia spoločnosti ING pri stanovovaní cien a situáciou na holandskom trhu s hypotekárnymi úvermi, v každom prípade by sa vyriešili obmedzením rozsahu zákazu vedúceho postavenia pri stanovovaní cien.
                  
               
                     (193)
                  
                  
                     Narušenia hospodárskej súťaže, ktoré sú dôsledkom oddialenia procesu odpredaja, neutralizuje aj predĺžená účinnosť bezpečnostných opatrení týkajúcich sa správania. Táto náprava je v súlade s postupmi Komisie v iných nedávnych prípadoch (72).
                  
               
                     (194)
                  
                  
                     Komisia sa preto domnieva, že zmena záväzku týkajúceho sa spoločnosti WUB v kombinácii s predĺžením zákazu vedúceho postavenia pri stanovovaní cien a zákazu akvizície nespochybňuje jej záver z rozhodnutia o reštrukturalizácii z roku 2012, že boli prijaté dostatočné opatrenia na obmedzenie narušenia hospodárskej súťaže.
                  
               
                     (195)
                  
                  
                     S ohľadom na vyváženosť opatrení Komisia dospela k záveru, že nové záväzky sú dostatočné na rozptýlenie pochybností Komisie vyjadrených v rozhodnutí o začatí konania v súvislosti s neoprávneným narušením hospodárskej súťaže a na zaistenie zlučiteľnosti pomoci na reštrukturalizáciu.
                  
               
            Záver
         
         
                     (196)
                  
                  
                     Na záver možno konštatovať, že na základe zmenených záväzkov spolu so splatením 4,5 miliardy EUR podľa pevne stanoveného harmonogramu splácania je hodnotenie zlučiteľnosti v súlade s rozhodnutím o reštrukturalizácii z roku 2012, pretože zaisťujú obnovu životaschopnosti, rozdelenie záťaže a odstraňujú narušenia hospodárskej súťaže. Navrhovaná zmena rozhodnutia o reštrukturalizácii z roku 2012 na základe nových záväzkov aj naďalej zaisťuje zlučiteľnosť rekapitalizačného opatrenia a pomoci na reštrukturalizáciu, ktoré Holandsko poskytlo spoločnosti ING. Na tomto základe boli rozptýlené pochybnosti, ktoré Komisia vyjadrila v rozhodnutí o začatí konania,
                  
               PRIJALA TOTO ROZHODNUTIE:
         
            Článok 1
            Kapitálová injekcia vo výške 10 miliárd EUR, ktorú upísalo Holandsko 22. októbra 2008, je vzhľadom na záväzky uvedené v prílohe I aj naďalej zlučiteľná s vnútorným trhom.
         
         
            Článok 2
            Štátna pomoc uvedená v rozhodnutí Komisie z 11. mája 2012 vo veci SA.28855 (N 373/2009) (ex C 10/2009 a ex N528/2008) je vzhľadom na záväzky uvedené v prílohe I aj naďalej zlučiteľná s vnútorným trhom.
            Záväzky uvedené v prílohe k rozhodnutiu Komisie z 11. mája 2012 vo veci SA.28855 (N 373/2009) (ex C 10/2009 a ex N528/2008) sa nahradzujú záväzkami uvedenými v prílohe I.
         
         
            Článok 3
            Toto rozhodnutie je určené Holandskému kráľovstvu.
         
         
            V Bruseli 16. novembra 2012
            
               
                  Za Komisiu
               
               Joaquín ALMUNIA
               
                  podpredseda
               
            
         
         
            (1)  Ú. v. EÚ C 262, 30.8.2012, s. 34.
         
            (2)  Rozhodnutie Komisie vo veci N528/2008, Ú. v. EÚ C 328, 23.12.2008, s. 10.
         
            (3)  Pozri odôvodnenie 32 rozhodnutia o záchrane.
         
            (4)  Rozhodnutie Komisie vo veci C 10/09 (ex N 138/09), Ú. v. EÚ L 274, 19.10.2010, s. 139.
         
            (5)  ING Direct je obchodný segment spoločnosti ING, ktorý poskytuje celý rad nekomplexných finančných produktov – sporenie, hypotekárne úvery, retailové investičné produkty, platobné účty a produkty spotrebných úverov – predovšetkým prostredníctvom priamych kanálov (pomocou svojej webovej lokality). Pôsobí v týchto krajinách: Kanada, Španielsko, Austrália, Francúzsko, Taliansko, Nemecko, Rakúsko a Spojené kráľovstvo.
         
            (6)  Pozri odôvodnenia 53, 84, 128 a 150 rozhodnutia o reštrukturalizácii z roku 2009.
         
            (7)  Spoločné veci T-29/10 a T-33/10, Holandské kráľovstvo a i./Komisia, rozsudok z 2. marca 2012, zatiaľ neuverejnený v Zbierke.
         
            (8)  Dňa 11. mája 2012 sa Komisia odvolala – ako vec číslo C-224/12 P – proti rozsudku Všeobecného súdu z 2. marca 2012 v spoločných veciach T-29/10 a T-33/10, Holandsko a ING Groep/Komisia.
         
            (9)  Rozhodnutie Komisie SA.28855 (ex N373/2009, ex C10/2009, ex N528/2008), Ú. v. EÚ C 260, 29.8.2012, s. 1.
         
            (10)  Podľa pôvodnej dohody o rekapitalizačnom opatrení oznámenej Komisii 22. októbra 2008 mohla spoločnosť ING splatiť cenné papiere kapitálu CT1 len v prvých troch rokoch po ich emisii na úrovni 150 % emisného kurzu. Tieto podmienky sa zmenili v októbri 2009, čo umožnilo spoločnosti ING splácať za výhodnejších podmienok, teda s kurzom 100 % + nahromadený úrok + penále za splatenie v závislosti od ceny akcií spoločnosti ING, ale s minimálnou internou mierou návratnosti (internal rate of return, ďalej len „IRR“) pre štát vo výške 15 % ročne. Ďalšie podrobnosti sa nachádzajú v odôvodneniach 45 až 61 rozhodnutia o reštrukturalizácii z roku 2012.
         
            (11)  Príloha k rozhodnutiu o reštrukturalizácii z roku 2012 je rovnaká ako príloha II k rozhodnutiu o reštrukturalizácii z roku 2009.
         
            (12)  Ú. v. EÚ C 262, 30.8.2012, s. 34.
         
            (13)  ING Insurance je poisťovacou divíziou spoločnosti ING, ktorá je podrobnejšie opísaná v odôvodnení 21.
         
            (14)  Pozri odôvodnenia 52 až 78 rozhodnutia o začatí konania.
         
            (15)  V prípade potreby by nahradil aj záväzky v prílohe II k rozhodnutiu o reštrukturalizácii z roku 2009. Pokiaľ súdy Únie považujú druhý odsek článku 2 rozhodnutia o reštrukturalizácii z roku 2009 a prílohu II k tomuto rozhodnutiu za platné, posúdenie a následne aj schválenie založené na vyhodnotení prílohy k rozhodnutiu o reštrukturalizácii z roku 2012 zo strany Komisie by boli nadbytočné.
         
            (16)  V odôvodnení 77 a prílohe k rozhodnutiu o reštrukturalizácii z roku 2012 sa opisuje záväzok prijatý spoločnosťou ING a holandským štátom odpredať všetky poisťovacie činnosti spoločnosti ING.
         
            (17)  V prvom kole pracovala spoločnosť ING s užším zoznamom 24 strán. V druhom kole pracovala so zoznamom 16 strán, ktorý sa na žiadosť správcu ďalej doplnil o ďalšie tri subjekty.
         
            (18)  Podrobný opis neúspešnej snahy o splnenie záväzku týkajúceho sa banky WUB je uvedený v odôvodneniach 39 až 78 rozhodnutia o začatí konania.
         
            (19)  EurAsia Insurance zahŕňa európske a ázijské obchodné činnosti spoločnosti ING Insurance.
         
            (20)  Solventnosť II sa vzťahuje na smernicu Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) – prepracovanie viacerých smerníc –, ktorá bude pravdepodobne platiť od 1. januára 2014. Zmení sa ňou najmä vymedzenie kapitálových požiadaviek na poisťovacie spoločnosti.
         
            (*1)  Dôverné informácie.
         
            (21)  VA predstavujú 27 % súvahy spoločnosti ING Insurance US na konci roka 2011. Činnosti VA boli prerušené a v súčasnosti ich spoločnosť ING vykonáva ako „uzavretú záležitosť“.
         
            (22)  Podrobný opis sťažnosti je uvedený v odôvodneniach 79 až 90 rozhodnutia o začatí konania.
         
            (23)  Bazilej III je súbor reformných opatrení, ktoré vypracoval Bazilejský výbor pre bankový dozor na posilnenie regulácie, dohľadu a riadenia rizík v bankovom sektore.
         
            (24)  Bez zohľadnenia napríklad navýšenia kapitálu alebo výnosov z odpredaja.
         
            (25)  Viac informácií o tejto spoločnosti nájdete v odôvodnení 21 tohto rozhodnutia.
         
            (26)  V spolupráci s bankou DNB, Európskou centrálnou bankou (ECB), Komisiou a Európskym výborom pre systémové riziká.
         
            (27)  V dokumentoch predložených 11. júla 2012 sa uvádzalo, že pôvodná hodnota preneseného portfólia by bola 2,6 miliardy EUR.
         
            (28)  Merané od dátumu začatia činnosti banky NN Bank, teda od chvíle, keď sa opísaná štruktúra banky NN Bank stane funkčnou.
         
            (29)  Vrátane dcérskych spoločností banky ING Bank.
         
            (30)  Rozsah bude závisieť od nutnosti dostať sa na úroveň podielu na trhu stanoveného v odôvodnení 79 a od výberu portfólia spoločnosti ING s pravdepodobnosťou neplnenia záväzkov (probabilities of default, PD) a strát v dôsledku neplnenia záväzkov (losses given default, LGD), čo by bolo v súlade s podnikateľským plánom banky NN Bank.
         
            (31)  V prechodnom období do začatia uskutočňovania scenára Van Gogh (kým sa opísaná štruktúra banky NN Bank nestane funkčnou) začnú banky WUB a NN Bank čo najskôr budovať kapacity produkcie spotrebiteľských financií. Pokiaľ ide o toto prechodné obdobie, spoločnosť ING sa zaväzuje k pomernej trhovej produkcii v období medzi začatím uskutočňovania scenára Van Gogh a 31. decembrom 2013. Akýkoľvek deficit produkcie v príslušnom roku sa vynahradí v nasledujúcich rokoch, aby sa splnili prognózy podnikateľského zámeru.
         
            (32)  Toto klientske portfólio spotrebiteľských úverov banky ING Bank Netherlands je portfólio vlastnené bankou ING Bank.
         
            (33)  Rozsah bude závisieť od nutnosti dostať sa na úroveň podielu na trhu stanoveného v odôvodnení 80 a od výberu portfólia spoločnosti ING s pravdepodobnosťou neplnenia záväzkov (probabilities of default, PD) a strát v dôsledku neplnenia záväzkov (losses given default, LGD), čo by bolo v súlade s podnikateľským plánom banky NN Bank.
         
            (34)  Kadaster je holandský verejný register pozemkov.
         
            (35)  Okrem financovania spoločnosťou ING (alebo ktoroukoľvek z jej priamych alebo nepriamych dcérskych spoločností).
         
            (36)  Hlavne propagačné […] a […] stimuly a v menšej miere iné marketingové metódy. Ak opatrenia nebudú pozostávať hlavne z propagačných […] alebo […] stimulov, musí ich schváliť správca pre monitorovanie a Komisia ich môže zamietnuť.
         
            (37)  Spoločnosť ING uskutoční zníženie súvahy vo výške aspoň […] miliárd EUR z celkového zníženia (45 %) vo forme odpredaja (v súlade s reštrukturalizačným plánom spoločnosti ING z 22. októbra 2009).
         
            (38)  Redukciu variabilných anuít a finančných produktov Spojených štátov možno brať do úvahy ako odpredaj za predpokladu, že realizácia redukcie bude v súlade s podmienkami uvedenými v prílohe II.
         
            (39)  Teda s výnimkou hypotekárnych úverov, keďže sa nepovažujú za priamu expozíciu operáciám s nehnuteľnosťami.
         
            (40)  Viac než 50 % znamená 50 % plus 1 akcia a strata väčšiny v rade a dekonsolidácia účtovníctva subjektu.
         
            (41)  Správa o pokroku plnenia reštrukturalizačného plánu spoločnosti ING, konečná verzia z 19. júna 2012.
         
            (42)  Likvidácie v Spojených štátoch (teda obchodné činnosti v oblasti variabilných anuít a finančných produktov) sa kvalifikujú ako pro forma odpredaje. Tieto likvidácie merané mierou alokovaného vlastného kapitálu (na základe údajov z finančného roka 2011) spolu s odpredajom aspoň 25 % podielu v spoločnosti ING Insurance US budú viesť k odpredaju viac než 50 % (pro forma) do 31. decembra 2014.
         
            (43)  Pokiaľ ide o spoločnosť Insurance US, kritérium odpredaja 50 % + sa dosiahne hneď, ako spoločnosť ING odpredá aspoň 25 % tejto obchodnej činnosti, pričom sa bude brať do úvahy pro forma odpredaj likvidovaných obchodných činností v Spojených štátoch (podľa údajov o alokovanom vlastnom kapitále za finančný rok 2011).
         
            (44)  „Bezodkladne“ znamená, že spoločnosť ING upraví svoju cenu do [0 – 20] pracovných dní, ak to bude môcť urobiť podľa (miestnych) právnych a regulačných predpisov.
         
            (45)  „Finančná inštitúcia“ sa vymedzuje ako všetky spoločnosti v rámci skupiny. Patria sem teda aj sekundárne značky a dcérske spoločnosti.
         
            (46)  Ak samotná spoločnosť ING Direct nie je v prvej desiatke, môže sa porovnať s desiatimi (najväčšími) aktérmi. Ak spoločnosť ING Direct je v prvej desiatke najväčších aktérov, mala by sa porovnávať s ostatnými deviatimi najväčšími aktérmi na trhu. Druhá možnosť neplatí pre spoločnosť ING Direct Austria, ktorá sa vždy môže porovnávať s desiatimi ďalšími (najväčšími) aktérmi.
         
            (47)  „Bezodkladne“ znamená, že spoločnosť ING upraví svoju cenu do [0 – 20] pracovných dní, ak to bude môcť urobiť podľa (miestnych) právnych a regulačných predpisov.
         
            (48)  Pozri odôvodnenie 124.
         
            (49)  To zahŕňa všetky pobočky alebo dcérske spoločnosti ING, ktoré nie sú súčasťou ING Direct a ktoré majú podiel na trhu vyšší ako 5 %.
         
            (50)  Pokiaľ ide o spoločnosť Insurance US, kritérium odpredaja 50 % + sa dosiahne hneď, ako spoločnosť ING odpredá 25 % tejto obchodnej činnosti, pričom sa bude brať do úvahy pro forma odpredaj likvidovaných obchodných činností [podľa alokovaného vlastného kapitálu (údaje za finančný rok 2011)].
         
            (51)  IRR bude vyššia, pretože celková splatená suma sa nezníži, zatiaľ čo čas splatenia sa posunie dopredu, čím sa skráti obdobie, za ktoré sa vypočítava IRR.
         
            (52)  To platí pre prílohu k rozhodnutiu o reštrukturalizácii a v prípade potreby, teda pokiaľ súdne dvory Únie považujú druhý odsek článku 2 rozhodnutia o reštrukturalizácii z roku 2009 a prílohu II k tomuto rozhodnutiu za platné, aj pre záväzky uvedené v prílohe k rozhodnutiu o reštrukturalizácii z roku 2009.
         
            (53)  Prevod zaistí Holandsku splatenie aspoň v nominálnej hodnote, čo môže Holandsko požadovať v prípade prevodu za podmienok schválených v rozhodnutí o záchrane.
         
            (54)  Rovnaký prístup bol použitý v rozhodnutí vo veci SA.34539 Commerzbank, Ú. v. EÚ C 177, 20.6.2012, s. 20, odôvodnenie 25.
         
            (55)  Vo veci SA.29833 KBC, Ú. v. EÚ C 135, 9.5.2012, s. 5, odôvodnenia 74 až 83, Komisia opätovne posúdila pomoc na reštrukturalizáciu spoločnosti KBC v súvislosti s požiadavkami oznámenia Komisie týkajúcimi sa návratu k životaschopnosti a hodnotenia reštrukturalizačných opatrení vo finančnom sektore v podmienkach súčasnej krízy podľa pravidiel štátnej pomoci, Ú. v. EÚ C 195, 19.8.2009, s. 9 („oznámenie o reštrukturalizácii“), pretože úpravy reštrukturalizačného plánu viedli k ďalšej štátnej pomoci.
         
            (56)  Odôvodnenie 180 rozhodnutia o reštrukturalizácii.
         
            (57)  Pozri odôvodnenie 71.
         
            (58)  Pozri odôvodnenie 70.
         
            (59)  Hoci tieto údaje sa nepoužili v štúdii spoločnosti RBB Economics (pozri odôvodnenie 16), ktorá bola založená na agregovanejších informáciách o trhu, predpokladá sa, že výhrady v štúdii spoločnosti RBB Economics by sa vzhľadom na tieto podrobnejšie informácie zmenili. Podrobné údaje o dynamike trhu nespochybňujú relevantnosť definície trhu použitej v rozhodnutí o reštrukturalizácii z roku 2012. Komisia takisto nedostala žiadne pripomienky tretích strán k rozhodnutiu o začatí konania v súvislosti s relevantnosťou definície trhu.
         
            (60)  Pozri odôvodnenie 18.
         
            (61)  N372/2009 AEGON, Ú. v. EÚ C 290, 27.10.2010, s. 1, a SA.33303 SNS REAAL, Ú. v. EÚ C 33, 7.2.2012, s. 5.
         
            (62)  Pôvodne [15 – 25] %, pozri odôvodnenie 97 rozhodnutia o reštrukturalizácii z roku 2012. V odôvodnení 189 rozhodnutia o reštrukturalizácii z roku 2012 už Komisia súhlasila so znížením IRR na 15 % ako primeranou protihodnotou na účely svojej analýzy zlučiteľnosti.
         
            (63)  SA.33303 SNS REAAL, Ú. v. EÚ C 33, 7.2.2012, s. 5, SA.29833 KBC, Ú. v. EÚ C 135, 9.5.2012, s. 5.
         
            (64)  Pozri odôvodnenie 192 rozhodnutia o reštrukturalizácii z roku 2012.
         
            (65)  Hoci sa uskutočnili určité transakcie, boli menšie ako v prípade ING Insurance. Napríklad IPO spoločnosti Talanx, akvizícia spoločnosti JEVCO spoločnosťou Intact Financial Corporation (veľkosť obchodu 530 miliónov USD, pomer ceny k účtovnej hodnote 1,3; máj 2012), akvizícia spoločnosti Old Mutual Skandinavia spoločnosťou Skandia LifeSkandia AB (veľkosť obchodu 2 496 miliónov EUR, pomer ceny k účtovnej hodnote 1,7; december 2011), akvizícia spoločnosti AXA Canada spoločnosťou Intact Financial Corporation (veľkosť obchodu 2 665 miliónov USD, pomer ceny k účtovnej hodnote 1,8; máj 2011), akvizícia spoločnosti Tower Australia spoločnosťou Dai Ichi Life (veľkosť obchodu 1 432 miliónov USD, pomer ceny k účtovnej hodnote 1,94; december 2010).
         
            (66)  Pozri odôvodnenie 28.
         
            (67)  Zadržiavanie by napokon malo byť len dočasné, pretože spoločnosť ING sa zaväzuje predať obchodné činnosti VA […]. Monitorovanie tohto záväzku zahŕňa pravidelné prieskumy trhu s cieľom presvedčiť sa, že predĺženie termínu odpredaja o zmenu v modalitách odpredaja v súvislosti s portfóliom činností VA je obmedzené na nevyhnutné minimum.
         
            (68)  V bode 34 oznámenia o reštrukturalizácii sa konštatuje, že primeraná protihodnota je jedným z najvhodnejších obmedzení narušenia hospodárskej súťaže, pretože obmedzuje množstvo pomoci.
         
            (69)  Pozri obrázok č. 1 v odôvodnení 77.
         
            (70)  Priemerne [1,5 – 6] miliárd EUR, resp. [2 – 9] % počas obdobia rokov 2013 – 2015, pozri odôvodnenie 79.
         
            (71)  [40 – 140] miliónov EUR, resp. [0,5 – 6] % do roku 2015, pozri odôvodnenie 80.
         
            (72)  Rozhodnutie vo veci SA.34539 Commerzbank, Ú. v. EÚ C 177, 20.6.2012, s. 20, a rozhodnutie vo veci SA.29833 KBC, Ú. v. EÚ C 135, 9.5.2012, s. 5.
      
      
         
            PRÍLOHA I
            
               ZOZNAM ZÁVÄZKOV
            
            a)   Splatenie zostávajúcich cenných papierov kapitálu Core Tier 1
            
                        —
                     
                     
                        Spoločnosť ING splatí Holandsku zostávajúcich 300 000 000 cenných papierov kapitálu Core Tier 1 podľa tohto harmonogramu: i) 1 125 miliónov EUR do 26. novembra 2012; ii) 1 125 miliónov EUR do 6. novembra 2013; iii) 1 125 miliónov EUR do 31. marca 2014 a iv) 1 125 miliónov EUR do 15. mája 2015. Ďalšie podrobnosti sú uvedené v tomto harmonograme.
                        Harmonogram splácania
                        (v mld. EUR)
                        50 % prémia/nahromade ný úrok
                        spätné adkúpenie
                        spätné adkúpenie za nominálnu hodnotu prostredníctvom konverzie
                        Na to, aby celková platba dosiahla presne 4,5 miliardy EUR, bude spoločnosť ING musieť pre veľmi malú časť uplatniť možnosť prevodu cenných papierov kapitálu Core Tier 1, pretože spätným odkúpením na úrovni 150 % by došlo k nahromadeniu úroku, ak by sa neuskutočnilo každý rok 13. mája. V prípade (takého) prevodu (ktorý je opísaný aj v rámci tohto záväzku ďalej) sa holandský štát rozhodne pre spätné vykúpenie za nominálnu hodnotu v hotovosti.
                     
                  
                        —
                     
                     
                        Toto splácanie sa prevažne uskutoční spätným odkúpením cenných papierov od holandského štátu a zaplatením príslušnej prémie 50 %. Uvedený harmonogram bude viesť k celkovému splateniu 4,5 miliardy EUR, čo znamená celkovú internú mieru návratnosti (IRR) presne 12,5 %. To je viac, ako celková návratnosť vo výške aspoň 10 % uvedená v rozhodnutí Komisie o záchrane z 12. novembra 2008. Spoločnosť ING využije svoju možnosť prevodu, pokiaľ sa iniciujú platby kupónov a/alebo pokiaľ bude nahromadený úrok splatný, a to tak, aby sa výnosy rovnali celkovej sume 4,5 miliardy EUR. V takom prípade sa platby kupónov a/alebo nahromadeného úroku vedúce k výnosom vyšším ako celková suma 4,5 miliardy EUR efektívne odpočítajú od platby 50 % prémie, prípadne sa do nej započítajú. Splatenie celkovej sumy 4,5 miliardy EUR možno dosiahnuť pomerným prevodom časti zvyšných cenných papierov namiesto ich spätného odkúpenia. Suma všetkých zostávajúcich platieb (predpokladaných platieb, prémie, kupónov a/alebo nahromadeného úroku) je celkovo 4,5 miliardy EUR.
                     
                  
                        —
                     
                     
                        Skutočné splatenie tranží v súlade s uvedeným harmonogramom podlieha súhlasu Holandskej centrálnej banky (DNB).
                     
                  
                        —
                     
                     
                        Ambíciou spoločnosti ING je vyplatiť holandský štát čo najskôr a spoločnosť ING urýchli platby, ak to bude v aktuálnej finančnej situácii v súlade s obozretným podnikaním. Ak spoločnosť ING urýchli platby, bude to následne viesť k IRR vyššej ako 12,5 %.
                     
                  
                        —
                     
                     
                        Ak nie je možné splatiť celú tranžu ani jej časť, spoločnosť ING to vynahradí príslušným zvýšením nasledujúcej tranže. Holandský štát sa zaväzuje, že opätovne oznámi rekapitalizačné opatrenie týkajúce sa kapitálu Core Tier 1 v prípade, že spoločnosť ING v plnej miere nesplatí dve po sebe idúce tranže.
                     
                  
                        —
                     
                     
                        Ak spoločnosť ING nesplatí celkovo 4,5 miliardy EUR do 15. mája 2015, ako je uvedené v harmonograme, holandský štát sa zaväzuje, že opätovne oznámi rekapitalizačné opatrenie týkajúce sa kapitálu Core Tier 1.
                     
                  b)   Záväzky v súvislosti so znížením súvahy spoločnosti ING
            
                        —
                     
                     
                        Spoločnosť ING naďalej znižuje svoju súvahu o približne 45 % v porovnaní s tretím štvrťrokom 2008 prostredníctvom odpredaja (1) alebo iných opatrení zameraných na zníženie veľkosti súvahy (napríklad redukcia portfólií) (2) do 31. decembra 2015. Sľúbené zníženie súvahy je založené na údajoch z tretieho štvrťroka 2008 a nezohľadňuje možný vplyv organického rastu, zmien devízových kurzov, zmien úrokových sadzieb alebo ďalších nárastov v dôsledku potenciálnych nových regulačných požiadaviek, napríklad v prípade, že banky budú musieť mať v držbe podstatne vyššie rezervy likvidity v dôsledku nových právnych predpisov platných pre celú EÚ.
                     
                  
                        —
                     
                     
                        Spoločnosť ING nebude mať žiadne obmedzenie organického rastu (teda rastu nesúvisiaceho s akvizíciami) súvahy svojej obchodnej činnosti. Spoločnosť ING sa naďalej riadi všeobecnou politikou využívania rastu finančných prostriedkov zverených klientmi najmä na zvýšenie poskytovania úverov reálnej ekonomike (podnikom a spotrebiteľom) a naďalej znižuje svoju expozíciu triedam rizikovejších aktív v rámci CMBS a RMBS. Nebude začínať nové iniciatívy, ktoré zvyšujú jej priamu expozíciu operáciám s nehnuteľnosťami (3) v súlade so všeobecnou politikou znižovania rizík spoločnosti ING.
                     
                  
                        —
                     
                     
                        Spoločnosť ING sa zaväzuje odpredať viac než 50 % prevádzok spoločnosti ING Insurance/Investment Management (IM) Asia do 31. decembra 2013, viac než 50 % prevádzok spoločnosti ING Insurance/IM US do 31. decembra 2014 a viac než 50 % prevádzok spoločnosti ING/IM Insurance Europe do 31. decembra 2015 (4) okrem subjektov/obchodných činností, ktoré už spoločnosť ING odpredala/dala do likvidácie/dokončila a ktoré sú uvedené v odôvodnení 77 rozhodnutia Komisie z roku 2012 a v najnovšej správe o pokroku, ktorá sa predkladá dvakrát ročne (5). V súvislosti s činnosťami spoločnosti Insurance/IM US sa spoločnosť ING navyše zaväzuje odpredať aspoň 25 % obchodných činností do 31. decembra 2013 (6).
                     
                  
                        —
                     
                     
                        Odpredaj kontroly nad viac než 50 % podielu spoločnosti ING (t. j. merané v akciách) v obchodnej činnosti sa kvalifikuje ako splnenie požiadavky na odpredaj. Spoločnosť ING v takom prípade stratí väčšinu v rade a dekonsoliduje obchodnú činnosť (v súlade s pravidlami účtovníctva IFRS). Spoločnosť ING odpredá svoj zostávajúci podiel i) v spoločnosti ING Insurance/IM Europe do 31. decembra 2018; ii) v spoločnosti ING Insurance/IM US do 31. decembra 2016 a iii) v spoločnosti ING Insurance/IM Asia do 31. decembra 2016.
                     
                  c)   Holandsko sa ďalej zaväzuje, že spoločnosť ING bude dodržiavať zákaz akvizície.
            
                        —
                     
                     
                        Spoločnosť ING nebude vykonávať akvizície finančných inštitúcií počas ďalšieho obdobia. Spoločnosť ING navyše v rovnakom období nebude vykonávať akvizície žiadnych (iných) obchodných činností, ktoré by spomalili splácanie cenných papierov kapitálu Core Tier 1 Holandsku. Zákaz akvizície bude platiť do 18. novembra 2015 alebo do dňa, keď bude odpredaných viac než 50 % prevádzok spoločnosti ING Insurance/IM Asia, 50 % prevádzok spoločnosti ING Insurance/IM US a 50 % prevádzok spoločnosti ING Insurance/IM Europe, podľa toho, ktorý dátum nastane skôr (7).
                     
                  
                        —
                     
                     
                        Bez ohľadu na tento zákaz môže spoločnosť ING po získaní súhlasu Komisie získavať obchodné činnosti, najmä ak by to bolo nevyhnutné na zabezpečenie finančnej stability alebo hospodárskej súťaže na príslušných trhoch.
                     
                  d)   Holandsko sa ďalej zaväzuje, že spoločnosť ING bude dodržiavať zákaz vedúceho postavenia pri stanovovaní cien.
            
               ING EU (nie ING Direct) > podiel na trhu vo výške 5 %
            
                        —
                     
                     
                        Pre Holandsko nebude platiť žiadny zákaz vedúceho postavenia pri stanovovaní cien (hypotekárne úvery, úspory, vklady MSP, súkromné bankovníctvo atď.). Pre ostatné obchodné činnosti v EÚ, ktoré sa netýkajú spoločnosti ING Direct, s podielom na trhu viac než 5 % platia nasledujúce pravidlá.
                     
                  
                        —
                     
                     
                        Spoločnosť ING nebude bez predchádzajúceho súhlasu Komisie ponúkať priaznivejšie ceny za štandardizované produkty spoločnosti ING (na trhoch, ktoré sú vymedzené ďalej) ako jej traja priami konkurenti s najlepšími cenami na trhoch v EÚ, na ktorých má spoločnosť ING podiel na trhu vyšší ako 5 %. To znamená, že spoločnosť ING môže prinajlepšom ponúknuť určitú cenu, len ak sú na trhu aspoň tri produkty s lepšou cenou.
                     
                  
                        —
                     
                     
                        Tento záväzok sa obmedzuje na štandardizované produkty spoločnosti ING na trhoch s týmito produktmi: i) na trhu s úsporami jednotlivcov; ii) na trhu s hypotekárnymi úvermi pre jednotlivcov; iii) na trhu súkromného bankovníctva, ak zahŕňa hypotekárne produkty alebo sporiace produkty, alebo iv) na trhu vkladov pre MSP (MSP sú vymedzené podľa definície MSP, ktorú spoločnosť ING zvyčajne/v súčasnosti využíva pri svojej činnosti v príslušnej krajine). Len čo sa spoločnosť ING dozvie, že ponúka priaznivejšie ceny za svoje produkty ako jej traja konkurenti s najlepšími cenami, podľa možnosti čo najskôr bezodkladne – do [0 – 20] pracovných dní, ak to bude môcť urobiť podľa (miestnych) právnych a regulačných predpisov – upraví svoju cenu na úroveň, ktorá bude v súlade s týmto záväzkom. Vo chvíli, keď spoločnosť ING stanoví svoje ceny, posúdi, či sú v súlade s obmedzeniami vedúceho postavenia pri stanovovaní cien. Spoločnosť ING s cieľom minimalizovať rozpor medzi zákazom vedúceho postavenia pri stanovovaní cien a právnymi a regulačnými obmedzeniami úpravy cien obmedzí platnosť svojich ponúk na trhu na maximálne tri mesiace.
                     
                  
               ING Direct EU
            
            
                        —
                     
                     
                        Na podporu dlhodobej životaschopnosti spoločnosti ING navyše spoločnosť ING Direct nebude bez prechádzajúceho súhlasu Komisie ponúkať priaznivejšie cenu ako jej priami konkurenti s najlepšími cenami (spomedzi desiatich finančných inštitúcií s najväčším podielom na trhu s príslušným produktom) (8) v súvislosti so štandardizovanými produktmi spoločnosti ING na trhu s hypotekárnymi úvermi pre jednotlivcov a na trhu s úsporami jednotlivcov v EÚ. To znamená, že spoločnosť ING môže prinajlepšom ponúknuť určitú cenu, len ak je na trhu aspoň jeden produkt s lepšou cenou. Finančná inštitúcia bude definovaná ako všetky spoločnosti v rámci skupiny (napr. sekundárne značky, dcérske spoločnosti). Na porovnanie možno použiť všetky ceny ponúkané takouto finančnou inštitúciou (vrátane cien sekundárnych značiek a dcérskych spoločností).
                     
                  
                        —
                     
                     
                        Len čo sa spoločnosť ING Direct dozvie, že získala vedúce postavenia pri stanovovaní cien na trhoch s hypotekárnymi úvermi alebo úsporami jednotlivcov v EÚ, upraví svoju cenu na úroveň, ktorá bude v súlade s týmto záväzkom podľa možnosti čo najskôr a bezodkladne – do [0 – 20] pracovných dní, ak to bude môcť urobiť podľa (miestnych) právnych a regulačných predpisov. Vo chvíli, keď spoločnosť ING Direct stanoví svoje ceny, posúdi, či sú v súlade s obmedzeniami. Spoločnosť ING Direct s cieľom minimalizovať rozpor medzi zákazom vedúceho postavenia pri stanovovaní cien a právnymi a regulačnými obmedzeniami úpravy cien obmedzí platnosť svojich ponúk na trhu na maximálne tri mesiace.
                     
                  
                        —
                     
                     
                        V prípade, že pri porovnávaní na základe najlepšej sadzby od jednotlivých finančných inštitúcií z prvej desiatky je počet cien nižší než desať, použije sa 11., 12., 13. atď. najväčšia finančná inštitúcia, kým sa nezíska desať cien od rôznych finančných inštitúcií.
                     
                  
                        —
                     
                     
                        Pre každú krajinu a skupinu produktov sa schválil vopred stanovený zoznam desiatich najväčších finančných inštitúcií (je súčasťou samostatného dokumentu, ktorý schválila Komisia ako základ pre monitorovanie), ktorý sa bude používať do 30. júna 2013 a bude sa pravidelne aktualizovať. V druhom štvrťroku 2013 správca pre monitorovanie PLB preskúma zoznam a v prípade potreby navrhne zmeny.
                        V prípade Španielska, Francúzska a Talianska sa prijali osobitné dohody o porovnávaní. V osobitnom prípade Talianska (základná sadzba) sa spoločnosť ING zaväzuje k cene nižšej ako základná sadzba číslo 1 v Taliansku v porovnaní s celým trhom s úsporami (okrem troch špecializovaných aktérov: […]). Nové subjekty na trhu bude posudzovať správca pre monitorovanie PLB. Porovnávacia hodnota talianskych akciových variabilných sadzieb pre sporenie sa tvorí na základe desiatich najväčších finančných inštitúcií. Pre každú inštitúciu sa zoberie do úvahy najvyššia akciová variabilná sadzba pre sporenie. Ak finančná inštitúcia neponúka akciovú variabilnú sadzbu pre sporenie, namiesto nej sa použije najvyššia ponuka pre [1 – 12]-mesačný vklad s fixnou dobou. Ak však viac než [2 – 6] spomedzi desiatich najväčších finančných inštitúcií ponúka akciovú variabilnú sadzbu pre sporenie, možnosť použitia [1 – 12]-mesačných vkladov s fixnou dobou už neplatí. Spoločnosť ING sa zaväzuje ponúkať nižšiu cenu, ako je najlepšia ponuka na tomto porovnávacom zozname. Podrobnosti o výnimkách a ďalšie vysvetlenia sa nachádzajú v samostatnom dokumente, ktorý schválila Komisia na účely monitorovania.
                     
                  
               Všeobecné
            
            
                        —
                     
                     
                        Spoločnosť ING navyše nebude ponúkať akvizičné stimuly (napríklad peňažné bonusy) vyplácané pri otvorení sporiaceho účtu, ktoré sú v kombinácii s ponúkanou úrokovou sadzbou výhodnejšie ako najvyššia kombinácia úrokovej sadzby a akvizičných stimulov na trhu s úsporami. V prípade ponuky balíka produktov (vrátane sporiaceho účtu) navyše akákoľvek kombinácia úrokových sadzieb a akvizičných stimulov pre tento balík nebude vyššia ako najvyššia kombinácia úrokových sadzieb a akvizičných stimulov na trhu s úsporami alebo pre podobný balík. Balík zahŕňa ocenenie samotného produktu. Na účely výpočtu kombinovanej hodnoty ponuky sa hodnota akvizičného stimulu zníži o priemerný prvý vklad na 12 mesiacov v rámci danej kampane spoločnosti ING, čím sa dostane efektívna kombinovaná úroková sadzba. V prípade spoločnosti ING EU [(nie ING Direct) > podiel na trhu vo výške 5 %] sa budú balíky porovnávať s tromi priamymi konkurentmi s najlepšími cenami. V prípade spoločnosti ING Direct sa balíky budú porovnávať s desiatimi finančnými inštitúciami, ktoré majú najvyšší podiel na trhu s príslušným produktom.
                     
                  
                        —
                     
                     
                        V prípade zmien na trhu, ktoré budú viesť k neexistencii významnej hospodárskej súťaže v určitej porovnávacej kategórii aj po zahrnutí všetkých finančných inštitúcií, alebo v prípade konkurentov, i) ktorí poskytujú nesprávne a/alebo neúplné informácie zákazníkom v súvislosti so zákazom vedúceho postavenia spoločnosti ING pri stanovovaní cien alebo ii) ktorí sa snažia vystaviť spoločnosť ING riziku porušenia zákazu vedúceho postavenia pri stanovovaní cien, predloží správca pre monitorovanie PLB po vypočutí Komisie návrh a bude sa snažiť o dohodu Komisie a spoločnosti ING s cieľom nájsť riešenie v duchu riešení uvedených v samostatnom dokumente, ktorý schválila Komisia na účely monitorovania.
                     
                  
                        —
                     
                     
                        Obmedzenia týkajúce sa zákazu vedúceho postavenia pri stanovovaní cien, ku ktorým sa spoločnosť ING zaviazala v roku 2009 a ktoré sú súčasťou prílohy k rozhodnutiu Komisie z 11. mája 2012, budú naďalej platiť počas prechodného obdobia maximálne troch mesiacov po prijatí rozhodnutia Komisie v súvislosti s touto zmenenou prílohou. Zmenené obmedzenia stanovené v tejto prílohe nadobudnú účinnosť tri mesiace po prijatí rozhodnutia Komisie v súvislosti s touto zmenenou prílohou. Zákaz vedúceho postavenia pri stanovovaní cien bude platiť do 18. novembra 2015 alebo do dňa, keď bude odpredaných viac než 50 % prevádzok spoločnosti ING Insurance/IM v Ázii, 50 % prevádzok spoločnosti ING Insurance v USA (9) a 50 % prevádzok spoločnosti ING Insurance/IM v Európe, podľa toho, ktorý dátum nastane skôr. Na účely monitorovania tohto záväzku Holandsko vymenuje správcu pre monitorovanie, ktorého predbežne vyberie a navrhne spoločnosť ING („správca pre monitorovanie PLB“). Vymenovanie správcu pre monitorovanie PLB podlieha schváleniu Komisiou.
                     
                  e)   Holandsko sa zaväzuje splniť viacero podrobných ustanovení v súvislosti s odčlenením a odpredajom spoločnosti WUH/Interadvies.
            
                        —
                     
                     
                        Dňa 4. novembra 2011 predložilo Holandsko Komisii žiadosť o preskúmanie/návrh podnikateľského zámeru (scenár Van Gogh) a neskôr aj ďalšie aktualizácie, najmä aktualizáciu podnikateľského zámeru z 11. júla 2012. Záväzky uvedené v scenári Van Gogh sú uvedené ďalej v texte.
                     
                  
                        —
                     
                     
                        Spoločnosť ING vytvorí novú spoločnosť na účely odpredaja v Holandsku, ktorá sa odčlení od jej súčasných obchodných činností v oblasti holandského retailového bankovníctva. Hlavné finančné prognózy tohto podniku sú takéto (10):
                        
                           Prognózy klientskych zostatkov a financovania pre banku NN Bank
                        
                        
                                    (milióny)
                                 
                              
                                     
                                 
                                 
                                    Začiatok
                                 
                                 
                                    2013
                                 
                                 
                                    2014
                                 
                                 
                                    2015
                                 
                                 
                                    2016
                                 
                                 
                                    2017
                                 
                              
                                    
                                       Klientske zostatky
                                    
                                 
                              
                                    Hypotekárne úvery
                                 
                                 
                                    2 600  EUR
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                                    Spotrebiteľské financie
                                 
                                 
                                    188  EUR
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                                    Klientske vklady
                                 
                                 
                                    2 940  EUR
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                                    
                                       Veľkoobchodné financovanie
                                    
                                 
                              
                                    Financovanie banky ING Bank
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                                    Kapitálové trhy
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                  
                        —
                     
                     
                        Výsledkom musí byť to, že nová spoločnosť bude životaschopným a konkurencieschopným podnikom, ktorý je samostatný a oddelený od obchodných činností, ktoré si ponechá spoločnosť ING. Táto nová spoločnosť bude pozostávať z častí obchodných činností už odčlenenej a samostatnej bankovej divízie spoločnosti Westland Utrecht/Interadvies (ďalej len „Westland Utrecht Bank“) a súčasných (obmedzených) činností nedávno založenej bankovej divízie spoločnosti Nationale Nederlanden (NN Bank).
                     
                  
                        —
                     
                     
                        Odpredávaný podnik sa začlení do spoločnosti ING Insurance/IM Europe, ktorá má dlhodobé strategické záväzky na holandskom retailovom trhu, a bude pôsobiť pod značkou „Nationale Nederlanden“ (ako „NN Bank“) s vlastnými možnosťami financovania a rozsiahlou distribučnou sieťou. Banka NN Bank sa teda odpredá ako súčasť spoločnosti ING Insurance/IM Europe najneskôr 31. decembra 2015. Tento odpredaj sa s najväčšou pravdepodobnosťou uskutoční prostredníctvom počiatočnej verejnej ponuky (IPO).
                     
                  
                        —
                     
                     
                        Banka NN Bank bude ponúkať široký a súvislý rad produktov v oblasti hypotekárnych úverov, úspor, bankových anuít, investícií a spotrebiteľských úverov v kombinácii s kľúčovými produktmi retailového poisťovníctva poisťovní NN Life a P&C (11). Banka NN Bank bude oslovovať zákazníkov prostredníctvom integrovaného viackanálového distribučného modelu, pričom bude zamestnávať nezávislých finančných poradcov a viazaných sprostredkovateľov s celoštátnou pôsobnosťou na poskytovanie poradenstva v oblasti zložitých finančných situácií a produktov a čoraz viac bude využívať internetové a telefonické kontaktné centrá v oblasti predaja a služieb. Všetky tieto distribučné kanály dohromady poskytujú prístup k viac než 2,5 milióna zákazníkov spoločnosti NN.
                     
                  
                        —
                     
                     
                        Banka NN Bank bude do veľkej miery samofinancovaná prostredníctvom úspor jednotlivcov a prebytku finančných prostriedkov z poisťovacích činností, ktoré podľa potreby doplní externé financovanie. Spoločnosť NN má prístup k financovaniu a kapitálu na dosiahnutie rastu a produkcie hypotekárnych úverov, čo v súčasných podmienkach na trhu predstavuje konkurenčnú výhodu.
                     
                  
                        —
                     
                     
                        Tým, že sa realizuje návrh podnikateľského zámeru, si spoločnosť ING zachová časť existujúceho portfólia hypotekárnych úverov banky Westland Utrecht Bank. Súvaha banky NN Bank bude na začiatku skromná, aby predstavovala primeranú kombináciu aktív a pasív a aby mohla táto banka rýchlo rásť na úroveň stredne veľkého aktéra. Kapitalizácia bude dostatočná na uskutočnenie jej dlhodobého plánu rastu: spoločnosť ING prevedie hospodárske výhody portfólia, ktoré si ponechá [350 miliónov EUR na základe čistej aktuálnej hodnoty (hospodárskych) výnosov tohto portfólia], ako predbežnú kapitálovú injekciu a poskytne doplnkový kapitál (do 120 miliónov EUR), ak a keď to bude potrebné, ale najneskôr bezprostredne pred odpredajom (ak sa pomer pákového efektu podľa rámca Bazilej III stane povinným a keď bude banka NN Bank potrebovať kapitál na uskutočnenie podnikateľského plánu). To zaručí rast až približne do roku 2016. Potom bude banka NN Bank schopná financovať svoj rast sama. Spoločnosť ING však bude niesť všetky náklady a riziká zachovaného portfólia hypotekárnych úverov (až po splatnosť), pričom výnosy prevedie na banku NN Bank.
                     
                  
                        —
                     
                     
                        Banka NN Bank bude mať v súvislosti s hypotekárnymi úvermi a spotrebiteľskými úvermi tieto ciele:
                        
                                    —
                                 
                                 
                                    
                                       Hypotekárne úvery
                                    
                                    V oblasti hypotekárnych úverov bude mať banka NN Bank priemernú ročnú novú produkciu vrátane obnovených hypotekárnych úverov z portfólia vlastneného bankou ING Bank (so značkou NN) aspoň [1,5 – 6] miliárd EUR ročne a [2 – 9] % celkovej produkcie hypotekárnych úverov na holandskom trhu s maximom [2 – 8] miliárd EUR ročne v období rokov 2013 (merané od dátumu začatia činnosti banky NN Bank (12)) až 2015. Ak tieto kritériá nebudú splnené, spoločnosť ING sa zaväzuje uskutočniť tieto kumulatívne opatrenia:
                                    
                                                —
                                             
                                             
                                                previesť individuálne klientské vzťahy prostredníctvom prevodu hypotekárnych úverov na banku NN Bank (na základe individuálnych ponúk hypotekárnym klientom banky ING Bank (13)) (rozsah bude závisieť od nutnosti dostať sa na úroveň uvedeného podielu na trhu a od výberu portfólia spoločnosti ING s PD a LGD (14) v súlade s podnikateľským zámerom),
                                             
                                          
                                                —
                                             
                                             
                                                previesť vlastníctvo týchto hypotekárnych úverov bez ďalších poplatkov pre klienta alebo banku NN Bank,
                                             
                                          
                                                —
                                             
                                             
                                                umožniť banke NN Bank využívať distribučné kanály banky ING Bank na ponúkanie hypotekárnych úverov banky NN Bank klientom banky ING Bank s cieľom dosiahnuť cieľové hodnoty.
                                             
                                          
                              
                                    —
                                 
                                 
                                    
                                       Spotrebiteľské úvery
                                    
                                    V oblasti spotrebiteľských úverov bude mať banka NN Bank ročnú novú produkciu aspoň [10 – 100] miliónov EUR a aspoň [0,5 – 4] % celkovej produkcie spotrebiteľských úverov na holandskom trhu do 31. decembra 2013 (15). Banka NN Bank bude mať ročnú novú produkciu aspoň [40 – 140] miliónov EUR ročne a aspoň [0,5 – 5] % podľa údajov nameraných k 31. decembru 2015 s maximom [100 – 200] miliónov EUR. Ak tieto kritériá nebudú splnené, spoločnosť ING sa zaväzuje:
                                    
                                                —
                                             
                                             
                                                previesť individuálne klientske vzťahy prostredníctvom prevodu klientskeho portfólia spotrebiteľských úverov banky ING Bank Netherlands (portfólio vlastnené bankou ING Bank) na banku NN Bank (rozsah bude závisieť od nutnosti dostať sa na úroveň uvedeného podielu na trhu a od výberu portfólia spoločnosti ING s PD a LGD v súlade s podnikateľským zámerom),
                                             
                                          
                                                —
                                             
                                             
                                                previesť vlastníctvo týchto spotrebiteľských úverov bez ďalších poplatkov pre klienta alebo banku NN Bank.
                                             
                                          
                              
                  
                        —
                     
                     
                        Spoločnosť ING sa zaväzuje, že do 31. decembra 2015 alebo do odpredaja viac než 50 % spoločnosti ING Insurance/IM Europe, prípadne banky NN Bank, bude minimálna cieľová úroveň kapitálu Tier 1 banky NN Bank 12 %, čo je výrazne nad úrovňou minimálnej regulačnej požiadavky.
                     
                  
                        —
                     
                     
                        Spoločnosť ING sa zaväzuje zahrnúť platobný nástroj banky NN Bank vo forme kreditnej karty so značkou NN na náklady spotrebiteľa, ktoré nebudú vyššie ako náklady na debetnú kartu. Čo sa týka držiteľov kreditných kariet so značkou NN, spoločnosť ING poskytne bezplatný prístup k svojim bankomatom počas troch rokov po zavedení produktu a najviac do 31. decembra 2015.
                     
                  
                        —
                     
                     
                        Spoločnosť pošle marketingový list v súvislosti s bankou NN Bank 350 000 svojich klientov v súlade s holandskými právnymi predpismi o ochrane osobných údajov. Spoločnosť ING bude môcť svojim klientom vysvetliť, že list bol odoslaný s cieľom, aby spoločnosť ING dosiahla súlad s pravidlami štátnej pomoci.
                     
                  
                        —
                     
                     
                        Banka ING Bank zavedie strop pre svoju produkciu nových hypotekárnych úverov. Spoločnosť ING sa zaväzuje, že ročná produkcia hypotekárnych úverov (okrem obnovených hypotekárnych úverov) banky ING Bank nebude vyššia ako [2 – 4]-násobok novej produkcie banky NN Bank. Štvrťročne nesmie nová produkcia spoločnosti ING presiahnuť [2,5 – 5]-násobok novej produkcie banky NN Bank v rovnakom štvrťroku a [2,25 – 4,5]-násobok novej produkcie banky NN Bank za polročné obdobie. Ak nová produkcia banky NN Bank za ročné obdobie prekročí [2 – 8] miliárd EUR, neplatia žiadne obmedzenia pre novú produkciu banky ING Bank, čo znamená, že ak za jeden semester (pol roka) prekročí nová produkcia banky NN Bank [1 – 4] miliardy EUR, spoločnosť ING nebude obmedzená, pokiaľ ide o objem jej novej produkcie v nasledujúcom semestri.
                        Banka NN Bank musí každý mesiac poskytovať údaje o novej produkcii (nové návrhy, prijaté návrhy) a prognózy spoločnosti ING bez akéhokoľvek neprípustného oneskorenia. Dodržiavanie stropu sa bude merať na základe parametrov produkcie publikovaných registrom Kadaster.
                        Uvedené obmedzenie platí od 1. januára 2013 do 31. decembra 2015. Spoločnosť ING sa zaväzuje k maximálnej novej produkcii (okrem obnovených hypotekárnych úverov) v prechodnom období do začatia uskutočňovania scenára Van Gogh [2 – 4]-krát [1,5 – 6] miliárd EUR ([3 – 24] miliárd EUR) za ročné obdobie. Správy o pokroku sa budú predkladať raz za štvrť roka.
                     
                  
                        —
                     
                     
                        Banka NN Bank musí samofinancovať svoju súvahu. Profil financovania banky NN Bank bude v súlade s prognózami súvahy, ktoré sa navrhujú v podnikateľskom zámere. To znamená, že spoločnosť ING nezvýši svoje financovanie banky NN Bank v absolútnych sumách nad úroveň súm uvedených v podnikateľskom pláne pre každý rok, pričom maximálne financovanie poskytnuté spoločnosťou ING v roku 2015 bude 2,7 miliardy EUR.
                        Financovanie poskytnuté spoločnosťou ING na konci roka 2015 s maximálnou sumou 2,7 miliardy EUR musí mať formu obchodovateľných cenných papierov, pričom spoločnosť ING bude môcť za trhové ceny nakupovať nezabezpečené alebo zabezpečené bankové dlhopisy, napríklad kryté dlhopisy alebo RMBS. Bankové dlhopisy môžu nakupovať aj iní investori ako ING, pričom 100 % bankových dlhopisov musí mať pri vydaní lehotu splatnosti päť rokov alebo viac, 66 % lehotu splatnosti sedem rokov alebo dlhšiu a 33 % lehotu splatnosti desať rokov alebo dlhšiu. Stanovenie ceny na základe nezávislého vzťahu sa uskutoční buď stanovením ceny samotného cenného papiera, alebo, ak bude spoločnosť ING jediným kupujúcim cenného papiera, sekundárnymi trhovými cenami porovnateľných konkurentov, ktorých navrhne správca pre monitorovanie.
                        Suma financovania banky NN Bank (celkové vklady a veľkoobchodné financovanie) (16) bude vo výške aspoň 75 % v prvom roku, 80 % v druhom roku a 85 % v treťom roku (s maximálnym veľkoobchodným financovaním [1 – 4] miliardy EUR) oproti prognózam v rámci základného scenára.
                        Ak bude v dôsledku významných zmien regulačného prostredia a/alebo situácie na trhu skutočné financovanie pod týmto rozsahom, následkom čoho bude potrebné aktualizovať prognózy súvahy, spoločnosť ING túto skutočnosť oznámi správcovi pre monitorovanie a Komisii. Správca pre monitorovanie po konzultácii s Komisiou navrhne, aké opatrenia sa majú prijať na zabezpečenie životaschopnosti banky NN Bank. Tieto opatrenia schvaľuje Komisia.
                        Úroveň financovania spoločnosťou ING sa bude skúmať každý rok od začiatku činnosti banky NN Bank (scenár Van Gogh) do 31. decembra 2015.
                        Ak do konca každého roka nebudú splnené prognózy financovania v podnikateľskom zámere, spoločnosť ING prijme tieto nápravné opatrenia:
                        
                                    —
                                 
                                 
                                    Po uplynutí prvého roka pošle spoločnosť ING marketingový list v súvislosti s bankou NN Bank ďalším 50 000 svojich klientov, ak bude skutočné financovanie pod 80 %, a ďalším 100 000 svojich klientov, ak bude skutočné financovanie pod 75 % prognózy v rámci základného scenára pre prvý rok. Po uplynutí druhého roka pošle spoločnosť ING marketingový list v súvislosti s bankou NN Bank ďalším 100 000 svojich klientov, ak bude skutočné financovanie pod 85 %, a ďalším 150 000 svojich klientov, ak bude skutočné financovanie pod 80 % prognózy v rámci základného scenára pre druhý rok. Listy sa budú odosielať v súlade s holandskými právnymi predpismi o ochrane osobných údajov. Spoločnosť ING bude môcť svojim klientom vysvetliť, že list musel byť odoslaný, aby spoločnosť ING dosiahla súlad s pravidlami štátnej pomoci.
                                 
                              
                                    —
                                 
                                 
                                    Po uplynutí prvého roka poskytne spoločnosť ING banke NN Bank doplnkový marketingový rozpočet vo výške 1 milión EUR, ak bude skutočné financovanie pod 80 %, a 2 milióny EUR, ak bude skutočné financovanie pod 75% prognózy v rámci základného scenára pre prvý rok. Po uplynutí druhého roka poskytne spoločnosť ING banke NN Bank doplnkový marketingový rozpočet vo výške 2 milióny EUR, ak bude skutočné financovanie pod 85 %, a 4 milióny EUR, ak bude skutočné financovanie pod 80% prognózy v rámci základného scenára pre druhý rok. Po uplynutí tretieho roka poskytne spoločnosť ING banke NN Bank doplnkový marketingový rozpočet vo výške 5 miliónov EUR, ak bude skutočné financovanie pod 85 %, a 6 miliónov EUR, ak bude skutočné financovanie pod 80% prognózy v rámci základného scenára pre tretí rok. Banka NN Bank využije tieto marketingové rozpočty na nový marketing týkajúci sa priameho predaja (hlavne propagačné […] a […] stimuly a v menšej miere iné marketingové metódy). Ak opatrenia nebudú pozostávať hlavne z propagačných […] alebo […] stimulov, musí ich schváliť správca pre monitorovanie a môže ich zamietnuť Komisia).
                                 
                              Ak bude skutočné financovanie v roku 2015 nižšie ako 85 % prognózy v rámci základného scenára pre rok 2015, spoločnosť ING okrem uvedených opatrení prijme toto nápravné opatrenie:
                        
                                    —
                                 
                                 
                                    Poskytne držiteľom kreditných kariet so značkou NN dvojročné predĺženie bezplatného prístupu k bankomatom spoločnosti ING (t. j. do 31. decembra 2017).
                                 
                              
                  
                        —
                     
                     
                        Komisia preskúma uvedené záväzky po odpredaji viac než 50 % spoločnosti ING Insurance/IM Europe, prípadne banky NN Bank, alebo do 31. decembra 2015, podľa toho, ktorá situácia nastane skôr. Platnosť záväzkov sa skončí dátumom odpredaja viac než 50 % spoločnosti ING Insurance/IM Europe, prípadne banky NN Bank, pokiaľ nebude uvedené inak.
                     
                  
                        —
                     
                     
                        Vytvorenie banky NN Bank sa uskutočni pod dohľadom v súčasnosti vymenovaného správcu pre monitorovanie. Spoločnosť ING obmedzí pôsobenie banky NN Bank až do odpredaja viac než 50 % spoločnosti ING Insurance/IM Europe, pričom toto obmedzenie bude monitorovať správca pre monitorovanie. Hlavnou zásadou pri realizácii obmedzenia bude to, že banka NN Bank a spoločnosť NN Insurance budú môcť primerane uskutočňovať integrovanú obchodnú stratégiu medzi retailovým poisťovníctvom a retailovými bankovými produktmi a službami.
                     
                  
                        —
                     
                     
                        Spoločnosť ING sa počas dočasného obdobia 12 mesiacov po odpredaji banky NN Bank (t. j. po odpredaji viac než 50 % spoločnosti ING Insurance/IM Europe a banky NN Bank) zdrží aktívneho oslovovania zákazníkov banky NN Bank v súvislosti s produktmi, ktoré týmto zákazníkom poskytuje banka NN Bank v deň prijatia rozhodnutia Komisie.
                     
                  f)   Náklady na všetkých správcov menovaných počas procesu reštrukturalizácie bude niesť spoločnosť ING.
            g)   Holandsko sa zaväzuje, že spoločnosť ING bude dodržiavať tieto podmienky s cieľom obnoviť životaschopnosť:
            
                        —
                     
                     
                        Spoločnosť ING bude pokračovať v orientovaní svojich finančných prostriedkov nepochádzajúcich z vkladov na dlhodobejšie financovanie vydaním viacerých dlhových nástrojov so splatnosťou dlhšou ako jeden rok. To bude predpokladať, že relatívny podiel nesplatených dlhodobých finančných prostriedkov (so splatnosťou viac než jeden rok) z časti jej súvahy, ktorá nepochádza z vkladov, bude naďalej rásť. Úspech tejto stratégie závisí od obnovy menej stresujúcich podmienok na trhoch.
                     
                  
                        —
                     
                     
                        Spoločnosť ING sa zaväzuje odstrániť dvojitý pákový efekt. Na tieto účely sa po uskutočnení odpredaja poisťovacích činností výnosy z odpredaja použijú na zníženie dvojitého pákového efektu – pokiaľ výnosy nie sú potrebné na zachovanie pákového efektu zostávajúcich poisťovacích činností na prijateľnej úrovni –, čo bude nakoniec viesť k úplnému odstráneniu dvojitého pákového efektu. Pokiaľ sa nadbytočný kapitál tvorí ako prebytok k tomu, čo je potrebné na splnenie potrieb rámca Bazilej III alebo Solventnosť 2, môžu dividendy pre holdingovú spoločnosť skupiny samostatne tvoriť ďalší zdroj na podporu urýchlenia odstránenia dvojitého pákového efektu.
                     
                  h)   Pokiaľ ide o odloženie vyplácania kupónov a nákupné opcie na cenné papiere kapitálu Tier 1 a Tier 2, Holandsko sa zaväzuje, že spoločnosť ING bude dodržiavať tieto podmienky:
            
                        —
                     
                     
                        Spoločnosť ING nebude povinná odložiť vyplácanie kupónov hybridných nástrojov.
                     
                  Holandské orgány chápu, že Komisia je proti tomu, aby príjemcovia štátnej pomoci dostávali odmeny z vlastných finančných prostriedkov (vlastného imania a podriadeného dlhu), keď ich činnosti neprinášajú dostatočné zisky (17), a že Komisia je v tejto súvislosti v zásade proti nákupnej opcii na kapitál Tier 2 a na hybridné nástroje kapitálu Tier 1. Uplatnenie nákupnej opcie na kapitál Tier 2 a hybridné nástroje kapitálu Tier 1 a ich spätné odkúpenie sa bude v budúcnosti navrhovať Komisii na schválenie od prípadu k prípadu do 18. novembra 2014 alebo do dňa, keď spoločnosť ING v plnom rozsahu splatí Holandsku cenné papiere kapitálu Core Tier 1 (vrátane príslušných nahromadených úrokov z kupónov kapitálu Core Tier 1 a prémiového poplatku za ukončenie opatrenia), podľa toho, ktorá situácia nastane skôr.
            Bez ohľadu na uvedené obmedzenie bude môcť spoločnosť ING uplatniť nákupnú opciu vo výške 1,25 miliardy EUR na hybridný nástroj spoločnosti ING Verzekeringen NV (ISIN XS0130855108), ktorý obsahuje spúšťací mechanizmus zmeny kontroly, po ktorom spoločnosť ING Verzekeringen NV prestane plniť svoje záväzky. Uplatnenie nákupnej opcie na tento nástroj je predpokladom požadovanej reštrukturalizácie, ktorá umožní samostatnú poisťovaciu činnosť. Doložka o zmene kontroly bude aktivovaná po odpredaji poisťovacích činností v Ázii.
            i)   Holandsko sa zaväzuje, že spoločnosť ING sa zdrží rozsiahleho marketingu upriamujúceho pozornosť na rekapitalizačné opatrenie ako na konkurenčnú výhodu.
            j)   Holandsko sa zaväzuje, že spoločnosť ING bude aj naďalej dodržiavať obmedzenia svojich politík odmeňovania a marketingových činností, ku ktorým sa už predtým zaviazala na základe dohôd týkajúcich sa cenných papierov kapitálu Core Tier 1 a na podporu nelikvidných aktív.
            k)   Spoločnosť ING a Holandsko sa zaväzujú, že správy o pokroku plnenia reštrukturalizačného plánu budú predkladať Komisii každých šesť mesiacov do 31. decembra 2013 a potom raz ročne do roku 2018 alebo do úplného odpredaja spoločnosti ING Insurance.
            l)   Ak spoločnosť ING nesplní záväzok týkajúci sa odpredaja alebo akékoľvek záväzky týkajúce sa banky NN Bank v roku 2015, holandský štát opätovne oznámi rekapitalizačné opatrenie Komisii.
            m)   Úplné a správne plnenie všetkých záväzkov a povinností stanovených v tejto prílohe bude do 31. decembra 2015 nepretržite a dôkladne monitorovať primerane kvalifikovaný správca pre monitorovanie, ktorý je nezávislý od spoločnosti ING. Spoločnosť, ktorej je v súčasnosti táto úloha zverená, bude aj naďalej monitorovať záväzok týkajúci sa scenára Van Gogh a všetky ostatné záväzky uvedené v tejto prílohe okrem monitorovania zákazu vedúceho postavenia pri stanovovaní cien. Zákaz vedúceho postavenia pri stanovovaní cien bude monitorovať nový správca pre monitorovanie PLB. Oboch správcov bude kontrolovať Komisia po šiestich mesiacoch a potom nepretržite. Podmienky menovania správcu pre monitorovanie PLB a jeho povinnosti sú uvedené v samostatnej dohode.
            n)   Holandsko sa zaväzuje, že úplné vykonanie reštrukturalizácie spoločnosti ING sa dokončí do 31. decembra 2015, pokiaľ nebude stanovené inak, napríklad v prípade odpredaja zvyšného podielu (t. j. podielu pod úrovňou 50 %) v ING Insurance/IM.
            
               (1)  Spoločnosť ING uskutoční zníženie súvahy vo výške aspoň […] miliárd EUR z celkového zníženia (t. j. 45 %) vo forme odpredaja (v súlade s reštrukturalizačným plánom spoločnosti ING z roku 2009).
            
               (2)  Redukciu variabilných anuít a finančných produktov USA možno brať do úvahy ako odpredaj za predpokladu, že realizácia redukcie bude v súlade s podmienkami uvedenými v prílohe II.
            
               (3)  Teda s výnimkou hypotekárnych úverov, keďže sa nepovažujú za priamu expozíciu operáciám s nehnuteľnosťami.
            
               (4)  Viac než 50 % znamená 50 % akcií plus 1 a strata väčšiny v rade a dekonsolidácia účtovníctva subjektu.
            
               (5)  Správa o pokroku plnenia reštrukturalizačného plánu spoločnosti ING, konečná verzia z 19. júna 2012.
            
               (6)  Likvidácie v USA (teda obchodné činnosti v oblasti variabilných anuít a finančných produktov) sa kvalifikujú ako pro forma odpredaje. Tieto likvidácie merané mierou alokovaného vlastného kapitálu (údaje z finančného roka 2011) spolu s odpredajom aspoň 25 % podielu v spoločnosti ING Insurance/IM US budú viesť k odpredaju viac než 50 % (pro forma) do 31. decembra 2014.
            
               (7)  Pokiaľ ide o spoločnosť Insurance/IM US, kritérium odpredaja 50 % + sa dosiahne hneď, ako spoločnosť ING odpredá aspoň 25 % tejto obchodnej činnosti, pričom sa bude brať do úvahy pro forma odpredaj likvidovaných obchodných činností v Spojených štátoch (podľa údajov o alokovanom vlastnom kapitále za finančný rok 2011).
            
               (8)  Ak samotná spoločnosť ING Direct nie je v prvej desiatke, môže sa porovnať s desiatimi (najväčšími) subjektmi. Ak spoločnosť ING Direct je v prvej desiatke najväčších aktérov, má sa porovnávať s ostatnými deviatimi najväčšími aktérmi na trhu. Druhá možnosť neplatí pre spoločnosť ING Direct Austria, ktorá sa vždy môže porovnávať s desiatimi ďalšími (najväčšími) aktérmi.
            
               (9)  Pokiaľ ide o spoločnosť Insurance/IM US, kritérium odpredaja 50 % + sa dosiahne hneď, ako spoločnosť ING odpredá 25 % tejto obchodnej činnosti, pričom sa bude brať do úvahy pro forma odpredaj likvidovaných obchodných činností [podľa alokovaného vlastného kapitálu (údaje za finančný rok 2011)].
            
               (10)  Prognózy týkajúce sa hypotekárnych úverov sú založené na ročnej produkcii [1,5 – 7] miliárd EUR (základný scenár). Prognózy týkajúce sa spotrebiteľských financií sú založené na cieľoch produkcie uvedených ďalej. Skutočné hodnoty sa môžu líšiť v závislosti od správania klientov v súvislosti so zálohovými platbami, ale produkcia bude v súlade s dohodnutými cieľmi uvedenými ďalej. Celkové vklady a veľkoobchodné financovanie budú v rámci dohodnutých ročných rozsahov uvedených ďalej.
            
               (11)  Banka NN Bank v súčasnosti ponúka len bankové anuity a úvery (hypotéky). Akékoľvek rozšírenie činností alebo produktov podlieha predchádzajúcemu súhlasu banky DNB.
            
               (12)  V prechodnom období do začatia uskutočňovania scenára Van Gogh bude záväzok týkajúci sa produkcie hypotekárnych úverov v rámci scenára Van Gogh plniť súčasná banka Westland Utrecht Bank. Počas tohto obdobia bude banka Westland Utrecht Bank podávať správy o týchto záväzkoch správcovi pre monitorovanie. Nová produkcia hypotekárnych úverov (vrátane obnovených hypotekárnych úverov) a zákazníckych vkladov, ktoré sa vyprodukujú v prechodnom období, sa presunie na novú banku NN Bank vo chvíli začatia jej činnosti alebo predtým.
            
               (13)  Vrátane dcérskych spoločností banky ING Bank.
            
               (14)  Pravdepodobnosť neplnenia záväzkov (PD) a strata v dôsledku neplnenia záväzkov (LGD).
            
               (15)  V prechodnom období do začatia uskutočňovania scenára Van Gogh začnú banky Westland Utrecht Bank/NN Bank čo najskôr budovať kapacity produkcie spotrebiteľských financií. Pokiaľ ide o toto prechodné obdobie, spoločnosť ING sa zaväzuje k pomernej trhovej produkcii v období medzi začatím uskutočňovania scenára Van Gogh a 31. decembrom 2013. Akýkoľvek deficit produkcie v príslušnom roku sa vynahradí v nasledujúcich rokoch, aby sa splnili prognózy podnikateľského zámeru.
            
               (16)  Okrem financovania spoločnosťou ING (alebo ktoroukoľvek z jej priamych alebo nepriamych dcérskych spoločností).
            
               (17)  Pozri bod 26 oznámenia Komisie o návrate k životaschopnosti a hodnotení reštrukturalizačných opatrení vo finančnom sektore v podmienkach súčasnej krízy podľa pravidiel štátnej pomoci (oznámenie o reštrukturalizácii).
         
      
      
         
            PRÍLOHA II
            
               ZÁSADY UPLATŇOVANÉ PRI INTERNEJ LIKVIDÁCII V ODVETVÍ POISŤOVNÍCTVA
            
            Platné, pokiaľ má skupina ING plnú kontrolu nad určitou obchodnou činnosťou.
            
               Otázky týkajúce sa hospodárskej súťaže
            
            
                        i)
                     
                     
                        žiadna nová produkcia, žiadne upisovanie nových politík v prípade existujúcich alebo nových klientov (žiadne zmluvné záväzky ani ciele riadenia aktív a pasív);
                     
                  
                        ii)
                     
                     
                        skúmanie možností zrušenia platných politík so súhlasom klientov;
                     
                  
                        iii)
                     
                     
                        žiadne zlepšovanie obchodných podmienok platných politík;
                     
                  
                        iv)
                     
                     
                        ak poisťovňa môže upraviť obchodné podmienky, obchodné podmienky sa musia stanoviť na čo najmenej výhodnú úroveň.
                     
                  
               Otázky týkajúce sa životaschopnosti
            
            
                        i)
                     
                     
                        pravidelné skúmanie možnosti predaja celku alebo častí zvyšných aktív a pasív (každoročne sa správcovi podáva správa o prieskumoch trhu, raz za dva roky sa uskutoční plne zdokumentovaný prieskum trhu);
                     
                  
                        ii)
                     
                     
                        obmedzenie možného vplyvu na životaschopné obchodné činnosti prostredníctvom oddelenia účtovníctva a jasného rozdelenia nákladov medzi dobrú banku a redukované obchodné činnosti;
                     
                  
                        iii)
                     
                     
                        konzervatívny odhad budúcich kapitálových potrieb redukovaných obchodných činností a vyčlenenie potrebného kapitálu vo forme provízií alebo v inej forme;
                     
                  
                        iv)
                     
                     
                        konzervatívne riadenie aktív v pomere k pasívam (je potrebné zdokumentovať usmernenia o opätovných investíciách);
                     
                  
                        v)
                     
                     
                        konzervatívna politika zabezpečenia proti riziku s cieľovou účinnosťou zabezpečenia proti riziku v rozsahu 80 – 120 % celkového cieľa zabezpečenia proti riziku v závislosti od závažnosti;
                     
                  
                        vi)
                     
                     
                        pravidelný prieskum možností čiastočného alebo úplného zaistenia (je potrebné zdokumentovať);
                     
                  
                        vii)
                     
                     
                        uvedené body musia byť v súlade s platnými miestnymi regulačnými požiadavkami a cieľmi.